text:
ཀྲུང་གོ་བོད་ཀྱི་དྲ་བའི་འཕྲིན། ཉེ་ཆར། ལེའོ་ཉིང་ཧྥུའུ་ཞིན་(阜新)གྲོང་ཁྱེར་སྲིད་གྲོས་ལོ་རྒྱུས་ཡིག་ཚགས་ཁང་གིས་ཀྲུང་གོའི་མི་རིགས་དཔེ་མཛོད་ཁང་གི་ཞིབ་འཇུག་པ་གཞོན་པ་བྱམས་པ་ལགས་གདན་དྲངས་ནས་བོད་ཡིག་དཔེ་རྙིང་ལེགས་སྒྲིག་བྱས་ལ། འདི་ནི་ན་ནིང་ཟླ་དགུ་བའི་རྗེས་སུ་ཐེངས་གཉིས་པར་ཞིབ་འཇུག་པ་གཞོན་པ་བྱམས་པ་ལོ་རྒྱུས་ཡིག་ཚགས་ཁང་དེ་གར་གདན་དྲངས་ནས་བོད་ཡིག་དཔེ་རྙིང་ལེགས་སྒྲིག་བྱས་པ་ཡིན། ཕྱོགས་གཉིས་ཀྱིས་བོད་ཡིག་དཔེ་རྙིང་ལེགས་སྒྲིག་དང་པར་སྐྲུན། འགྲེམས་སྟོན། ཞིབ་འཇུག་སོགས་ཀྱི་ལས་ཀའི་ཁྲོད་མཉམ་འབྲེལ་བྱ་རྒྱུ་གྲོས་མཐུན་བྱུང་བ་རེད།
རེབ་འདིར་བོད་ཡིག་གི་དཔེ་རྙིང་རིགས་དབྱེའི་ལེགས་སྒྲིག་བྱས་རྗེས་དཔེ་སྣ་པོད་བཞི་བརྒྱ་ལྷག་ཡོད། པར་གཞིའི་ངོས་ནས་པེ་ཅིང་པར་མ་དང་སོག་ཡུལ་པར་མ་གཙོ་བོ་ཡིན་ཞིང་། པོ་ཏ་ལ་དང་བླ་བྲང་། སྐུ་འབུམ་གྱི་པར་མ་ཡང་རེ་འགའ་འདུག་པ་མ་ཟད། རིན་ཆེན་སྣ་མང་གི་བྲིས་མ་དང་གསེར་བྲིས་ཀྱང་མང་པོ་ཡོད་པ་རེད། ནང་དོན་ཐད་གསོ་རིག་རྒྱུད་བཞི་དང་མན་ངག་ལྷན་ཐབས། བཻཌཱུརྱ་སྔོན་པོ་གཙོ་བྱས་པའི་གསོ་རིག་གི་སྐོར་དང་། ཏིང་འཕགས་བསྐལ་གསུམ། ཆིན་རྒྱལ་རབས་ཁཱང་ཞིས་བཀའ་བསྟན་པར་མ། ཁུ་རེན་ཆེན་མོའི་བཀའ་འགྱུར། ཆིན་གོང་མ་ཁཱང་ཞིས་དགུང་ལོ་དྲུག་ཅུར་སོན་པར་ཆེད་དུ་པར་ཏུ་བཏབ་པའི་གཟུངས་བསྡུས་པོད་ཆེ་བ་གཅིག གཟུངས་གྲྭ་ལྔ་བཅས་རྒྱལ་པོའི་བཀའ་གསུང་གི་སྐོར། དེ་བཞིན་དགའ་ལྡན་ཕུན་ཚོགས་གླིང་ཏུ་པར་ཏུ་བཏབ་པའི་ཀླུ་འབུམ་དཀར་པོ་གཙོ་བྱས་པའི་བོན་གྱི་སྐོར། ཨུ་རུ་སིའི་ཨར་ཅིན་སི་སོག་པོའི་དགོན་པར་པར་ཏུ་བཏབ་པའི་ཨོ་རྒྱན་པདྨ་འབྱུང་གནས་ཀྱི་རྣམ་ཐར་དང་མི་ལ་རས་པའི་རྣམ་ཐར་བཅས་ལོ་རྒྱུས་རྣམ་ཐར་སྐོར་བཅས་ཡོད།
པར་མ་ལས་ཁཱང་ཞིས་སྐབས་ཀྱི་པར་གཞི་རྒྱ་ཆེ་ལ་བརྐོས་ལེགས་པའི་ཁྱད་ཆོས་འབུར་དུ་ཐོན་ཡོད། བྲིས་མའི་ཁྲོད་ཚེ་མདོ་དང་རྡོ་རྗེ་གཅོད་པ། ཐར་མདོ་གཙོ་བོ་རེད། ཇོ་ནང་ཏཱ་ར་ན་ཐའི་གསུང་འབུམ་བྲིས་མ་པོད་རྙིང་གཉིས། དབྱངས་ཡིག་དང་སྐར་རྩིས་སྐོར། དེ་བཞིན་ཆོས་སྤྱོད་འདོན་སྐོར་དང་བོན་གྱི་འབུམ་བཅས་ཡོད། དཔེ་ཚུགས་ཀྱི་ངོས་ནས་སྣ་རིང་གཙོ་བོ་ཡིན་པ་དང་། དབྱངས་ཡིག་དང་རྩིས་ཀྱི་དཔེ་ཆ་རེ་འགའ་མགོ་བཙེམ་གྱི་རྣམ་པ་ཆགས་ཡོད། གཞན་གདུགས་དཀར་མཆོག་གྲུབ་མ་དང་འཇམ་དཔལ་མཚན་བརྗོད། སྒྲོལ་བསྟོད། རྟེན་ཐོ་སྣ་ཚོགས་བཅས་དཔེ་འགའ་ཆིན་རྒྱལ་རབས་སྐབས་པར་ཏུ་བཏབ་པ་ལྟེབས་ཟུར་མའི་རྣམ་པ་རེད།
ལེའོ་ཉིང་ཧྥུའུ་ཞིན་གྲོང་ཁྱེར་སྲིད་གྲོས་ལོ་རྒྱུས་ཡིག་ཚགས་ཁང་དུ་ཉར་ཚགས་བགྱིས་པའི་བོད་ཡིག་དཔེ་རྙིང་འབོར་ཆེ་བ་པེ་ཅིང་དང་སོག་ཡུལ། ཨུ་རུ་སུའི་ཨར་ཅིན་ས་ཁུལ་གྱི་པར་མ་གཙོ་བོ་ཡིན་པས་བོད་རིགས་ས་ཁུལ་ཕུད་པའི་ནང་ལོག་དང་སོག་ཡུལ། ཨུ་རུ་སུའི་ཨར་ཅིན་ས་ཁུལ་གྱི་བོད་བརྒྱུད་ནང་བསྟན་རིག་གནས་དང་བོད་ཡིག་པར་བསྐྲུན་ལ་ཞིབ་འཇུག་བྱེད་པར་རིན་ཐང་གལ་ཆེན་ལྡན།
ཞིབ་འཇུག་པ་གཞོན་པ་བྱམས་པས་ཀྲུང་གོའི་མི་རིགས་དཔེ་མཛོད་ཁང་དུ་ལོ་བཅུ་ལྷག་གི་རིང་ལ་བོད་ཡིག་དཔེ་རྙིང་ལེགས་སྒྲིག་གི་ཕྱག་ལས་གནང་མྱོང་ཡོད་ལ། བོད་ཡིག་དཔེ་རྙིང་ཐད་ཀྱི་དཔྱད་རྩོམ་ཡང་མང་པོ་ཞིག་དུས་དེབ་ཁག་ཏུ་བཀོད་ཡོད། སྔ་ཕྱིར་ཀྲུང་གོའི་ནང་བསྟན་མཐུན་ཚོགས་ཀྱི་དཔེ་མཛོད་ཁང་དང་ཏཱ་ལེན་མི་རིགས་སློབ་ཆེན། ཨུའར་ཏའོ་སི་དཔེ་མཛོད་ཁང་བཅས་སུ་བོད་ཡིག་དཔེ་རྙིང་ལེགས་སྒྲིག་གི་ལས་གཞི་སྒྲུབ་མྱོང་། 《རྒྱལ་ཁབ་གནའ་དཔེ་རྩ་ཆེན་གྱི་མིང་ཐོ་》ཞིབ་བཤེར་ཆེད་མཁས་ཚོགས་པའི་ཁོངས་མི་བྱས་ཏེ་སྔ་ཕྱིར་ཐེངས་ལྔའི་ཞིབ་བཤེར་ལས་ཀར་ཞུགས།
རྩོམ་སྒྲིག་པ། རིག་འཛིན་ཚེ་རིང་།


c: text/html

text:
གློ་ཚད་ཀྱི་ནད་སློང་བའི་རྒྱུ་རྐྱེན་གཙོ་བོ་ནི། རླུང་དང་མཁྲིས་པ། བད་ཀན། ཁྲག་དང་ཆུ་ཁམས་འཁྲུགས་པ་བཅས་དང་ཡང་ན་ཚ་སྐྱུར་རུལ་སུངས་ཀྱི་ཟས་བསྟེན་པ། ཟོ་མར་དང་ཚྭ་ཁུའི་ཟས་ཟ་བ། ཐ་མག་འཐེན་པ། ཆམ་རིམས་མ་བཅོས་པར་འགོར་ནས་ལུས་ཡོངས་སུ་འགྲམས་པ། དྲག་ཤུལ་གྱི་ལས་རྒྱུན་རིང་བྱས་པ་སོགས་ཀྱིས་སློང་བར་བྱས་ལ་དེང་སང་རྒྱུན་མཐོང་གི་ནད་རིགས་ཤིག་ཡིན། གློ་ཚད་ཀྱི་ནད་ལ་ཚ་སུབས་དང་ཚ་གཟེར་གཉིས་ཡོད།
1.དམིགས་བསལ་གྱི་ལྟ་དཔྱད་བྱེད་དགོས་པ།
(1)ཁྲག་ཤེད་དང་དྲོད་ཚད། རྩའི་འཕར་གྲངས། དབུགས་གྲངས་བཅས་ཚེ་སྲོག་གི་མངོན་རྟགས་བཞིའི་འགྱུར་ལྡོག་ལ་བརྟག་པ། (2)ནད་པའི་སེམས་ཀྱི་འདུ་ཤེས་དང་ཤེས་པ་རྨོངས་བག་ཡིན་མིན། གཉིད་ལྗིད་མོར་ཡུར་བ་དང་སེམས་ཁམས་མི་བདེ་བ་ཡོད་མེད་བཅས་ལ་བརྟག་པ། (3)བརྒྱལ་གཟེར་གྱི་སྔོན་རྟགས་ཡོད་མེད་ལ་བརྟག་པ་སྟེ། དཔེར་ན། སེམས་ཁམས་གཞི་ནས་མི་བདེ་བ། ཚོར་སྣང་རྟུལ་བ། གཅིན་བོངས་ཉུང་དུ་ཕྱིན་པ་བཅས་ལ་བརྟག་དགོས། (4)ནད་པའི་ཁ་ལུད་ཀྱི་མདོག་དང་སྤུས་ཀ མང་ཉུང་གི་འགྱུར་ལྡོག་ལ་མཉམ་འཇོག་བྱེད་པ། (5)སྨན་རིགས་སྣ་ཚོགས་ཀྱི་ནུས་པ་དང་ཞོར་སྐྱོན་ལ་ཞིབ་ཏུ་བརྟག་པ།
2.གློ་ཚད་ནད་ཀྱི་ནད་ཐོག་མངོན་ཚུལ།
(1)ཚ་སུབས་ཀྱི་ནད་རྟགས། ལྟག་པ་སྐྲངས་རྒྱས་བྱེད་པ། ཁ་ལུད་ནང་དུ་མཁྲིས་ཁུ་འདྲེས་ཤིང་ཚྭ་ཁུ་བྲོ་བ། ལྦུ་སུབ་ཆེ་བ། སྟོན་དུས་སུ་འགུལ་སྐྱོད་དྲག་པོ་བྱས་རྗེས་ལྡང་བ། སྣུམ་ལྡན་གྱི་ཟས་རིགས་བསྟེན་དུས་ནད་བབ་དང་བསྟུན་ནས་ཇེ་སྡུག་ཏུ་སོང་བ། (2)ཚ་གཟེར་གྱི་ནད་རྟགས། མཚམས་སུ་བྲང་ཁ་རུ་གནོན་གཟེར་རྒྱག་པ། དབུགས་གྱེན་ལྡོག་ཏུ་འཚངས་པ། གན་རྐྱལ་དུ་ཉལ་མི་ཐུབ་པ། ལུད་པ་དམར་སེར་དུ་ལུ་བ། མདོར་ན། གློ་བ་ནི་བད་ཀན་གྱི་ཡུལ་ཡིན་པས་དབྱར་དུས་ཅུང་བདེ་ལ། དགུན་དུས་ན་བ། ཉིན་མོར་བདེ་ཞིང་མཚན་མོར་ན་བའི་རྒྱུ་རྐྱེན་ནི། བད་ཀན་གྲང་བ་ཡིན་པས་ཚ་བར་ཞེན་ཞིང་གྲང་བར་རྒོལ་བའོ། །
3.ནད་གཡོག་བྱེད་ཐབས།
(1)ཟས་ཀྱི་ནད་གཡོག་བྱེད་ཐབས། ཆུ་མང་དུ་འཐུང་བ། ཟས་རིགས་དྲོད་བཅུད་ལྡན་པ་ཟ་བ་སྟེ། དཔེར་ན། ཚྭ་ཚོད་དང་ཙོང་སྒོག་པ།སྐམ་སའི་གྲོ་དང་རུས་ཐང་། ལུག་ཤ། མར་གསར་དང་བ་ཡི་འོ་མ་སོགས་བསྟེན། (2)བྱ་བ་སྤྱོད་ལམ་གྱི་ནད་གཡོག་བྱེད་ཐབས། དྲོ་ཞིང་ཉི་འོད་འཕྲོ་བའི་གནས་སུ་འདུག་ཅིང་རླུང་བསིལ་བུ་ཡོད་སར་འདུག་མི་རུང་བ། མལ་ཆས་གཙང་ཞིང་སྐམ་ཆ་ལྡན་དགོས་པ། ཁ་དང་པགས་པའི་གཙང་སྦྲ་ཆེ་བ། གཉིད་ཚིམ་པར་ཉལ་བ། གྲོགས་ཉེ་དང་ཁ་བརྡ་ལྷུག་པོར་བྱས་ནས་ཡིད་སྐྱོ་བའི་རྣམ་པ་བསྒྱུར་པ། སེམས་དགའ་བའི་འདུ་ཤེས་རྒྱུན་འཁྱོངས་གང་ཐུབ་བྱེད་དུ་བཅུག་པ།
4.ཁོང་སྨན་གཏོང་ཚུལ་ཕྱོགས་སྟོན་བྱེད་པ།
གློ་ཚད་ཡོད་པའི་ནད་པ་ལ་ཁོང་སྨན་དུ་ཙན་དན་བརྒྱད་པ་དང་གློ་ཚད་ཀུན་སེལ། ཅུ་གང་ཉེར་ལྔ་བཅས་བསྟེན་ལ་སྨན་འཐུང་བའི་དུས་སུ་ཟས་སྐྱུར་གྲང་དང་རུལ་སུངས། ཁ་ཚ་བ། སྣུམ་བག་རྣམས་སྤངས་ལ། དུ་ཆང་བསྟེན་མི་རུང་།
5.ཕྱི་ནད་གསོ་བཅོས།
ཚ་གཟེར་གྱི་ནད་པ་ཡིན་ན་གཏར་ཁ་དང་བཤལ་ཆུ་གྲང་ཕུ་བ་སོགས་བྱེད་ཆོག(དྲུག་མགོ་དང་རུ་ཐུང་། སྣོད་ཀ་གཏར་ཞིང་དུགས་ནི་མཚན་དཀར་སྲོ་ལོ་དཀར། བ་ཞོ་སྦྱར་བ་གཟེར་སྟེང་གླན། ཡང་ན་ཀྱི་ལྕེ་དཀར་པོ་བ་ཞོ་སྦྱར་ཏེ་གཟེར་སྟེང་གླན།
6.སྤྱོད་ལམ་ཕྱོགས་སྟོན།
(1)སེམས་དགའ་བ། སེམས་གཡོ་ཆེན་པོ་མེད་པ། དཀའ་ངལ་ཚད་མེད་མ་བྱུང་བ་བྱེད་རྒྱུ། (2)ནད་པའི་གཟུགས་ཁམས་ལ་གཞིགས་ནས་འགུལ་སྤྱོད་ཚད་མཐུན་བྱེད་པ། ལུས་སྲ་བརྟས་སུ་གཏོང་བ། (3)དབྱར་སྟོན་གྱི་དུས་སུ་ཉི་འོད་འོག་ཏུ་ཤར་མར་བསྲོ་མི་རུང་བ། བརླན་གཤེར་ཡང་ཆེ་རུ་མི་འཇུག (4)དུས་བཞིའི་མཚམས་ཀྱི་ཉི་མ་ལྡོག་དུས་ལུས་ཕུང་གྲང་ནས་ཆམ་ནད་ཕོག་ཏུ་མི་འཇུག་པ། (5)གློ་ཡུ་སོགས་སྟེང་གི་དབུགས་ཀྱི་བརྒྱུད་ལམ་ལ་ནད་མི་འགོ་བར་སྔོན་འགོག་བྱེད་པ། ནད་པ་ཉིད་མི་མང་འདུ་འཛོམས་ཆེ་བའི་གནས་སུ་མི་འགྲོ་བ། ནད་རིམས་གཞན་དང་འགོས་རེས་བྱེད་དུ་མི་འཇུག་པ་བཅས་སོ། །
རྩོམ་སྒྲིག་པ། མཁའ་མཚོ་སྐྱིད།

robotstxt: allowed

filter: keep


text:
མཚོ་སྲིད་གཞུང་ལས་ཐིན〔2018〕ཨང23པ།
མཚོ་སྔོན་ཞིང་ཆེན་མི་དམངས་སྲིད་གཞུང་གཞུང་ལས་ཐིན་གྱི་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་ལ་སྔར་ལས་ཤུགས་བསྣན་ནས་འོས་འགན་སློབ་གསོ་བརྟན་སྲུང་གི་ཆུ་ཚད་ཇེ་མཐོར་གཏོང་བའི་སྐོར་གྱི་བརྡ་སྦྱོར།
གྲོང་ཁྱེར་དང་རང་སྐྱོང་ཁུལ་སོ་སོའི་མི་དམངས་སྲིད་གཞུང་དང་། ཞིང་ཆེན་སྲིད་གཞུང་གི་ཨུ་ཡོན་ལྷན་ཁང་དང་གཞུང་ལས་ཁང་། ཐིན། ཅུས་སོ་སོ་བཅས་ལ།
འོས་འགན་སློབ་གསོ་ནི་རྒྱལ་ཁབ་ཀྱིས་གཅིག་གྱུར་སྒོས་ལག་བསྟར་བྱེད་བཞིན་པའི་སློབ་ལོ་རན་པའི་བྱིས་པ་དང་ལོ་ཆུང་གཞོན་ནུས་ངེས་པར་དུ་དང་ལེན་བྱ་དགོས་པའི་སློབ་གསོ་ཞིག་ཡིན་ལ། སློབ་གསོ་བྱ་བའི་གལ་ཆེན་ནང་གི་འགངས་ཆེན་ཡིན་པ་དང་། རྒྱལ་ཁབ་ཀྱིས་ངེས་པར་དུ་འགན་སྲུང་བྱ་དགོས་པའི་རྨང་གཞིའི་རང་བཞིན་དང་སྤྱི་ཕན་རང་བཞིན་གྱི་ལས་དོན་ཞིག་ཀྱང་ཡིན། ཞིང་ཆེན་ཏང་ཨུ་དང་ཞིང་ཆེན་མི་དམངས་སྲིད་གཞུང་གིས་འོས་འགན་སློབ་གསོའི་བྱ་བར་གཙིགས་འཛིན་བྱས་ནས། སློབ་གསོ་འདྲ་མཉམ་ཡོང་བར་སྐུལ་འདེད་དང་སློབ་ལོ་རན་པའི་བྱིས་པས་འདྲ་མཉམ་ངང་འོས་འགན་སློབ་གསོ་མྱང་པར་འགན་སྲུང་བྱེད་པའི་ཐད་ནས་བཀོད་སྒྲིག་རབ་དང་རིམ་པ་བྱས་པ་དང་། ཁྱད་པར་དུ་ཉེ་བའི་ལོ་འགའི་རིང་ལ་གྲོང་ཁྱེར་དང་གྲོང་གསེབ་གཅིག་གྱུར་ཡིན་ཞིང་རོང་འབྲོག་ཁུལ་གཙོ་བོ་ཡིན་པའི་འོས་འགན་སློབ་གསོའི་གྲོན་དངུལ་འགན་སྲུང་རྐྱེན་སྲོལ་བཙུགས་ནས། གྲོང་ཁྱེར་དང་གྲོང་གསེབ་ཏུ་རིན་མེད་འོས་འགན་སློབ་གསོ་མངོན་འགྱུར་བྱུང་བ་དང་། འོས་འགན་སློབ་གསོའི་ཁྱབ་ཚད་དང་སློབ་ཞུགས་ཀྱི་ཚད། བརྟན་སྲུང་གི་ཚད་བཅས་བསྟུད་མར་ཇེ་མཐོར་སོང་། འོན་ཀྱང་སློབ་སྒྲུབ་ཆ་རྐྱེན་དང་ས་ཁམས་ཁོར་ཡུག ཁྱིམ་ཚང་གི་དཔལ་འབྱོར་གནས་བབ་དང་བསམ་བློའི་འདུ་ཤེས་སོགས་རྒྱུ་རྐྱེན་མང་པོའི་དབང་གིས་རང་ཞིང་གི་ས་ཁུལ་ཁ་ཤས་དང་ལྷག་པར་དུ་མི་རིགས་འདུས་སྡོད་ས་ཁུལ་དུ་སློབ་ཤོར་སློབ་བསྐྱུར་གྱི་གནས་ཚུལ་སྔར་བཞིན་ཚད་མི་འདྲ་བ་བྱུང་དང་འབྱུང་བཞིན་པ་དང་། སློབ་ཆུང་མཐར་ཕྱིན་པའི་ལོ་རིམ་དང་དམའ་འབྲིང་སློབ་མས་སློབ་བསྐྱུར་དང་བྱེས་རྒྱུག གཞིས་སྡོད་བྱིས་པས་སློབ་བསྐྱུར་དང་སློབ་ཤོར་གྱི་གནད་དོན་སྔར་བཞིན་ཅུང་འབུར་དུ་ཐོན་པ་རེད། 《རྒྱལ་སྲིད་སྤྱི་ཁྱབ་ཁང་གཞུང་ལས་ཐིན་གྱི་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་ལ་སྔར་ལས་ཤུགས་བསྣན་ནས་འོས་འགན་སློབ་གསོ་བརྟན་སྲུང་གི་ཆུ་ཚད་ཇེ་མཐོར་གཏོང་བའི་སྐོར་གྱི་བརྡ་སྦྱོར》(རྒྱལ་གཞུང་སྤེལ〔2017〕ཨང72པ)གྱི་དགོངས་དོན་ལག་ལེན་མཐར་ཕྱིན་དང་། 《མཚོ་སྔོན་ཞིང་ཆེན་མི་དམངས་སྲིད་གཞུང་གི་གྲོང་ཁྱེར་དང་གྲོང་གསེབ་ཀྱི་འོས་འགན་སློབ་གསོ་གཞི་གཅིག་ཅན་དུ་བཅོས་བསྒྱུར་དང་གོང་དུ་སྤེལ་བར་གཅིག་གྱུར་འཆར་འགོད་ཀྱིས་སྐུལ་འདེད་གཏོང་བའི་སྐོར་གྱི་བསམ་འཆར་འགའ》(མཚོ་སྲིད〔2017〕ཨང26པ)ཡི་བཀོད་སྒྲིག་དོན་འཁྱོལ་བྱས་ཏེ། འོས་འགན་སློབ་གསོ་མྱོང་བའི་སློབ་མའི་སློབ་ཤོར་སློབ་བསྐྱུར་གྱི་གནད་དོན་དངོས་གནས་ཐག་གཅོད་བྱ་ཆེད། ཞིང་ཆེན་སྲིད་གཞུང་འཐད་པ་བྱུང་བ་བརྒྱུད་དེ། ད་ལྟ་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་ལ་སྔར་ལས་ཤུགས་སྣོན་པ་དང་། འོས་འགན་སློབ་གསོ་བརྟན་སྲུང་གི་ཆུ་ཚད་ཇེ་མཐོར་གཏང་བར་གཞིགས་ནས་འབྲེལ་ཡོད་བྱ་བ་བརྡ་སྦྱོར་བཏང་བ་གཤམ་གསལ་ལྟར།
གཅིག ཁྲིམས་ལྟར་སློབ་བསྐྱུར་ཚོད་འཛིན་བྱེད་པ་རྒྱུན་འཁྱོངས་དང་། སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་བྱ་བའི་རྐྱེན་སྲོལ་འཐུས་ཚང་དུ་འཛུགས་དགོས།
1. སྲིད་གཞུང་གི་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་ཁྲིམས་བཀོད་འགན་འཁྲི་བསྒྲུབ་དགོས།
ས་གནས་སོ་སོས་འོས་འགན་སློབ་གསོའི་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་ཁྲིམས་བཀོད་འགན་འཁྲི་ནན་ཏན་གྱིས་སྒྲུབ་པ་དང་། 《འོས་འགན་སློབ་གསོའི་བཅའ་ཁྲིམས》དང《ནར་མ་སོན་པའི་མི་སྲུང་སྐྱོབ་བཅའ་ཁྲིམས》སོགས་བཅའ་ཁྲིམས་ཁྲིམས་སྲོལ་གཟབ་ནན་སྒོས་དོན་འཁྱོལ་བྱས་ནས། སློབ་ལོ་རན་པའི་བྱིས་པ་དང་ལོ་ཆུང་གཞོན་ནུས་འོས་འགན་སློབ་གསོ་མྱོང་བའི་དབང་ཆ་འགན་སྲུང་བྱ་དགོས། ཞིང་ཆེན་རིམ་པས་གཅིག་གྱུར་འཆར་འགོད་བྱེད་ཤུགས་ཇེ་དྲག་ཏུ་བཏང་ནས། རྫོང་རིམ་པ་གཙོར་བྱས་པའི་འོས་འགན་སློབ་གསོའི་དོ་དམ་ལམ་ལུགས་སྒོ་ཀུན་ནས་དོན་འཁྱོལ་བྱ་དགོས། གྲོང་ཁྱེར(ཁུལ)སོ་སོའི་མི་དམངས་སྲིད་གཞུང་གིས་ས་ཁོངས་ནང་གི་འོས་འགན་སློབ་གསོའི་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་བྱ་བར་ཁྱོན་ཡོངས་ནས་འགན་འཁུར་བ་དང་། སྲིད་ཇུས་བྱེད་ཐབས་འཐུས་ཚང་དུ་གཏང་དགོས་ཤིང་། སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་དམིགས་འབེན་འགན་འཁྲིའི་ལམ་ལུགས་འཐུས་ཚང་དུ་བཏང་ཐོག གནད་སའི་ས་ཁུལ་གཙོ་བོར་འཛིན་པ་དང་རིགས་བཀར་ནས་མཛུབ་སྟོན་བྱེད་པར་ཤུགས་བསྣན་པ་དང་། ཆེད་དོན་ལྟ་བཤེར་བྱེད་ཐབས་གཏན་འབེབས་བྱས་ནས་སློབ་ལོ་རན་པའི་བྱིས་པ་ཆོས་སྒོར་ཞུགས་པ་དང་གླ་བྱེད་དུ་འགྲོ་བ། གཉེན་སྔ་སྒྲིག་བྱེད་པ་སོགས་ཀྱི་གནད་དོན་ཁྲིམས་ལྟར་ཐག་གཅོད་བྱ་དགོས། རྫོང(གྲོང་ཁྱེར་དང་ཆུས)སོ་སོས་འོས་འགན་སློབ་གསོའི་བྱ་བ་སྣ་ཚོགས་ལེགས་པོར་བསྒྲུབ་པར་སྐུལ་འདེད་བཏང་ནས། སློབ་ལོ་རན་པའི་བྱིས་པ་དང་ལོ་ཆུང་གཞོན་ནུས་འོས་འགན་སློབ་གསོ་མྱོང་བའི་དབང་ཆ་དངོས་གནས་འགན་སྲུང་བྱེད་པ་དང་། 2020ལོར་བསླེབས་དུས་ཞིང་ཆེན་ཡོངས་ཀྱི་རྫོང(གྲོང་ཁྱེར་དང་ཆུས)སོ་སོའི་ལོ་དགུའི་འོས་འགན་སློབ་གསོ་བརྟན་སྲུང་གི་ཚད95%ཡན་ལ་བསླེབ་པའི་དམིགས་འབེན་མངོན་འགྱུར་ཡོང་བར་ཁག་ཐེག་བྱ་དགོས། རྫོང་རིམ་པའི་མི་དམངས་སྲིད་གཞུང་གིས་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་བྱེད་མཁན་གྱི་འགན་འཁྲི་བསྒྲུབས་ནས། སློབ་ལོ་རན་པའི་བྱིས་པ་དང་ལོ་ཆུང་གཞོན་ནུ་སློབ་གྲྭར་ཞུགས་པར་རྩ་འཛུགས་དང་སྐུལ་སློང་བྱེད་པ་དང་། ཁོ་ཚོར་འོས་འགན་སློབ་གསོ་མྱོང་བའི་དཀའ་ངལ་སེལ་རོགས་བྱས་ཐོག བྱེད་ཐབས་སྤྱད་དེ་སློབ་སྦྱོང་བསྐྱུར་བར་བཀག་འགོག་བྱ་དགོས། རིམ་པ་སོ་སོའི་མི་དམངས་འཐུས་མི་ཚོགས་ཆེན་དང་དེའི་རྒྱུན་ལས་ཨུ་ཡོན་ལྷན་ཁང་ལ་ཧུར་ཐག་གིས་གཞོགས་འདེགས་བྱས་ནས་འོས་འགན་སློབ་གསོའི་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་བྱ་བར་ལྟ་སྐུལ་དང་ཁྲིམས་འཛིན་ཞིབ་བཤེར་བྱེད་ཤུགས་ཇེ་དྲག་ཏུ་གཏང་དགོས།
2. སྲིད་འཛིན་གྱིས་སློབ་རྒྱུན་སླར་སྐྱོང་ལ་སྐུལ་འདེད་བྱེད་པའི་རྐྱེན་སྲོལ་འཐུས་ཚང་དུ་གཏང་དགོས།
ས་གནས་སོ་སོས་མངའ་ཁོངས་ནང་གི་སློབ་ལོ་རན་པའི་བྱིས་པ་དང་ལོ་ཆུང་གཞོན་ནུའི་གནས་ཚུལ་ཁྱོན་ཡོངས་ནས་ཁོང་དུ་ཆུད་པར་བྱས་ཏེ། དྲིལ་སྒྲོག་སློབ་གསོའི་ཐད་ལ་ཤུགས་སྣོན་པ་དང་། ཕ་མའམ་ཁྲིམས་བཀོད་ཀྱི་ལྟ་སྐྱོང་པ་གཞན་པས་སློབ་ལོ་རན་པའི་བྱིས་པ་དང་ལོ་ཆུང་གཞོན་ནུ་ཁྲིམས་ལྟར་སློབ་གྲྭར་བསྐྱལ་ཏེ་འོས་འགན་སློབ་གསོ་ཡོངས་སུ་མྱང་དུ་འཇུག་པར་སྐུལ་སློང་བྱ་དགོས། སློབ་གྲྭས་སློབ་བསྐྱུར་སློབ་མར་སློབ་རྒྱུན་སླར་སྐྱོང་བར་ཁ་ཏ་སློབ་གསོ་གཏོང་བ་དང་ཐོ་འགོད་བྱེད་པ། ཡིག་ཐོག་ནས་སྙན་ཞུ་འབུལ་བའི་ལམ་ལུགས་འཐུས་ཚང་དུ་འཛུགས་པ་དང་། སློབ་བསྐྱུར་སློབ་མའི་ཆ་འཕྲིན་དུས་ཐོག་ཏུ་གྲོང་རྡལ་སྲིད་གཞུང(སྲང་ལམ་དོན་གཅོད་ཁང)ལ་ཞུ་དགོས་ཤིང་། སློབ་གྲྭ་དང་ཁྱིམ་ཚང་བར་འབྲེལ་འདྲིས་བྱེད་ཤུགས་ཇེ་ཆེར་བཏང་ནས། སྲིད་གཞུང་སྡེ་ཁག་ལ་གཞོགས་འདེགས་བྱས་ནས་སློབ་བསྐྱུར་སློབ་མར་སློབ་རྒྱུན་སླར་སྐྱོང་བར་ཁ་ཏ་སློབ་གསོ་གཏོང་བའི་བྱ་བ་ལེགས་པོར་བསྒྲུབ་དགོས། ཁྱིམ་བདག་གི་འགན་འཁྲི་དོན་འཁྱོལ་བྱས་ཏེ། ཕ་མའམ་ཁྲིམས་བཀོད་ཀྱི་ལྟ་སྐྱོང་བ་གཞན་པས་ཁྲིམས་ལྟར་སློབ་ལོ་རན་པའི་བྱིས་པ་དང་ལོ་ཆུང་གཞོན་ནུ་དུས་ལྟར་སློབ་གྲྭར་བསྐྱལ་ཏེ་འོས་འགན་སློབ་གསོ་ཡོངས་སུ་མྱང་དུ་འཇུག་དགོས་ཤིང་། ལུགས་མཐུན་གྱི་རྒྱུ་མཚན་མེད་པར་སློབ་ལོ་རན་པའི་བྱིས་པ་དང་ལོ་ཆུང་གཞོན་ནུ་སློབ་གྲྭར་འོས་འགན་སློབ་གསོ་མྱང་དུ་མ་བསྐྱལ་པའམ་སློབ་བསྐྱུར་བྱེད་དུ་བཅུག་པ་ལ། ས་གནས་དེ་གའི་ཤང་དང་གྲོང་རྡལ(སྲང་ལམ་དོན་གཅོད་ཁང)མི་དམངས་སྲིད་གཞུང་ངམ་རྫོང་རིམ་པའི་སློབ་གསོ་སྡེ་ཁག་གིས་སྐྱོན་བརྗོད་དང་སློབ་གསོ་གཏོང་བ་མ་ཟད། དུས་བཅད་ནང་ཡོ་བསྲང་བྱ་དགོས་པའི་འགན་དཀྲི་དགོས། དུས་བཅད་ལས་བརྒལ་ཡང་ཡོ་བསྲང་མ་བྱས་པ་ལ། ཁྲིམས་འཛིན་སྡེ་ཁག་གིས་ཁྲིམས་ལྟར་འབྲེལ་ཡོད་ཀྱི་ཁྲིམས་འཛིན་ཡིག་ཆ་སྤྲད་ནས། དེར་སློབ་བསྐྱུར་སློབ་མས་གང་མགྱོགས་ཀྱིས་སློབ་རྒྱུན་སླར་སྐྱོང་བར་ཁག་ཐེག་བྱེད་པར་སྐུལ་ལྕག་གཏང་དགོས། གནས་ཚུལ་ཚབས་ཆེ་བའམ་ནག་ཉེས་སུ་གྲུབ་པར་ཁྲིམས་ལྟར་བཅའ་ཁྲིམས་ཀྱི་འགན་འཁྲི་རྩད་ཞིབ་བྱ་དགོས།
3.འོས་འགན་སློབ་གསོའི་སློབ་གྲྭར་ཞུགས་པར་མཉམ་འབྲེལ་གྱིས་ཚོད་འཛིན་དང་འགན་སྲུང་བྱ་བའི་རྐྱེན་སྲོལ་འཛུགས་དགོས།
རིམ་པ་སོ་སོའི་ཕྱོགས་བསྡུས་བཅོས་སྐྱོང་ཨུ་ལྷན་གྱི་སློབ་ར་དང་དེའི་མཐའ་འཁོར་གྱི་བདེ་འཇགས་ཕྱོགས་བསྡུས་བཅོས་སྐྱོང་ཆེད་དོན་ཚན་སྐོར་དང་བཟོ་ཚོང(ཚོང་ར་དོ་དམ) ། སྤྱི་བདེ་སོགས་སྡེ་ཁག་གིས་རིག་གནས་ཚོང་རར་དོ་དམ་དང་སློབ་རའི་མཐའ་འཁོར་གྱི་ཁོར་ཡུག་ཕྱོགས་བསྡུས་བཅོས་སྐྱོང་བྱ་བར་ཤུགས་བསྣན་ནས། སློབ་གྲྭའི་མཐའ་འཁོར་དུ་བྱིས་པ་དང་ལོ་ཆུང་གཞོན་ནུའི་ལུས་སེམས་བདེ་ཐང་ལ་གནོད་པའི་རོལ་རྩེད་བྱེད་སྒོ་སྤེལ་གནས་འཛུགས་གཉེར་བྱེད་པར་གཏན་འགོག་དང་། ལས་གཉེར་རང་བཞིན་གྱི་གླུ་གར་ཁང་དང་གློག་རྡུལ་རྩེད་འཇོ་ཁང་། དྲ་ཁང་སོགས་སུ་ནར་མ་སོན་པའི་ན་ཆུང་སློབ་མ་སྣེ་ལེན་བྱེད་པར་གཏན་འགོག་བྱ་དགོས། ཁྲིམས་འཛིན་སྡེ་ཁག་གིས་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་འབྲེལ་ཡོད་ཁྲིམས་སྐྱོང་དྲིལ་སྒྲོག་སློབ་གསོ་གཏོང་བ་དང་བཅའ་ཁྲིམས་ཐད་ནས་རོགས་སྐྱོར་བྱ་བ་ལེགས་པོར་བསྒྲུབ་དགོས། དམངས་སྲིད་སྡེ་ཁག་གིས་ཆ་རྐྱེན་དང་འཚམ་པའི་ཁྱིམ་ཚང་དཀའ་ངལ་ཅན་གྱི་སློབ་མ་སྤྱི་ཚོགས་ཀྱིས་རོགས་སྐྱོབ་བྱེད་པའི་སྲིད་ཇུས་ཀྱི་འགན་སྲུང་ཁྱབ་ཁོངས་སུ་འཇུག་དགོས། མི་བཀོལ་མཁན་སྡེ་ཚན་གྱིས་ལོ16མ་སོན་པའི་ན་ཆུང་ཁྲིམས་འགལ་གྱིས་བསྡུ་སྤྱོད་བྱ་མི་ཆོག མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་སྡེ་ཁག་དང་བཟོ་ཚོང(ཚོང་ར་དོ་དམ)སྡེ་ཁག་གིས་ནར་མ་སོན་པའི་ན་ཆུང་ཁྲིམས་འགལ་གྱིས་བསྡུ་སྤྱོད་བྱེད་མཁན་སྡེ་ཚན་ནམ་མི་སྒེར་ལ་ཞིབ་གཅོད་བྱེད་ཤུགས་ཇེ་ཆེར་བཏང་ནས་གནས་ཚུལ་ཚབས་ཆེ་བ་ལ། བཟོ་ཚོང(ཚོང་ར་དོ་དམ)སྡེ་ཁག་གིས་འབྲེལ་ཡོད་སྡེ་ཚན་ནམ་མི་སྒེར་གྱི་ཚོང་གཉེར་ལག་ཁྱེར་རྩིས་མེད་དུ་གཏང་དགོས། ཆོས་ལུགས་ལས་དོན་སྡེ་ཁག་གིས་ཁྲིམས་ལྟར་ཆོས་ལུགས་བྱེད་སྒོ་སྤེལ་གནས་དང་ཆོས་ལུགས་ལས་བྱེད་མི་སྣར་དོ་དམ་བྱེད་ཤུགས་ཇེ་དྲག་ཏུ་བཏང་ནས། བྱིས་མོ་ཚོར་སློབ་མཚམས་འཇོག་དགོས་ཚུལ་སྒྲོག་བཤད་དང་འོས་འགན་སློབ་གསོའི་སློབ་ལོ་རན་པའི་བྱིས་པ་དང་ལོ་ཆུང་གཞོན་ནུར་གཉེན་སྒྲིག་གི་ཆོས་ལུགས་ཆོ་ག་བསྒྲུབས་པའི་ཆོས་ལུགས་མི་སྣར་ཁྲིམས་ལྟར་ཆད་པ་གཅོད་དགོས། དགོན་པས་ལོ་དགུའི་འོས་འགན་སློབ་གསོའི་དུས་རིམ་གྱི་བྱིས་པ་དང་ལོ་ཆུང་གཞོན་ནུ་དག་ཆོས་ལུགས་མི་སྣར་བསྡུ་ལེན་བྱེད་པ་གཏན་འགོག་བྱ་དགོས་ལ། གནས་ཚུལ་དམིགས་བསལ་ཅན་གྱི་དབང་གིས་བསྡུ་ལེན་བྱ་དགོས་ཚེ་གཟབ་ནན་གྱིས་ཞིབ་མཆན་འགོད་དགོས། དགོན་པ་སོགས་ཆོས་ལུགས་རྩ་འཛུགས་རིགས་སྣ་ཚོགས་ཀྱིས་ལོ་དགུའི་འོས་འགན་སློབ་གསོའི་དུས་རིམ་གྱི་བྱིས་པ་དང་ལོ་ཆུང་གཞོན་ནུ་རྩ་འཛུགས་བྱས་ནས་སློབ་སྦྱོང་འཛིན་གྲྭ་སོགས་བཙུགས་ཏེ་ཆོས་ལུགས་ཀྱི་སློབ་གསོ་གཏོང་བར་གཏན་འགོག་བྱ་དགོས། སྤྱི་ཚོགས་རྩ་འཛུགས་དང་མི་སྒེར་གྱིས་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་བྱ་བའི་ཁྲོད་དུ་རང་རང་གི་བྱེད་ནུས་འདོན་སྤེལ་བྱས་ཏེ། སློབ་ལོ་རན་པའི་བྱིས་པ་དང་ལོ་ཆུང་གཞོན་ནུར་འོས་འགན་སློབ་གསོ་མྱོང་བའི་ཁོར་ཡུག་ལེགས་པོ་ཞིག་བསྐྲུན་དགོས། ཐེར་འདོན་དང་ལྟ་སྐུལ་རྐྱེན་སྲོལ་དོན་འཁྱོལ་བྱས་ཏེ། སྤྱི་ཚོགས་ཀྱི་ལྟ་སྐུལ་ནུས་པ་འདོན་སྤེལ་གང་ལེགས་བྱས་ནས། 《འོས་འགན་སློབ་གསོའི་བཅའ་ཁྲིམས》དང་འགལ་ནས་སློབ་མར་སློབ་སྦྱོང་བསྐྱུར་དུ་བཅུག་པར། སྤྱི་ཚོགས་རྩ་འཛུགས་སམ་མི་སྒེར་ལ་འབྲེལ་ཡོད་རྒྱལ་ཁབ་ཀྱི་ལས་ཁུངས་ལ་ཉེས་སྐྱོན་ཐེར་འདོན་ནམ་ཞུ་གཏུག་བྱེད་པའི་དབང་ཆ་ཡོད།
གཉིས། སློབ་བསྐྱུར་ཚོད་འཛིན་གྱི་སྤུས་ཚད་ཇེ་མཐོར་བཏང་ནས། སློབ་སྦྱོང་ལ་དཀའ་ངལ་ཡོད་པའམ་སློབ་སྦྱོང་བྱེད་མ་འདོད་པའི་དབང་གིས་སློབ་སྦྱོང་བསྐྱུར་པར་སྔོན་འགོག་བྱ་དགོས།
4.རོང་འབྲོག་ཁུལ་གྱི་སློབ་གྲྭའི་སློབ་གསོའི་སྤུས་ཚད་ཇེ་མཐོར་གཏང་དགོས།
འོས་འགན་སློབ་གསོའི་སློབ་གྲྭའི་དོ་དམ་ཚད་གཞི་དོན་འཁྱོལ་བྱས་ཏེ། རོང་འབྲོག་ཁུལ་གྱི་སློབ་གྲྭའི་དོ་དམ་ཆུ་ཚད་ཁྱོན་ཡོངས་ནས་ཇེ་མཐོར་གཏང་དགོས་ལ། རྒྱལ་ཁབ་ཀྱིས་གཏན་འབེབས་བྱས་པའི་བསླབ་ཚན་ཡོངས་རྫོགས་ཆ་ཚང་བར་བཀོད་སྒྲིག་བྱེད་པ་དང་། སློབ་མས་སློབ་གྲྭ་རུ་སློབ་སྦྱོང་གི་དུས་ཚོད་དང་ལུས་རྩལ་སྦྱོང་བརྡར་གྱི་དུས་ཚོད། སློབ་གྲྭར་བྱ་འགུལ་ལ་ཞུགས་པའི་ནང་དོན། ཁྱིམ་གྱི་ལས་བྱ་སོགས་ལུགས་མཐུན་གྱིས་བཀོད་སྒྲིག་བྱ་དགོས་ཤིང་། སློབ་མའི་ལུས་རྩལ་སྦྱོང་བརྡར་གྱི་ལམ་ལུགས་འཐུས་ཚང་དུ་བཏང་ནས། ཉིན་རེར་དུས་ཚོད་གཅིག་གི་སློབ་རའི་ལུས་རྩལ་བྱ་འགུལ་དོན་ཐོག་ཏུ་འཁྱོལ་བར་ཁག་ཐེག་བྱ་དགོས་ལ། གང་འདོད་ཀྱིས་བསླབ་ཚན་གྱི་དཀའ་ཚད་ཇེ་ཟབ་དང་སློབ་ཐུན་ཇེ་མང་དུ་གཏོང་བ། སློབ་ཁྲིད་ཇེ་མགྱོགས་སུ་གཏོང་བའམ་བསླབ་ཚན་སྔ་མོ་ནས་མཇུག་སྒྲིལ་བ་སོགས་བྱ་མི་ཆོག་པ་དང་། ལས་བྱ་ཕན་ཡོད་སྒོས་བཀོད་སྒྲིག་བྱེད་པ་དང་ལས་བྱའི་མང་ཉུང་ཚོད་འཛིན་ནན་མོ་བྱ་དགོས། གུང་གཞོན་ཚོགས་པ་དང་ལོ་ཆུང་གདོང་ལེན་རུ་ཁག་གི་རྩ་འཛུགས་ནུས་པ་འདོན་སྤེལ་བྱས་ཏེ། རིག་རྩལ་བྱ་འགུལ་དང་སྤྱི་ཚོགས་ལག་ལེན་བྱ་འགུལ་ཧུར་ཐག་སྒོས་སྤེལ་ནས་སློབ་རའི་རིག་གནས་འཚོ་བ་ཕུན་སུམ་ཇེ་ཚོགས་སུ་གཏང་དགོས། སློབ་ཁྲིད་ཞིབ་འཇུག་སྡེ་ཁག་འཛུགས་སྐྲུན་ལ་ཤུགས་བསྣན་ནས། རོང་འབྲོག་ཁུལ་གྱི་སློབ་གྲྭའི་སློབ་གསོ་སློབ་ཁྲིད་བྱ་བར་ཞིབ་འཇུག་དང་མཛུབ་སྟོན་བྱེད་ཤུགས་ཇེ་དྲག་ཏུ་གཏོང་བ་དང་། ཞིབ་འཇུག་པ་གནས་སྡོད་སོགས་ཀྱི་རྣམ་པས་ཞིང་སྡེའི་སློབ་གྲྭའི་སློབ་ཁྲིད་སྤུས་ཚད་ཇེ་མཐོར་གཏོང་རོགས་བྱེད་པར་སྐུལ་བསྟོད་བྱ་དགོས། གྲོང་ཁྱེར་དང་གྲོང་གསེབ་ཀྱི་སློབ་གྲྭའི་བར་ཆ་བསྒྲིགས་ནས་རོགས་སྐྱོར་བྱེད་པར་སྐུལ་འདེད་དང་། སློབ་ཁུལ་གྱི་ཐུན་མོང་གིས་སློབ་ཁྲིད་ཞིབ་འཇུག་དང་སློབ་ཁྲིད་གྲ་སྒྲིག་བྱེད་པའི་ལམ་ལུགས་འཛུགས་དགོས། ཁྱད་ཆོས་དང་སྤུས་ཚད་གཉིས་ལྡན་གྱི་གྲོང་གསེབ་ཀྱི་གཞི་རྒྱ་ཆུང་བའི་སློབ་གྲྭ(སློབ་ཁྲིད་བྱེད་གནས་འདུས་ཡོད། གཤམ་དུ་འདི་དང་འདྲ)མགྱོགས་མྱུར་གྱིས་འཛུགས་སྐྲུན་བྱེད་པ་དང་། ལྟེ་གནས་སློབ་གྲྭ་དང་གྲོང་གསེབ་ཀྱི་གཞི་རྒྱ་ཆུང་བའི་སློབ་གྲྭའི་གཞི་གཅིག་ཅན་གྱི་སློབ་སྒྲུབ་ཀྱི་དཔྱད་འཇོག་ཚད་གཞི་དང་དཔྱད་ཞིབ་རྐྱེན་སྲོལ་འཐུས་ཚང་དུ་བཏང་ནས། ལྟེ་གནས་སློབ་གྲྭས་སྡེ་བའི་སློབ་གྲྭ་དང་སློབ་ཁྲིད་བྱེད་གནས་ལ་མཛུབ་སྟོན་དོ་དམ་བྱེད་ཤུགས་ཇེ་ཆེར་གཏང་དགོས། གྲོང་གསེབ་ཀྱི་གཞི་རྒྱ་ཆུང་བའི་སློབ་གྲྭའི་འཛིན་གྲྭ་ཆུང་བ་ཅན་གྱི་སློབ་ཁྲིད་ཀྱི་ལེགས་ཆ་འདོན་སྤེལ་བྱས་ཤིང་། བློ་སྒོ་འབྱེད་པའི་རྣམ་པ་དང་ཟབ་ཞུགས་ཀྱི་རྣམ་པའི་སློབ་ཁྲིད་ཧུར་ཐག་གིས་སྤེལ་བ་དང་། ཆ་འཕྲིན་ཅན་གྱི་བྱེད་ཐབས་བཀོལ་སྤྱོད་གང་ལེགས་བྱེད་པ་དང་། དྲ་ལམ་གྱི་སློབ་ཁང་སོགས་ཆ་འཕྲིན་ལག་རྩལ་བེད་སྤྱད་ནས། སྤུས་ལེགས་སློབ་གསོའི་ཐོན་ཁུངས་མཉམ་སྤྱོད་ལ་སྐུལ་འདེད་དང་། འོས་འགན་སློབ་གསོའི་སྤུས་ཚད་དང་ཡིད་འགུག་ནུས་པ་ཇེ་མཐོ་ཇེ་ཆེར་བཏང་ནས། བྱིས་པ་ཚོ་ཆུང་དུས་ནས་སློབ་གྲྭར་འགྲོ་འདོད་པར་བྱ་དགོས། གྲོང་གསེབ་དགེ་རྒན་ལ་རྒྱབ་སྐྱོར་གྱི་འཆར་གཞི་དོན་འཁྱོལ་བྱས་ཏེ། གྲོང་གསེབ་དགེ་རྒན་གྱི་འཚོ་བར་རོགས་དངུལ་སྟེར་བའི་སྲིད་ཇུས་ལག་བསྟར་བཟང་པོ་བྱེད་ཅིང་། སློབ་གཙོ་དང་དགེ་རྒན་གྱི་ལས་གནས་བརྗེ་རེས་བྱེད་ཤུགས་ཇེ་ཆེར་གཏོང་བ་དང་། སྒྲིག་ཁོངས་ཀྱི་དགེ་རྒན་ཐོན་ཁུངས་གཅིག་གྱུར་འཆར་འགོད་ཀྱིས་བཀོད་སྒྲིག་བྱས་ནས། གྲོང་ཁྱེར་དང་གྲོང་གསེབ་བར་གྱི་དགེ་རྒན་བརྗེ་རེས་བྱེད་པར་སྐུལ་འདེད་བྱས་ཏེ། འཆར་གཞི་ལྡན་པའི་སྒོ་ནས་ཟི་ལིང་དང་མཚོ་ཤར་སོགས་ས་ཁུལ་གྱི་དགེ་རྒན་ཕུལ་བྱུང་ཅན་བདམས་ནས་མཚོ་སྔོན་ལྷོ་རྒྱུད་ཀྱི་མཐའ་འཁོབ་ས་ཁུལ་དུ་སློབ་གསོར་རོགས་སྐྱོར་བྱེད་པར་མངག་དགོས། གྲོང་གསེབ་ཀྱི་དགེ་རྒན་གསོ་སྦྱོང་བྱེད་ཤུགས་ཇེ་དྲག་ཏུ་བཏང་ནས། སློབ་གྲྭ་ཆུང་འབྲིང་གི་དགེ་རྒན་རྒྱལ་ཁབ་རིམ་པའི་གསོ་སྦྱོང་འཆར་གཞི་དང་ཞིང་ཆེན་རིམ་པའི་གསོ་སྦྱོང་འཆར་གཞི་དེས་ཐོག་མར་དཀའ་སྡུག་ཆེ་བའི་རྒྱང་རིང་མཐའ་འཁོབ་ས་ཁུལ་གྱི་གྲོང་གསེབ་དགེ་རྒན་གསོ་སྦྱོང་ལ་རྒྱབ་སྐྱོར་བྱ་དགོས། མི་རིགས་ས་ཁུལ་དུ་ཚན་རིག་དང་མཐུན་ཞིང་བརྟན་བརླིང་གི་སྒོ་ནས་སྐད་གཉིས་སློབ་གསོར་སྐུལ་འདེད་གཏང་དགོས་ལ། སྐད་གཉིས་སློབ་གསོར་ལྟ་སྐུལ་དཔྱད་དཔོག་དང་སྤུས་ཚད་ཞིབ་བཤེར་རྐྱེན་སྲོལ་འཐུས་ཚང་དུ་བཏང་ནས། མི་རིགས་ས་ཁུལ་གྱི་སློབ་གསོ་སློབ་ཁྲིད་ཀྱི་སྤུས་ཚད་ཁྱོན་ཡོངས་ནས་ཇེ་མཐོར་གཏང་དགོས། ནོར་སྲིད་ཀྱིས་སློབ་གསོའི་ཐད་གཏོང་བའི་འགྲོ་སྒོ་གཅིག་གྱུར་ཀྱིས་འཆར་འགོད་དང་། དམིགས་བསལ་སློབ་གསོར་གཟིགས་སྐྱོང་སྒོས་རྒྱབ་སྐྱོར་བྱས་ཏེ། དམིགས་བསལ་སློབ་གསོའི་སློབ་གྲྭའི་སློབ་སྒྲུབ་ཆ་རྐྱེན་ཁྱོན་ཡོངས་ནས་ཇེ་ལེགས་སུ་གཏོང་བ་དང་ཆེད་ལས་དགེ་རྒན་བཀོད་སྒྲིག་བྱེད་པ་མ་ཟད། དམིགས་བསལ་སློབ་གསོའི་ཐོན་ཁུངས་ལྟེ་གནས་ཀྱི་ནུས་པ་འདོན་སྤེལ་བྱས་ནས། སློབ་གྲྭ་དཀྱུས་མའི་འཛིན་གྲྭར་ཞུགས་ནས་སློབ་སྦྱོང་གི་སྤུས་ཚད་ཇེ་མཐོར་གཏང་དགོས། སློབ་གྲྭར་སློབ་སྦྱོང་དུ་འགྲོ་མི་ཐུབ་པའི་དབང་བོར་སྐྱོན་ཚབས་ཆེན་བཟོས་པའི་བྱིས་པར་ཁྱིམ་ལ་སློབ་ཁྲིད་དུ་འགྲོ་བའི་ལམ་ལུགས་འཐུས་ཚང་དུ་བཏང་ནས། དབང་བོ་སྐྱོན་ཅན་གྱི་བྱིས་པ་དང་ལོ་ཆུང་གཞོན་ནུ་རེར་འཚམ་པའི་སློབ་གསོ་འདོན་སྤྲོད་བྱ་དགོས།
5.ཡུལ་བབ་དང་བསྟུན་ནས་རོང་འབྲོག་ཁུལ་གྱི་དམའ་འབྲིང་དཀྱུས་མའི་ལས་རིགས་སློབ་གསོའི་མཉམ་འདྲེས་ལ་སྐུལ་འདེད་གཏང་དགོས།
ས་གནས་སོ་སོས་ས་ཁོངས་ནང་ཁུལ་གྱི་སློབ་གསོ་དང་རོང་འབྲོག་ཁུལ་གྱི་དཔལ་འབྱོར་འཕེལ་རྒྱས་ཀྱི་དོན་དངོས་དང་ཟུང་དུ་སྦྲེལ་ཏེ། དཀྱུས་མའི་སློབ་གསོ་དང་ལས་རིགས་སློབ་གསོར་གཅིག་གྱུར་གྱིས་འཆར་འགོད་བྱ་བར་ཤུགས་བསྣན་པ་དང་། དམའ་འབྲིང་དཀྱུས་མ་རུ་ལས་རིགས་ལག་རྩལ་གྱི་བསླབ་ཚན་བཀོད་སྒྲིག་དང་དམའ་འབྲིང་དཀྱུས་མའི་སློབ་མ་རྩ་འཛུགས་བྱས་ཏེ་ས་གནས་དེ་གའི་འབྲིང་རིམ་ལས་རིགས་སློབ་གྲྭ་རུ(ལག་རྩལ་བཟོ་པའི་སློབ་གྲྭ་འདུ)ལས་རིགས་སློབ་གསོའི་ཆེད་ལས་བསླབ་ཚན་འདེམས་སྦྱོང་བྱེད་པ་སོགས་བྱེད་ཐབས་སྣ་མང་བརྒྱུད་དེ། རོང་འབྲོག་ཁུལ་གྱི་དམའ་འབྲིང་དཀྱུས་མའི་ལས་རིགས་སློབ་གསོ་མཉམ་འདྲེས་ལ་ཧུར་ཐག་སྒོས་སྐུལ་འདེད་བཏང་ནས། དམའ་འབྲིང་སློབ་མས་འོས་འགན་སློབ་གསོ་ཡོངས་སུ་མྱང་བར་ཁག་ཐེག་བྱེད་པ་དང་། འབྲིང་རིམ་ལས་རིགས་སློབ་གྲྭས་སློབ་མ་བསྡུ་བར་རྨང་གཞི་འདིང་བ་དང་། འཇོན་མིར་འགྱུར་བའི་ཐབས་ལམ་སྣ་མང་འདོན་སྤྲོད་བྱས་ནས། ཁོ་ཚོར་སློབ་འཕར་ལ་རྨང་གཞི་ཡོད་པ་དང་ལས་ཞུགས་ལ་ནུས་པ་ཡོད་པར་བྱེད་པ་དང་། དམིགས་གཏད་རང་བཞིན་གྱིས་དམའ་འབྲིང་སློབ་མས་སློབ་སྦྱོང་བསྐྱུར་བར་སྔོན་འགོག་བྱ་དགོས། ཡུལ་བབ་དང་བསྟུན་ནས་ཞིང་སྡེའི་དམའ་འབྲིང་དཀྱུས་མ་རུ་ཆེད་གཉེར་དང་ཞོར་གཉེར་གྱི་ལས་རིགས་ལག་རྩལ་དགེ་རྒན་གང་མང་བཀོད་སྒྲིག་བྱེད་པར་སྐུལ་མ་གཏང་དགོས།
6. སློབ་སྦྱོང་ལ་དཀའ་ངལ་ཡོད་པའི་སློབ་མར་རོགས་སྐྱོར་གྱི་ལམ་ལུགས་འཐུས་ཚང་བར་འཛུགས་དགོས།
ས་གནས་སོ་སོའི་སློབ་གྲྭ་སོ་སོས་སློབ་སྦྱོང་ལ་དཀའ་ངལ་ཡོད་པའི་སློབ་མར་རོགས་སྐྱོར་བྱ་རྒྱུ་དེ་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་ལས་འགན་གཙོ་བོར་བཟུང་སྟེ། སློབ་སྦྱོང་ལ་རོགས་སྐྱོར་ལམ་ལུགས་འཐུས་ཚང་དུ་འཛུགས་པ་དང་། སློབ་སྦྱོང་ལ་དཀའ་ངལ་ཡོད་པའམ་སློབ་སྦྱོང་བྱེད་མ་འདོད་པའི་དབང་གིས་སློབ་བསྐྱུར་བྱེད་པའི་སྣང་ཚུལ་ཤུགས་ཆེན་པོས་མེད་པར་གཏང་དགོས། སྣོད་བསྟུན་སློབ་ཁྲིད་ཀྱི་རྩ་དོན་གཞིར་བཟུང་སྟེ། སློབ་སྦྱོང་ལ་དཀའ་ངལ་ཡོད་པའི་སློབ་མའི་སློབ་སྦྱོང་གི་ནུས་པ་དང་སློབ་སྦྱོང་བྱེད་ཐབས། ཁྱིམ་ཚང་གི་གནས་ཚུལ། བསམ་བློ་དང་སེམས་ཁམས་བཅས་ཀྱི་གནས་ཚུལ་ལ་ཁ་གཏད་དེ། རོགས་སྐྱོར་བྱེད་ཤུགས་དངོས་གནས་ཇེ་ཆེར་བཏང་ནས་ཁོ་ཚོའི་སློབ་སྦྱོང་གི་སྤྲོ་སྣང་ཇེ་ཆེ་དང་སློབ་སྦྱོང་བྱེད་ཐབས་ཇེ་ལེགས་སུ་གཏོང་དུ་འཇུག་པ་དང་། སློབ་སྦྱོང་གི་གོམས་གཤིས་ལེགས་པོར་ཆགས་སུ་བཅུག་ཐོག སློབ་སྦྱོང་གི་ནུས་པ་དང་སློབ་སྦྱོང་གི་ཆུ་ཚད་མུ་མཐུད་དུ་མཐོར་འདེགས་སུ་བཏང་སྟེ་སློབ་སྦྱོང་གི་རང་བློ་རང་འཁེལ་གྱི་བསམ་པ་དང་ཕན་ཡོད་རང་བཞིན། ཐོབ་སྣང་བཅས་དངོས་གནས་ཇེ་དྲག་ཏུ་གཏང་དགོས། རྒྱུགས་བླངས་ནས་སློབ་མ་བསྡུ་བའི་ལམ་ལུགས་བཅོས་སྒྱུར་བྱ་བར་ཧུར་ཐག་གིས་སྐུལ་འདེད་གཏོང་བ་དང་། སློབ་མའི་ཡར་རྒྱས་རང་བཞིན་ལ་དཔྱད་འཇོག་དང་སྣ་མང་པོར་དཔྱད་འཇོག་བྱེད་ཤུགས་ཇེ་དྲག་ཏུ་བཏང་ནས། སློབ་མ་ཕྱོགས་ཡོངས་ནས་ཡར་རྒྱས་སུ་འགྲོ་བར་སྐུལ་འདེད་གཏང་དགོས་ཤིང་། སློབ་སྦྱོང་ལ་དཀའ་ངལ་ཡོད་པའི་སློབ་མའི་ཡར་རྒྱས་རང་བཞིན་ལ་དཔྱད་འཇོག་བྱ་བ་དེ་སློབ་གྲྭའི་སློབ་གསོ་བྱ་བ་དང་དགེ་རྒན་གྱི་སློབ་གསོ་སློབ་ཁྲིད་བྱ་བའི་གྲུབ་འབྲས་ལ་དཔྱད་དཔོག་གི་ནང་དོན་གལ་ཆེན་ཏུ་འཛིན་དགོས།
གསུམ། དབུལ་སྐྱོར་གྱིས་སློབ་བསྐྱུར་ཚོད་འཛིན་བྱ་བ་དོན་འཁྱོལ་བྱས་ཏེ། དབུལ་ཕོངས་ཀྱི་དབང་གིས་སློབ་ཤོར་སློབ་བསྐྱུར་འབྱུང་བར་སྔོན་འགོག་བྱ་དགོས།
7. སློབ་གསོའི་དབུལ་སྐྱོར་བྱ་ཡུལ་གནད་འཁེལ་གྱིས་གཏན་འཁེལ་བྱ་དགོས།
ས་གནས་སོ་སོས་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་དབུལ་སྒྲོལ་འགག་གཏོར་གྱི་དམག་འཐབ་ལ་རྒྱལ་ཁ་ལེན་པའི་སྐོར་གྱི་ཇུས་ཆོད་བཀོད་སྒྲིག་ནན་ཏན་སྒོས་ལག་ལེན་མཐར་ཕྱིན་བྱེད་པ་དང་། སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་བྱ་བ་དེ་དབུལ་སྒྲོལ་འགག་གཏོར་བྱེད་སྐབས་ཅིས་ཀྱང་བསྒྲུབ་དགོས་པའི་ལས་འགན་དུ་བརྩིས་ནས་བྱ་བའི་འགན་འཁྲི་ནན་དཀྲི་བྱ་དགོས། དབུལ་ཕོངས་ས་ཁུལ་དང་དབུལ་ཕོངས་མི་གྲངས་ལ་དམིགས་ཏེ། ཡིག་ཚགས་དང་ཐོ་བྱང་བཟོས་པ་སོགས་དཔལ་འབྱོར་ཐད་ལ་དཀའ་ངལ་ཡོད་པའི་ཁྱིམ་ཚང་གི་སློབ་མ(ཡིག་ཚགས་དང་ཐོ་བྱང་བཟོས་མེད་པའི་དཔལ་འབྱོར་ཐད་ལ་དཀའ་ངལ་ཡོད་པའི་ཁྱིམ་ཚང་གི་དབང་བོ་སྐྱོན་ཅན་གྱི་སློབ་མ་དང་ཞིང་སྡེའི་མ་མཐའི་འཚོ་བ་འགན་སྲུང་ཁྱིམ་ཚང་གི་སློབ་མ། རོང་འབྲོག་ཁུལ་གྱི་དམིགས་བསལ་ཅན་གྱི་རོགས་སྐྱོར་གསོ་སྐྱོང་བྱ་ཡུལ་སློབ་མ་དབུལ་བོ་བཅས་འདུ། གཤམ་དུ་འདི་དང་འདྲ)དབུལ་སྒྲོལ་འགག་གཏོར་བྱ་ཡུལ་གཙོ་བོར་འཛིན་པ་དང་། ཁྱད་པར་དུ་དབང་བོ་སྐྱོན་ཅན་གྱི་བྱིས་པ་དང་དབང་བོ་སྐྱོན་ཅན་གྱི་བུ་དང་བུ་མོ། ཁྲིམས་ཆད་འཁུར་མཁན་གྱི་ནར་མ་སོན་པའི་བུ་དང་བུ་མོ། མཉམ་དུ་གནས་སྤོས་པའི་བུ་དང་བུ་མོ། གཞིས་སྡོད་བྱིས་པ་བཅས་གལ་ཆེན་ནང་གི་འགངས་ཆེན་དུ་བཟུང་སྟེ། དམིགས་བསལ་གྱིས་སྔོན་ལ་རོགས་སྐྱོར་དང་གནད་ཁེལ་དབུར་སྐྱོར་བྱེད་པ་རྒྱུན་འཁྱོངས་བྱས་ནས། དབུལ་སྐྱོར་གྱི་གྲུབ་འབྲས་དངོས་སུ་ཇེ་མཐོར་གཏོང་བ་དང་། 2020ལོར་བསླེབས་དུས“སློབ་གསོ་གོང་འཕེལ་དུ་བཏང་སྟེ་ཁག་ཅིག་དབུལ་ཕོངས་ལས་བསྒྲལ་པའི”ལས་འགན་ཁྱོན་ཡོངས་ནས་འགྲུབ་པར་བྱས་ཏེ། མི་རབས་བར་དུ་དབུལ་ཕོངས་རྒྱུད་པར་བཀག་འགོག་བྱ་དགོས། ས་གནས་སོ་སོའི་སློབ་གསོ་སྡེ་ཁག་གིས་ནོར་སྲིད་དང་དབུལ་སྐྱོར། དམངས་སྲིད་སོགས་སྡེ་ཁག་དང་སློབ་གསོའི་རོགས་སྐྱོར་བཀོད་སྒྲིག་སྡེ་ཁག དབང་བོ་སྐྱོན་ཅན་མཉམ་འབྲེལ་རྩ་འཛུགས་བཅས་དང་མཉམ་དུ་བརྟག་སེལ་ལ་ཤུགས་སྣོན་དང་གནས་ཚུལ་རྒྱུས་ལོན་གསལ་བོར་བྱས་ཏེ། དཔལ་འབྱོར་ཐད་དམིགས་བསལ་གྱི་དཀའ་ངལ་ཡོད་པའི་ཁྱིམ་ཚང་གི་སློབ་མར་དམིགས་ནས “ཁྱིམ་རེར་ཡིག་ཚགས་རེ་དང་། སློབ་མ་རེར་ཡིག་ཚགས་རེ”ལྟར་དབུལ་སྐྱོར་འཆར་གཞི་བཟོས་ཏེ། དབུལ་སྐྱོར་དང་དམངས་ཕན་སྲིད་ཇུས་སྣ་ཚོགས་ལ་གཅིག་གྱུར་གྱིས་འཆར་འགོད་བྱས་ཏེ། ཁྱིམ་ཚང་གི་དཔལ་འབྱོར་ཐད་ལ་དཀའ་ངལ་ཡོད་པའི་དབང་གིས་བྱིས་པ་སློབ་ཤོར་སློབ་བསྐྱུར་མི་བྱེད་པ་ཁག་ཐེག་བྱ་དགོས། ལོ་རེའི་སློབ་མགོ་ཚུགས་པའི་དུས་སུ། རྫོང་རིམ་པའི་སྲིད་གཞུང་གིས་སློབ་གསོ་སྡེ་ཁག་དང་དབུལ་སྐྱོར་སྡེ་ཁག ཤང་དང་གྲོང་རྡལ་སྲིད་གཞུང(སྲང་ལམ་དོན་གཅོད་ཁང)བཅས་རྩ་འཛུགས་བྱས་ཏེ་གྲོང་གསེབ་ཀྱི་ལས་གནས་དང་པོ་རུ་སོང་སྟེ། སློབ་ལོ་རན་པའི་བྱིས་པ་སློབ་གྲྭར་ཞུགས་པའི་གནས་ཚུལ་ལ་ཡུལ་དངོས་ནས་བརྟག་དཔྱད་དང་གཞི་གྲངས་དཔྱད་བཤེར་སྦྲེལ་མཐུད་བྱས་ནས། ཡིག་ཚགས་དང་ཐོ་བྱང་བཟོས་པའི་དབུལ་ཕོངས་ཁྱིམ་ཚང་གི་བུ་དང་བུ་མོ་གཅིག་ཀྱང་མ་ལུས་པར་སློབ་གྲྭར་འགྲོ་བ་ཁག་ཐེག་བྱ་དགོས།
8. སློབ་གསོའི་དབུལ་སྐྱོར་དང་རྒྱུ་དངོས་ཀྱིས་རོགས་རམ་སྲིད་ཇུས་ཁྱོན་ཡོངས་ནས་དོན་འཁྱོལ་བྱ་དགོས།
ས་གནས་སོ་སོས་འོས་འགན་སློབ་གསོའི་དབུལ་སྐྱོར་སློབ་རོགས་བྱ་བའི་རྐྱེན་སྲོལ་འཐུས་ཚང་དུ་གཏོང་བ་དང་། འོས་འགན་སློབ་གསོའི“གཉིས་འདོར་གཅིག་གསབ”དང་རོང་འབྲོག་ཁུལ་གྱི་འོས་འགན་སློབ་གསོའི་སློབ་མའི་འཚོ་བཅུད་ལེགས་བཅོས་འཆར་གཞི་དང་། ཁྱིམ་ཚང་དབུལ་བོའི་བུ་བུ་མོས་ལོ15ཡི་རིང་ལ་རིན་མེད་སློབ་གསོ་མྱོང་བ་སོགས་དམངས་ཕན་སྲིད་ཇུས་ནན་ཏན་སྒོས་དོན་འཁྱོལ་བྱ་དགོས། དབང་བོ་སྐྱོན་ཅན་གྱི་སློབ་མ་སློབ་གྲྭར་ཞུགས་པར་རྒྱབ་སྐྱོར་བྱེད་ཤུགས་ཇེ་ཆེར་བཏང་སྟེ་རོགས་སྐྱོར་སྲིད་ཇུས་དང་འཚམ་པའི་དབང་བོ་སྐྱོན་ཅན་གྱི་སློབ་མ་དང་དབང་བོ་སྐྱོན་ཅན་གྱི་བུ་དང་བུ་མོར་དམིགས་བསལ་གྱིས་སྔོན་ལ་རོགས་སྐྱོར་བྱེད་པ་དང་། དབང་བོ་སྐྱོན་ཅན་གྱི་སློབ་མའི་དམིགས་བསལ་གྱི་སློབ་སྦྱོང་ཡོ་བྱད་དང་སློབ་གསོ་སྦྱོང་བརྡར། འགྲིམ་འགྲུལ་གྲོན་དངུལ་སོགས་ཀྱི་རོགས་དངུལ་སྟེར་བའི་སྲིད་ཇུས་འཐུས་ཚང་དུ་འཛུགས་དགོས། དཔལ་འབྱོར་ཐད་དཀའ་ངལ་ཡོད་པའི་ཁྱིམ་ཚང་གི་སློབ་མར་རོགས་སྐྱོར་བྱེད་ཤུགས་ཇེ་ཆེར་གཏོང་བ་དང་། གཞུང་གཉེར་མཐོ་འབྲིང་དཀྱུས་མ་སློབ་གྲྭར་ཞུགས་པའི་ཡིག་ཚགས་དང་ཐོ་བྱང་བཟོས་པའི་དཔལ་འབྱོར་ཐད་དཀའ་ངལ་ཡོད་པའི་ཁྱིམ་ཚང་གི་སློབ་མའི་སློབ་ཡོན་རྩག་རྩིག་མེད་པར་གཏོང་བ་དང་། མཐོ་རིམ་སློབ་གྲྭས་རོང་འབྲོག་ཁུལ་དང་དབུལ་ཕོངས་ས་ཁུལ་དུ་ཕྱོགས་ངེས་སློབ་བསྡུའི་ཆེད་དོན་འཆར་གཞི་མུ་མཐུད་དུ་ལག་བསྟར་བྱས་ཐོག དབུལ་སྐྱོར་དང་བོད་ཁུལ། སྐྱེ་ཁམས་སྲུང་སྐྱོང་བཅས་ཆེད་དམིགས་སློབ་མ་བསྡུ་བའི་འཆར་གཞི་འཚོལ་ཞིབ་བྱས་ནས་འཛུགས་པ་དང་། སློབ་རིམ་སྤར་བའི་ལྗང་མདོག་ཐབས་ལམ་ཡངས་པོར་ཕྱེས་ཏེ། དབུལ་ཕོངས་ས་ཁུལ་གྱི་འོས་འགན་སློབ་གསོའི་སློབ་མའི་སློབ་འཕར་གྱི་ཡིད་ཆེས་ཇེ་ཆེར་གཏང་དགོས།
བཞི། སློབ་བསྐྱུར་ཚོད་འཛིན་འགན་སྲུང་བྱེད་ཤུགས་ཇེ་ཆེར་བཏང་ནས། སློབ་གྲྭར་ལམ་ཐག་རིང་ཞིང་འགྲོ་དཀའ་བའི་དབང་གིས་སློབ་སྦྱོང་བསྐྱུར་བ་གཏན་འགོག་བྱ་དགོས།
9. གྲོང་ཁྱེར་དང་གྲོང་གསེབ་ཀྱི་འོས་འགན་སློབ་གསོའི་སློབ་གྲྭ་ཁྱབ་ཚུལ་གཅིག་གྱུར་གྱིས་འཆར་འགོད་བྱ་དགོས།
རྫོང་གཙོ་བྱས་ནས་འོས་འགན་སློབ་གསོའི་སློབ་གྲྭའི་ཁྱབ་ཚུལ་འཆར་འགོད་དང་ལེགས་སྒྲིག་བྱེད་པ་དང་། ས་ཁོངས་ནང་གི་སློབ་གསོ་གོང་དུ་སྤེལ་བར་འཆར་འགོད་བྱེད་ཤུགས་ཇེ་དྲག་ཏུ་བཏང་ཐོག མཁར་གྲོང་འཛུགས་སྐྲུན་འཆར་འགོད་དང་མཁར་རྙིང་ཁུལ་སྒྱུར་བཀོད་གཞིར་བཟུང་ཞིང་། མི་གྲངས་དང་ས་ཁམས། འགྲིམ་འགྲུལ་སོགས་དངོས་ཡོད་གནས་ཚུལ་དང་ཟུང་དུ་སྦྲེལ་ཏེ། ཁྱིམ་ཐོའི་ལམ་ལུགས་བཅོས་སྒྱུར་དང་འཆར་ལྡན་བུ་སྐྱེས་ཀྱི་སྲིད་ཇུས་ལེགས་སྒྲིག མི་གྲངས་དང་སློབ་མའི་བྱེས་རྒྱུག་སོགས་རྒྱུ་རྐྱེན་ལ་བསམ་གཞིགས་གང་ལེགས་བཏང་ནས། གྲོང་ཁྱེར་དང་གྲོང་གསེབ་ཀྱི་འོས་འགན་སློབ་གསོའི་སློབ་གྲྭའི་ཁྱབ་ཚུལ་ལུགས་མཐུན་སྒོས་འཆར་འགོད་བྱ་དགོས། རོང་འབྲོག་ཁུལ་གྱི་སློབ་གྲྭ་འཛུགས་སྐྲུན་འཆར་འགོད་གཙིགས་སུ་འཛིན་པ་དང་། དགོས་ངེས་ཀྱི་སློབ་ཁྲིད་བྱེད་གནས་སོར་འཇོག་བྱས་ཁར་ལེགས་པོར་བསྒྲུབས་ནས། སློབ་མ་ཐག་ཉེ་ས་ནས་སློབ་གྲྭར་འགྲོ་བའི་དགོས་མཁོ་བསྐང་རྒྱུ་དངོས་གནས་འགན་སྲུང་བྱ་དགོས། རོང་འབྲོག་ཁུལ་གྱི་འོས་འགན་སློབ་གསོའི་བཅའ་སྡོད་ལམ་ལུགས་ཀྱི་སློབ་གྲྭའི་འགན་སྲུང་རྐྱེན་སྲོལ་དང་དོ་དམ་རྐྱེན་སྲོལ་འཐུས་ཚང་དུ་བཏང་ནས། གཞིས་སྡོད་བྱིས་པའི་ཞག་སྡོད་དགོས་མཁོ་དམིགས་བསལ་གྱིས་སྔོན་ལ་བསྐང་དགོས།
སློབ་མའི་ལོ་ཚད་ཁྱད་ཆོས་དང་ས་གནས་སོ་སོའི་དངོས་ཡོད་གཞིར་བཟུང་སྟེ། ཐག་ཉེ་ས་ནས་སློབ་གྲྭར་འགྲོ་བ་གཙོ་བོ་དང་ལུགས་མཐུན་སྒོས་ཕྱོགས་བསྡུས་བཅའ་སྡོད་ཀྱི་འབྲེལ་བ་ཐག་གཅོད་ལེགས་པོ་བྱེད་པ་རྒྱུན་འཁྱོངས་བྱས་ཏེ། བོད་ཁུལ་གྱི་བཅའ་སྡོད་ལམ་ལུགས་ཀྱི་སློབ་གྲྭའི་གྲུབ་འབྲས་སྲ་བརྟན་དང་ཤར་ཁུལ་ཞིང་ལས་ཁུལ་གྱི་བཅའ་སྡོད་ལམ་ལུགས་ཀྱི་སློབ་གྲྭའི་གཞི་རྒྱ་ཤུགས་ཆེན་པོས་ཆེ་རུ་གཏང་དགོས། སློབ་མའི་ལོ་ཚད་ཀྱི་ཁྱད་ཆོས་དང་ས་གནས་སོ་སོའི་དངོས་ཡོད་གནས་ཚུལ་གཞིར་བཟུང་སྟེ། ཐག་ཉེ་ས་ནས་སློབ་གྲྭར་འགྲོ་བ་རྒྱུན་འཁྱོངས་བྱེད་པ་གཙོ་བོ་དང་ལུགས་མཐུན་སྒོས་གཅིག་བསྡུས་བཅའ་སྡོད་བྱེད་པའི་འབྲེལ་བ་དངོས་གནས་ཐག་གཅོད་ལེགས་པོ་བྱ་དགོས། བོད་ཁུལ་གྱི་བཅའ་སྡོད་ལམ་ལུགས་ཀྱི་སློབ་གྲྭའི་གྲུབ་འབྲས་བརྟན་སྲུང་དང་། ཤར་རྒྱུད་ཞིང་ལས་ས་ཁུལ་གྱི་བཅའ་སྡོད་ལམ་ལུགས་ཀྱི་སློབ་གྲྭའི་གཞི་ཁྱོན་ཤུགས་ཡོད་རྒུས་རྒྱ་བསྐྱེད་དགོས། སློབ་གྲྭ་གཏོར་བ་དང་ཟླ་སྒྲིལ་བྱེད་པའི་འགྲོ་ལུགས་གཟབ་ནན་གྱིས་ཚད་ལྡན་དུ་བཏང་ཐོག མང་ཚོགས་ཀྱི་བསམ་འཆར་ལ་ལེགས་པར་ཉན་ནས། སློབ་གྲྭའི་ཁྱབ་ཚུལ་ལུགས་མཐུན་མིན་པ་དང་སློབ་མ་སློབ་གྲྭར་འགྲོ་འོང་གི་འགྲིམ་འགྲུལ་སྟབས་མི་བདེ་བའི་དབང་གིས་སློབ་ཤོར་དང་སློབ་བསྐྱུར་གྱི་གནས་ཚུལ་འབྱུང་བར་སྔོན་འགོག་བྱ་དགོས། ཡུལ་བབ་དང་བསྟུན་ནས་བཅའ་སྡོད་ཀྱི་ཉལ་ཁྲི་ཇེ་མང་ དང་སྤྱི་སྤྱོད་འགྲིམ་འགྲུལ་གྱི་ལམ་ཐིག་དང་ས་ཚིགས་ཇེ་མང་དུ་གཏོང་བ་དང་། སློབ་གྲྭའི་རླངས་འཁོར་གྱིས་ཞབས་ཕྱི་འདོན་སྤྲོད་བྱེད་པ་སོགས་ཐབས་སྣ་མང་སྤྱད་ནས་རོང་འབྲོག་ཁུལ་གྱི་སློབ་མ་སློབ་གྲྭར་ལམ་ཐག་རིང་བ་དང་བཅའ་སྡོད་སློབ་མ་ཁྱིམ་དང་སློབ་གྲྭའི་བར་འགྲོ་འོང་གི་འགྲིམ་འགྲུལ་གནད་དོན་འོས་མཐུན་གྱིས་ཐག་གཅོད་བྱ་དགོས། མཁར་གྲོང་དུ་སློབ་གྲྭ་གསར་འཛུགས་དང་སྒྱུར་སྐྲུན་རྒྱས་སྐྲུན་བྱས་པ་བརྒྱུད་དེ། མཁར་གྲོང་དུ་སློབ་གྲྭ་ཆགས་གནས་འདོན་སྤྲོད་བྱེད་ཚད་སྒྲིག་ཡོད་སྒོས་རྒྱ་བསྐྱེད་དགོས་ཤིང་། སྡོད་དཔང་གཞིར་འཛིན་ས་གཙོ་བོ་ཡིན་པའི་མཉམ་དུ་གནས་སྤོས་པའི་བུ་བུ་མོ་སློབ་གྲྭར་ཞུགས་པའི་སྲིད་ཇུས་ཁྱོན་ཡོངས་ནས་བཙུགས་ཏེ། མཉམ་དུ་གནས་སྤོས་པའི་བུ་བུ་མོར་འདྲ་མཉམ་གྱིས་འོས་འགན་སློབ་གསོ་མྱོང་བའི་ཆ་རྐྱེན་འདོན་སྤྲོད་བྱ་དགོས།
10. གྲོང་གསེབ་ཀྱི་སློབ་གྲྭའི་སློབ་སྒྲུབ་ཆ་རྐྱེན་ལེགས་སྒྱུར་བྱ་དགོས།
ས་གནས་སྲིད་གཞུང་གི་འགན་འཁྲི་ཤུགས་དྲག་ཏུ་གཏོང་བ་དང་། ནོར་སྲིད་ཀྱི་འགྲོ་སྒོའི་སྒྲིག་གཞི་ལེགས་སྒྱུར་བྱས་ཏེ། འོས་འགན་སློབ་གསོ་དམིགས་བསལ་གྱིས་སྔོན་ལ་གོང་དུ་སྤེལ་དགོས། ཞིང་ཆེན་རིམ་པའི་ནོར་སྲིད་ཀྱིས་སློབ་གསོའི་འགྲོ་སྒོའི་སྒྲིག་གཞི་སྙོམ་སྒྲིག་དང་ལེགས་སྒྱུར་བྱེད་པ་དང་། ཀྲུང་དབྱང་གི་མ་དངུལ་གཅིག་གྱུར་གྱིས་འཆར་འགོད་བྱས་ཏེ། གཟིགས་སྐྱོང་དང་རོགས་སྐྱོར་བྱེད་ཤུགས་ཇེ་ཆེར་བཏང་ནས་འོས་འགན་སློབ་གསོར་གཙོ་ཆེར་བཟུང་ནས་འགན་སྲུང་བྱ་དགོས། ས་གནས་སོ་སོས་གྲོང་ཁྱེར(ཁུལ)རིམ་པའི་གཅིག་གྱུར་འཆར་འགོད་ལ་ཤུགས་བསྣན་པ་དང་། རྫོང་རིམ་པའི་བྱེད་པོའི་འགན་འཁྲི་དངོས་འབེབ་བྱས་ནས། ཤང་དང་གྲོང་རྡལ་གྱི་བཅའ་སྡོད་ལམ་ལུགས་ཀྱི་སློབ་གྲྭ་དང་གྲོང་གསེབ་ཀྱི་གཞི་རྒྱ་ཆུང་བའི་སློབ་གྲྭའི་སློབ་སྒྲུབ་ཚད་གཞི་འཐུས་ཚང་དུ་གཏོང་བ་དང་། ཆ་འགྲིག་གི་སྒྲིག་བཀོད་འཐུས་ཚང་དུ་བཏང་ནས་སློབ་གྲྭ་ཚད་ལྡན་ཅན་དུ་འཛུགས་པར་ཚན་རིག་དང་མཐུན་པའི་སྒོ་ནས་སྐུལ་འདེད་གཏང་དགོས། གྲོང་ཁྱེར་དང་གྲོང་གསེབ་གཅིག་གྱུར་དང་རོང་འབྲོག་ཁུལ་གཙོ་གནད་ཡིན་པའི་འོས་འགན་སློབ་གསོའི་གྲོན་དངུལ་འགན་སྲུང་རྐྱེན་སྲོལ་དོན་འཁྱོལ་བྱས་ཏེ། བཅའ་སྡོད་ལམ་ལུགས་ཀྱི་སློབ་གྲྭ་དང་གཞི་རྒྱ་ཆུང་བའི་སློབ་གྲྭ བྱང་ཕྱོགས་དྲོད་ལེན་ས་ཁུལ་གྱི་སློབ་གྲྭར་སྤྱི་སྤྱོད་གྲོན་དངུལ་གྱི་རོགས་སྐྱོར་ཁ་གསབ་སྟེར་པའི་ཆུ་ཚད་འོས་འཚམ་སྒོས་ཇེ་མཐོར་བཏང་སྟེ་སློབ་གྲྭ་རྒྱུན་ལྡན་ངང་འཁོར་སྐྱོད་བྱ་བར་འགན་སྲུང་བྱ་དགོས། སློབ་མའི་གཞི་རྒྱ་མི་གྲངས100མི་ལོངས་པའི་སྡེ་བའི་སློབ་ཆུང་དང་སློབ་ཁྲིད་བྱེད་གནས་ལ་མི100ལྟར་སྤྱི་སྤྱོད་གྲོན་དངུལ་ཞིབ་བཤེར་གཏན་འབེབས་བྱེད་པའི་སྲིད་ཇུས་གཟབ་ནན་གྱིས་དོན་འཁྱོལ་བྱས་ཏེ། གྲོན་དངུལ་དེ་སློབ་གྲྭ(སློབ་ཁྲིད་བྱེད་གནས)ལ་དོན་འཁྱོལ་འབྱུང་བར་ཁག་ཐེག་བྱ་དགོས། སློབ་གསོའི་བཤེར་རྩིས་དང་འགན་འཁྲི་འདྲི་རྩད་བྱེད་ཤུགས་ཇེ་དྲག་ཏུ་བཏང་ནས། སྡེ་བའི་སློབ་ཆུང་དང་སློབ་ཁྲིད་བྱེད་གནས་ཀྱི་སྤྱི་སྤྱོད་གྲོན་དངུལ་གཞན་སྤྱོད་དང་བཙན་སྤྱོད་བྱས་པའི་སྡེ་ཚན་དང་མི་སྒེར་ལ་འདྲི་རྩད་ནན་མོ་བྱ་དགོས། “ཤར་གཏོང་གསུམ་དང་སྟེགས་བུ་གཉིས”(“ཐགས་ཡངས་དྲ་རྒྱ་སློབ་གྲྭ་སོ་སོར་ཤར་གཏོང་དང་། སྤུས་ལེགས་ཐོན་ཁུངས་འཛིན་གྲྭ་སོ་སོར་ཤར་གཏོང་། དྲ་རྒྱའི་སློབ་སྦྱོང་གི་བར་སྟོང་མི་རེ་རེར་ཤར་གཏོང” བྱེད་པ་དང་། སློབ་གསོའི་ཐོན་ཁུངས་ཀྱི་སྤྱི་པའི་ཞབས་ཕྱིའི་སྟེགས་བུ་དང་སློབ་གསོའི་དོ་དམ་གྱི་སྤྱི་པའི་ཞབས་ཕྱིའི་སྟེགས་བུ)མྱུར་བར་འཛུགས་སྐྲུན་དང་བཀོལ་སྤྱོད་བྱས་ནས། ཞིང་ཆེན་རིམ་པའི་སློབ་གསོའི་ཆ་འཕྲིན་ལས་སྟེགས་ཀྱི་ཞབས་ཕྱིའི་ནུས་པ་ཇེ་དྲག་ཏུ་གཏོང་བ་དང་། རོང་འབྲོག་ཁུལ་གྱི་སློབ་གྲྭས་སྤུས་ལེགས་སློབ་གསོའི་ཐོན་ཁུངས་མཉམ་སྤྱོད་བྱེད་པར་སྐུལ་འདེད་གཏང་དགོས།
11. སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་འགུལ་རྣམ་ལྟ་ཞིབ་ཚད་ལེན་གྱི་རྐྱེན་སྲོལ་འཛུགས་དགོས།
ས་གནས་སོ་སོའི་སློབ་གྲྭ་སོ་སོས་སློབ་གྲྭ་ཆུང་འབྲིང་གི་སློབ་མའི་སློབ་ཁོངས་ཆ་འཕྲིན་དོ་དམ་མ་ལག(གཤམ་དུ་བསྡུས་ནས་སློབ་ཁོངས་མ་ལག་ཟེར་རྒྱུ)བེད་སྤྱད་དེ་སློབ་བསྐྱུར་སློབ་མར་རྟགས་འགོད་ཐོ་འགོད་བྱ་བ་ལེགས་པོར་བསྒྲུབ་པ་དང་། སློབ་མ་དང་སློབ་ཁོངས་སོ་སོར་གནས་པ་ལ་རེ་རེ་བཞིན་དུ་ཞིབ་དཔྱད་བྱས་ནས། སློབ་ཁོངས་མ་ལག་གི་ཆ་འཕྲིན་དང་དོན་དངོས་གཅིག་མཐུན་ཡོང་བར་ཁག་ཐེག་བྱ་དགོས། རིམ་པ་སོ་སོའི་སྲིད་གཞུང་དང་སློབ་གསོ་སྡེ་ཁག སློབ་གྲྭ་བཅས་ཀྱིས་སློབ་མའི་སློབ་བསྐྱུར་སློབ་ཤོར་གྱི་གནས་ཚུལ་ལ་ལྟ་ཞིབ་ཚད་ལེན་བྱེད་པར་ཤུགས་བསྣན་ནས། རོང་འབྲོག་དང་མཐའ་འཁོབ། དབུལ་ཕོངས། མི་རིགས་བཅས་ཀྱི་ས་ཁུལ་དང་བྱེས་རྒྱུག་མི་གྲངས་ལྟོས་བཅས་ཀྱིས་གཅིག་བསྡུས་ཡིན་པའི་ས་ཁུལ་སོགས་ལྟ་ཞིབ་ཚད་ལེན་བྱ་ཡུལ་གྱི་ས་ཁུལ་གཙོ་བོར་འཛིན་པ་དང་། སློབ་ཆུང་མཐར་ཕྱིན་གྱི་ལོ་རིམ་དང་དམའ་འབྲིང་ལྟ་ཞིབ་ཚད་ལེན་བྱ་ཡུལ་གྱི་སློབ་རིམ་གཙོ་བོར་འཛིན་པ། བྱེས་རྒྱུག་དང་གཞིས་སྡོད། དབང་བོ་སྐྱོན་ཅན། དཔལ་འབྱོར་ཐད་དཀའ་ངལ་ཡོད་པའི་ཁྱིམ་ཚང་བཅས་ཀྱི་སློབ་ལོ་རན་པའི་བྱིས་པ་དང་ལོ་ཆུང་གཞོན་ནུ་དང་ཁྲིམས་ཆད་འཁུར་མཁན་གྱི་ནར་མ་སོན་པའི་བུ་དང་བུ་མོ་ལྟ་ཞིབ་ཚད་ལེན་གྱི་ཚོགས་པ་གཙོ་བོར་འཛིན་དགོས། བརྟག་སེལ་བྱས་ཏེ་སློབ་སྦྱོང་བསྐྱུར་བའམ་བསྐྱུར་བར་དོགས་ཡོད་ཀྱི་སློབ་མ་ཐོ་རུ་འགོད་དགོས་པར་མ་ཟད། སློབ་རྒྱུན་སླར་སྐྱོང་བར་ཁ་ཏ་སློབ་གསོའི་བྱ་བ་རང་འགུལ་སྒོས་སྤེལ་དགོས་པ་དང་། སློབ་རྒྱུན་སླར་སྐྱོང་བར་ཁ་ཏ་སློབ་གསོ་བཏང་བར་འབྲས་བུ་མེད་ཚེ། དུས་ཐོག་ཏུ་སྲིད་འཛིན་གྱི་སློབ་རྒྱུན་སླར་སྐྱོང་གི་རྐྱེན་སྲོལ་བཀོལ་ཏེ་སློབ་བསྐྱུར་སློབ་མ་ཕྱིར་སློབ་གྲྭར་ལོག་པར་ཁ་ཏ་བྱེད་པའི་འགན་འཁྲི་དོན་འཁྱོལ་བྱ་དགོས། རིམ་པ་སོ་སོའི་སློབ་གསོ་དང་སྤྱི་བདེ། འཕྲོད་བསྟེན་དང་འཆར་ལྡན་བུ་སྐྱེས། དམངས་སྲིད། དབུལ་སྐྱོར། དབང་བོ་སྐྱོན་ཅན་མཉམ་འབྲེལ་ལྷན་ཚོགས་སོགས་སྡེ་ཁག་གིས་སློབ་ཁོངས་མ་ལག་དང་རྨང་གཞིའི་ཆ་འཕྲིན་མཛོད་གཞན་པ་དང་ཞིབ་བསྡུར་དཔྱད་བཤེར་རྐྱེན་སྲོལ་བཙུགས་ནས། གཞི་གྲངས་མཛོད་ཆེན་མོའི་ཆ་འཕྲིན་མཛོད་སྣ་ཚོགས་ཀྱི་བྱེད་ནུས་འདོན་སྤེལ་ལེགས་པོར་བྱས་ནས་གཞི་གྲངས་ལ་དབྱེ་ཞིབ་བྱས་ཏེ། སློབ་ལོ་རན་པའི་ལོ་ཆུང་བྱིས་པ་སློབ་གྲྭར་ཞུགས་མེད་ཚུལ་དུས་ཐོག་ཏུ་ཤེས་རྟོགས་བྱ་དགོས། རིམ་པ་སོ་སོའི་སློབ་གསོ་སྡེ་ཁག་དང་དབང་བོ་སྐྱོན་ཅན་མཉམ་འབྲེལ་ལྷན་ཚོགས་ཀྱི་རྩ་འཛུགས། བདེ་བཀོད་རོགས་འཁྲིད་ལས་ཁུངས་བཅས་ཀྱིས་མཉམ་དུ་སློབ་ལོ་རན་པའི་དབང་བོ་སྐྱོན་ཅན་གྱི་བྱིས་པ་དང་གཞོན་ནུ་ལོ་ཆུང་། ཁྲིམས་ཆད་འཁུར་མཁན་གྱི་ནར་མ་སོན་པའི་བུ་དང་བུ་མོ་སློབ་གྲྭར་ཞུགས་མེད་པའི་གཞི་གྲངས་ལ་དཔྱད་བཤེར་བྱས་ནས། ཁོ་ཚོར་འོས་འཚམ་གྱི་རྣམ་པའི་སྟེང་ནས་འོས་འགན་སློབ་གསོ་མྱོང་དུ་འཇུག་དགོས་པར་མ་ཟད་སློབ་ཁོངས་དོ་དམ་བྱ་ཡུལ་དུ་འཇུག་པ་དང་ཆབས་ཅིག སློབ་ཁོངས་སྟོང་བར་བསྐྱུར་བ་དང་བར་སྐབས་ནས་སློབ་སྦྱོང་བསྐྱུར་བར་སྔོན་འགོག་བྱ་དགོས། སློབ་མའི་སློབ་ཁོངས་མཉམ་འབྲེལ་གྱིས་བཤེར་ཞིབ་ལམ་ལུགས་བཙུགས་ཏེ། སློབ་མའི་འགྲོ་ཕྱོགས་ལ་བརྟག་དཔྱད་བདེན་དཔང་དང་ཡོངས་བསྒྲགས་བྱ་དགོས། སློབ་ཁོངས་གཟབ་ནན་གྱིས་དོ་དམ་བྱས་ཏེ་སློབ་ཁོངས་ཆ་འཕྲིན་དུས་ཐོག་ཏུ་ནང་འཇུག་དང་བསྒྱུར་བཅོས་བྱེད་པ་དང་། ཁ་ཏ་བྱས་ནས་སློབ་རྒྱུན་སླར་སྐྱོང་བའི་སློབ་མའི་སློབ་ཁོངས་ཆ་འཕྲིན་དུས་ཐོག་ཏུ་ཁ་གསབ་དང་ཐོ་འགོད་བྱ་དགོས་ཤིང་། སློབ་ཁོངས་ཆ་འཕྲིན་ལས་བྱེད་མི་སྣར་གསོ་སྦྱོང་བྱེད་ཤུགས་ཇེ་དྲག་ཏུ་བཏང་ནས་དཔུང་ཁག་བརྟན་པོར་བཟོ་དགོས།
ལྔ། མགོ་ཁྲིད་རྩ་འཛུགས་ཐད་ལ་ཤུགས་བསྣན་ནས། བྱ་བ་དོན་འཁྱོལ་བྱ་རྒྱུ་ནན་མོར་འཛིན་དགོས།
12. རྩ་འཛུགས་ལག་བསྟར་བྱེད་ཤུགས་ཇེ་དྲག་ཏུ་གཏང་དགོས།
རིམ་པ་སོ་སོའི་སྲིད་གཞུང་གིས་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་བྱ་བ་གཙིགས་སུ་བཟུང་སྟེ། “སྲིད་གཞུང་གིས་འགན་འཁུར་བ་དང་རིམ་པ་བཀར་ནས་དོ་དམ་བྱེད་པ། རྫོང་གཙོ་བོར་བྱེད་པའི”སྒྲིག་སྲོལ་རྒྱུན་འཁྱོངས་དང་། རིམ་པ་བཞིན་དུ་སྲིད་གཞུང་གི་མགོ་ཁྲིད་གཙོ་བོ་ཚན་གཙོ་དང་། འབྲེལ་ཡོད་སྡེ་ཁག་གི་འགན་འཁུར་བློ་མཐུན་དག་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་མགོ་ཁྲིད་ཚན་སྐོར་གྱི་ཁོངས་མི་བྱས་ཏེ་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་བྱ་བའི་སྤྱིའི་འགན་འཁུར་དགོས། “སྒྲུབ་རིམ་གཉིས”ཀྱི་དམིགས་འབེན་འགན་འཁྲིའི་ལམ་ལུགས་ལག་བསྟར་བྱས་ཏེ། རྫོང(གྲོང་ཁྱེར་དང་ཆུས)སྲིད་གཞུང་དང་ཤང་ངམ་གྲོང་རྡལ་སྲིད་གཞུང(སྲང་ལམ་དོན་གཅོད་ཁང)དང་། ཤང་ངམ་གྲོང་རྡལ་སྲིད་གཞུང(སྲང་ལམ་དོན་གཅོད་ཁང)དང་སྡེ་བ(སྡེ་ཁུལ)དང་། སྡེ་བ(སྡེ་ཁུལ)དང་སྡེ་དམངས(སྡོད་དམངས)བཅས་སྒྲུབ་རིམ་གཅིག་བྱས་ནས་སྲིད་འཛིན་གྱི་སློབ་བསྐྱུར་ཚོད་འཛིན་གྱི་འགན་འཁྲི་ལག་བསྟར་བྱེད་པ་དང་། རྫོང་རིམ་པའི་སློབ་གསོའི་སྡེ་ཁག་དང་སློབ་གྲྭ། སློབ་གྲྭ་དང་དགེ་རྒན། དགེ་རྒན་དང་ཁྱིམ་བདག་སྒྲུབ་རིམ་གཞན་ཞིག་བྱས་ནས་སློབ་རྒྱུན་སླར་སྐྱོང་བར་ཁ་ཏ་སློབ་གསོ་དང་ཐོ་འགོད། ཡིག་ཐོག་ནས་སྙན་ཞུ་འབུལ་བའི་འགན་འཁྲི་ལག་བསྟར་བྱ་དགོས། གྲོང་ཁྱེར(ཁུལ)སྲིད་གཞུང་གི་ལྟ་སྐུལ་ཞིབ་བཤེར་གྱི་འགན་འཁྲི་དང་རྫོང(ཆུས)སྲིད་གཞུང་གི་བྱེད་པོའི་འགན་འཁྲི། ཤང་ངམ་གྲོང་རྡལ་སྲིད་གཞུང(སྲང་ལམ་དོན་གཅོད་ཁང)གི་བྱེ་བྲག་གི་འགན་འཁྲི་བཅས་གཟབ་ནན་སྒོས་དོན་ཐོག་ཏུ་འཁྱོལ་བར་བྱ་དགོས། སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་ལྟ་སྐུལ་རྐྱེན་སྲོལ་དང་དཔྱད་ཞིབ་འདྲི་རྩད་རྐྱེན་སྲོལ་རྒྱུན་མ་ཆད་པར་འཐུས་ཚང་དུ་བཏང་སྟེ། འོས་འགན་སློབ་གསོའི་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་བྱ་བ་དེ་གྲོང་ཁྱེར(ཁུལ)དང་ རྫོང(གྲོང་ཁྱེར་དང་ཆུས)། ཤང་ངམ་གྲོང་རྡལ་སྲིད་གཞུང(སྲང་ལམ་དོན་གཅོད་ཁང)གི་དམིགས་འབེན་འགན་འཁྲི་དཔྱད་ཞིབ་མ་ལག་ཏུ་བཅུག་སྟེ། ས་གནས་སྲིད་གཞུང་དང་དེའི་མགོ་ཁྲིད་གཙོ་བོར་དཔྱད་ཞིབ་ཀྱི་དམིགས་ཚད་གལ་ཆེན་ཏུ་བཟུང་ནས་དཔྱད་ཞིབ་ཀྱི་ཚད་གཞི་ཇེ་མཐོར་གཏང་དགོས། སྟོན་དཔྱིད་དུས་ཚིགས་གཉིས་སུ་སློབ་མགོ་རྩོམ་དུས། རིམ་པ་སོ་སོའི་སློབ་གསོའི་ལྟ་སྐུལ་སྡེ་ཁག་གིས་འོས་འགན་སློབ་གསོའི་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་བྱ་བ་དང་བརྟན་སྲུང་གི་ཆུ་ཚད་ལ་ཆེད་དོན་ལྟ་སྐུལ་བྱས་ནས། སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་དེ་སློབ་གྲྭར་ལྟ་སྐུལ་བྱེད་པའི་འགན་འཁུར་པའི་ནམ་རྒྱུན་གྱི་ལྟ་སྐུལ་བྱ་བའི་ནང་དོན་གལ་ཆེན་དུ་བརྩིས་ནས། འོས་འགན་སློབ་གསོའི་སྐབས་སློབ་བསྐྱུར་གྱི་ཚད་མཐོ་ཞིང་ལོ་གཅིག་གི་སློབ་བསྐྱུར་གྱི་ཚད་ཚོད་འཛིན་ཚད་གཞི་ལས་བརྒལ་བའི་རྫོང(གྲོང་ཁྱེར་དང་ཆུས)དེ་རྫོང་ཁོངས་ཀྱི་འོས་འགན་སློབ་གསོ་གོང་སྤེལ་གཞི་རྩའི་དོ་མཉམ་རྫོང་དུ་དཔྱད་དཔོག་གཏན་ཁེལ་བྱ་མི་ཆོག དཔྱད་དཔོག་གཏན་ཁེལ་བྱས་ཟིན་པར་ལྟ་བཤེར་བསྐྱར་ཞིབ་ཀྱི་དམིགས་ཚད་དུ་བཞག་སྟེ་འགུལ་རྣམ་དོ་དམ་བྱ་དགོས། སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་བྱ་བར་མཛུབ་སྟོན་བྱེད་ཤུགས་དངོས་གནས་ཇེ་དྲག་ཏུ་བཏང་སྟེ། རྫོང་རིམ་པའི་མི་དམངས་སྲིད་གཞུང་གིས་སློབ་མའི་སློབ་བསྐྱུར་གནས་ཚུལ་ལ་སྔར་ལས་ལྷག་པར་རྒྱུས་ལོན་དང་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་བྱ་བའི་འཆར་གཞི་གཏན་ལ་འབེབས་པར་སྐུལ་འདེད་བཏང་ནས། ས་གནས་དང་ཁྱིམ་ཚང་། མི་བཅས་ལ་བསྟུན་ནས་སྲིད་ཇུས་ལག་བསྟར་བྱེད་པ་དང་། སྲིད་ཇུས་བྱེད་ཐབས་ཀྱི་སྟོང་ཆ་དང་བྱ་བའི་རྨོངས་གནས་བརྟག་སེལ་བྱས་ཏེ། སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་བྱ་བ་གཏིང་ཇེ་ཟབ་དང་ཚགས་ཇེ་ཞིབ་ཏུ་ཏན་ཏན་ཏིག་ཏིག་གིས་བསྒྲུབ་དགོས། སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་སྐོང་འདྲི་ལམ་ལུགས་དང་ཁྱབ་བསྒྲགས་ལམ་ལུགས་བཙུགས་ཏེ། སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་ལ་སྐུལ་ཁྲིད་ཞིབ་བཤེར་བྱས་འབྲས་སྤྱི་བསྒྲགས་དང་དུས་བཅད་ནང་དག་ཐེར་དང་ཡོ་བསྲང་། འགན་འཁྲི་རྩད་ཞིབ་བཅས་ཀྱི་ལམ་ལུགས་ལག་བསྟར་བྱ་དགོས།
13. དྲིལ་སྒྲོག་བྱེད་ཤུགས་ཇེ་ཆེར་གཏང་དགོས།
ས་གནས་སོ་སོས་བྱེད་ཐབས་སྣ་མང་སྤྱད་ནས《འོས་འགན་སློབ་གསོའི་བཅས་ཁྲིམས》དང《ནར་མ་སོན་པའི་མི་སྲུང་སྐྱོབ་བཅའ་ཁྲིམས》དང་རང་ཞིང་གི་འོས་འགན་སློབ་གསོའི་བཅའ་ཁྲིམས་ལག་བསྟར་བྱེད་ཐབས་དང་ནར་མ་སོན་པའི་མི་སྲུང་སྐྱོབ་སྲོལ་ཡིག་སོགས་བཅའ་ཁྲིམས་ཁྲིམས་སྲོལ་དྲིལ་སྒྲོག་བྱེད་ཤུགས་ཇེ་ཆེར་གཏོང་བ་དང་། སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་དཔེ་མཚོན་ཉམས་མྱོང་དང་ནུས་ལྡན་གྱི་བྱེད་ཐབས་རྒྱ་ཆེར་དྲིལ་སྒྲོག་བྱས་ཏེ། སྤྱི་ཚོགས་ཡོངས་ཀྱིས་འོས་འགན་སློབ་གསོའི་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་བྱ་བའི་གལ་ཆེན་རང་བཞིན་ལ་ངོས་ཟིན་ཚད་མུ་མཐུད་དུ་ཇེ་མཐོར་གཏང་དགོས། སྤྱི་ཚོགས་དང་སློབ་གྲྭའི་བརྩོན་སེམས་སྐུལ་སློང་གང་ལེགས་བྱེད་པ་དང་། བརྩོན་པའི་རྒྱུན་མ་ལྷོད་པར་ཡུན་རིང་དུ་བྱས་རྗེས་བཞག་སྟེ་སློབ་བསྐྱུར་ཚོད་འཛིན་དང་སློབ་ཞུགས་འགན་སྲུང་གི་སྲིད་ཇུས་ངེས་པ་དོན་གྱིས་ཁྱིམ་ཚང་རེ་རེ་དང་སློབ་མ་རེ་རེར་དོན་འཁྱོལ་བྱ་དགོས། རྫོང་རིམ་པའི་སློབ་གསོ་སྲིད་འཛིན་སྡེ་ཁག་དང་སློབ་གྲྭས་འོས་འགན་སློབ་གསོའི་སློབ་ཞུགས་བརྡ་ཡིག་ལམ་ལུགས་འཐུས་ཚང་དུ་བཏང་ནས། བརྡ་ཡིག་གི་ནང་དུ་འབྲེལ་ཡོད་བཅའ་ཁྲིམས་ཀྱི་གཏན་ཕབ་དང་ཁྲིམས་འགལ་རྩད་ཞིབ་གསལ་བཤད་སྐོར་བསྣན་ནས། ཁྱིམ་བདག་དང་སློབ་ལོ་རན་པའི་བྱིས་པ་དང་ལོ་ཆུང་གཞོན་ནུའི་བཅའ་ཁྲིམས་འདུ་ཤེས་དངོས་གནས་ཇེ་དྲག་ཏུ་གཏོང་བ་དང་། སློབ་ལོ་རན་པའི་བྱིས་པ་དང་ལོ་ཆུང་གཞོན་ནུས་ཁྲིམས་ལྟར་འོས་འགན་སློབ་གསོ་མྱོང་བའི་སྣང་ཚུལ་ལེགས་པོ་ཞིག་བསྐྲུན་དགོས།
བརྡ་སྦྱོར་འདི་ཁྱབ་བསྒྲགས་བྱས་པའི་ཉིན་ནས་བཟུང་ལག་བསྟར་བྱ་དགོས།
མཚོ་སྔོན་ཞིང་ཆེན་མི་དམངས་སྲིད་གཞུང་གཞུང་ལས་ཐིན་ནས།
2018ལོའི་ཟླ2པའི་ཚེས27ཉིན།
རྩོམ་སྒྲིག་པ། ཀླུ་མོ་མཚོ།


text:
གུ་རུ་སྒྲོལ་མ། དཀར་མཛེས། 2018-01-22
"འབྲི་མོ་ག་ཁྲ་མ་དེ་རིང་ཡང་བེའུ་ཁྱུའི་ནང་ལ་བརྒྱུགས་སོང་བས་འོ་མ་ནུས་ཚར་འདུགཤུ། " གཡང་སྐྱིད་ཀྱི་མིག་ཟུང་གཉིས་ཉི་མས་གཙེས་པའི་དངུལ་ཆུ་རྡོག་པོ་དེ་དག་གིས་གནོན་ལ་ཁད་ཀྱིས་ཁྱིམ་དུ་འཛུལ་བྱུང་།དུས་བཞིར་ནོར་ཕྱུགས་འཚོ་སྐྱོང་གི་ལས་ལ་བྲེལ་བའི་རྩྭ་ཐང་གི་འབྲོག་མི་ཚོར་མཚོན་ན།དབྱར་འདི་ནི་ནངས་ཇ་ལའང་སོས་དལ་གྱིས་རོལ་ཁོམ་མེད་པའི་དུས་ཚིགས་ཤིག་ཡིན་ལ།སྒོ་ཕྱུགས་འབྲི་བརྒྱ་ལ་སོན་ཞིང་སྒོ་ཕྱི་ཁྱིམ་གཉིས་ཀྱི་ལས་ཀ་གཅིག་ལྕོགས་སུ་འགན་འཁུར་དགོས་པའི་ཨ་ཁུ་བསོད་འཕེལ་ཚང་གི་བུ་མོ་གཡང་སྐྱིད་དེ་བས་བྲེལ་ཟིང་ཆེ་བ་སྨོས་མ་དགོས།སྦྲ་གུར་རྩིབས་མ་༢༥ཅན་གྱི་ཁ་ཚུབ་ཀྱི་ཉི་ཐིག་ན་རྩིད་པ་སེད་བཞིན་པའི་ཨ་མ་ཟླ་བ་སྒྲོལ་མས་སྐད་ཆ་དེ་ཐོས་འཕྲལ་ཤིན་ཏུ་ཕངས་པའི་ཉམས་ཤིག་གིས་"ཞི་ལུ་བེའུ་འཚོ་རུ་སོང་བ་མིན་ནམ།འབྲི་མོ་ག་ཁྲ་མ་ཅི་ཞིག་ལ་ནུས་སོང་ནི་རེད་" ཅེས་དྲིས་ཚེ། "ཞི་ལུ་དགོང་འབྲི་བསྡུ་སར་བཏང་བ་ཡིན། " "བེའུ་རྫི་ཞིག་གི་གོ་མ་ཆོད་ན་ན་ནིང་ནས་དགོན་པར་གྲྭ་བ་བྱེད་དུ་བཏང་ན་བཟང་ཟིག " ཅེས་བཤད་ཞོར་དུ་ཁྱིམ་གྱི་གཡས་ཕྱོགས་སུ་བཞག་ཡོད་པའི་ཉལ་ཁྲིའི་ཕྱོགས་སུ་མཆུ་ཏོས་སྟོན་བཞིན་"ཕལ་ཆེར་དོན་ཆེན་ཞིག་ཡོད་པ་འདྲ།ཁ་པར་ཐེངས་འགའ་ལ་གྲག་བྱུང་།ངས་ཉན་གྲབས་བྱས་ཀྱང་གང་གནོན་དགོས་ནི་ཡིན་མི་ཤེས་འི། " ཞེས་མུ་མཐུད་དུ་རྩིད་པ་སེད་ཟིན་པ་དག་འདབ་ལི་བྱེད་པར་བྲེལ་སོང་།གཡང་སྐྱིད་ཀྱིས་དེ་མུར་ཁ་པར་བླངས་ནས་བལྟས་པ་ན།འཆར་ངོས་སུ་ཤར་བ་ནི་"རིག་འཛིན་སྒྲོལ་མ་" ཞེས་པའི་ཡིག་འབྲུ་བཞི་དེ་རེད།རིག་འཛིན་སྒྲོལ་མ་ནི་གཡང་སྐྱིད་དང་སྡེ་བ་གཅིག་ཡིན་ལ་སློབ་ཆུང་ལོ་རིམ་དྲུག་དང་སློབ་འབྲིང་ལོ་རིམ་གསུམ་ཙམ་གྱི་སློབ་གྲོགས་ཀྱང་ཡིན།ཁོང་གཉིས་ཀྱི་བར་ལ་རིགས་རུས་ཁྲག་རྒྱུན་གྱི་འབྲེལ་བ་མེད་རུང་ཕ་གཅིག་གི་བརྩེ་བ་དང་མ་གཅིག་གི་ནུ་ཞོ་ལས་འཚར་ལོངས་བྱུང་བའི་སྤུན་ལྟར།རྣམ་ཀུན་ཟས་ཞིམ་པོ་ཡོད་ན་མཉམ་རོལ་དང་གོས་དྲོན་པོ་ཡོད་ན་མཉམ་གྱོན།ང་ལ་ཡོད་ན་ཁྱོད་ཀྱི་ཡིན་ཞིང་ཁྱོད་ལ་ཡོད་ན་ངའི་ཡིན་པའི་མཛའ་གཅུགས་ཀྱི་གྲོགས་མོ་ཡིན།དེ་བས་མོའི་གདོང་ལ་འཛུམ་མདངས་ཤིག་རྒྱས་བཞིན་"རིག་སྒྲོལ་རེད་འདུག་"ཅེས་མྱུར་མོར་མིང་དེར་མཛུམ་མོས་མནན་ཏེ་ཁ་པར་གཏོང་འགོ་བརྩམས། "ཝེ། ""ཨོ། ""ངས་ཁྱོད་ལ་ཁ་པར་ལན་འགའ་བཏང་བ་ཡིན།འོན་ཀྱང་ལེན་མཁན་མི་འདུགཅི་རེད།ད་ངའང་བརྗེད་སོང་བ་ཨེ་རེད་"ཅེས་གསལ་ཞིང་དྭངས་ལ་རྒྱུས་མངའ་ཡོད་པའི་སྐད་གདངས་ཤིག་གཡང་སྐྱིད་ཀྱི་རྣ་ལམ་དུ་འཛུལ་བྱུང་།
"ཧེ་ཧེ།མ་རེད་མ་རེད།གང་ན་ཡིན།ང་ཟོག་རྡང་ལ་སོང་ནས་ད་སོ་མ་ཁྱིམ་དུ་ཐོན་པ་ཡིན།བདེ་མོ་ཨེ་ཡིན་།ཅི་ལས་འི་ཡོད།སློབ་སྦྱོང་ཨེ་དཀའ་འི། ""ཨོ་ཡ་ཡ།ཨ་ལ་ཀུ་རེ་ཡིན།སྐྱོན་མེད་ཀི།སློབ་སྦྱོང་དེ་ཙམ་དཀའ་རྒྱུ་མེད་རུང་མཐར་ཕྱིན་དཔྱད་རྩོམ་འབྲི་དགོས་པས་བྲེལ་བ་ཅུང་ཆེ་འི།ཁྱོད་ཀྱིས་དེ་སྔོན་ང་ལ་སྐད་འཕྲིན་རྩེ་བཞིན་ཡོད་ཟེར།ཉི་མ་འདི་དག་ལ་ངས་སྐད་འཕྲིན་དུ་ཁྱོད་ཀྱི་ཨང་གྲངས་ཐེངས་འགར་བསྣན་པ་ཡིན།ད་རུང་དང་ལེན་བྱས་མེད་ནི་དེ་ཅི་རེད། ""ཨོ།ཨོ།ཉིན་བཅུ་ལྷག་གི་སྔོན་ནས་ང་ཚོའི་སར་འཕྲིན་བརྡ་ཆད་པས་དེ་རིང་བར་ཐོན་མ་བྱུང་།ད་ངས་ཁྱོད་དང་ལེན་བྱ་ཡོང་ཨཱ།ཐུགས་ཁྲོ་མ་ལངས།ཨ་ཅེའི་ལོ་ལོ། ""ཡ་ཡ།དེས་ན་སྐད་འཕྲིན་ནས་མཇལ། ""བདེ་མོ།"གཡང་སྐྱིད་ཀྱིས་ལམ་སང་ཁ་པར་གྱི་གསང་གྲངས་༡༣༨༦མནན་ནས་འཆར་ངོས་ལས་སྐད་འཕྲིན་གྱི་སྒོ་ཕྱེ།མ་གཞིར་མོ་རང་སློབ་སྦྱོང་གི་གཡང་ས་ལས་བུད་དེ་ལང་ཚོའི་མྱུ་གུ་འབྲི་མོ་ག་ཁྲ་མ་དང་ལྷན་དུ་རྩྭ་ཐང་འདི་ལ་ཕུལ་ནས་ལོ་ངོ་བདུན་བརྒྱད་ཙམ་ཕྱིན་མོད།བོད་རྒྱ་ཡིག་རིགས་གཉིས་ལ་རྨང་གཞི་འདང་ངེས་ཤིག་ཡོད་པས་ཁ་པར་གྱི་སྤྱོད་ཆས་དག་བཀོལ་བར་བཀག་རྒྱ་ག་ལ་ཡོད།སྐར་མ་གཅིག་ལྷག་གིས་མོའི་སྐད་འཕྲིན་གྱི་བརྡ་སྐྱེལ་འཆར་མགོར་ཨང་ཀི་དམར་པོ་དེ་མངོན་བྱུང་།མོས་དེ་མ་ཐག་ཏུ་དེར་མནན་ཏེ་བལྟས་པ་ན་སྐད་འཕྲིན་གྱི་དབུ་བརྙན་ལས་སྒོར་ལ་གནག་པའི་རིག་སྒྲོལ་གྱི་མིག་ཟུང་དང་འཇིལ་ལིར་འཁྱིལ་བའི་སྨུག་སྣུམ་གྱི་སྐྲ་ལོ།ནུབ་ཕྱོགས་ཀྱི་མིང་དུ་གྲགས་པའི་མེང་ནཱ་ལེ་ཧྲའི་འཛུམ་མདངས་ལའང་འགྲན་དུ་བཟོད་པ་འདྲ་བའི་བཞིན་རས་དེ་མངོན་བྱུང་།མུ་མཐུད་དུ་པར་མཛོད་དུ་ཞུགས་པ་ན།མོ་རང་རྨི་ལམ་ནས་ཐེངས་མང་བསྐྱོད་མྱོང་བའི་བརྗིད་ལ་རྔམ་པའི་སློབ་ཁྲིད་ཐོག་ཁང་དང་དཔེ་མཛོད་ཁང་།དྲོད་ཁུལ་འབའ་ཞིག་ན་སྐྱེས་པའི་ལྗོན་ཤིང་དང་ཚོས་སྣ་མི་གཅིག་པའི་མེ་ཏོག་སྣ་མིན།ཆུ་སྐྱེས་འདབ་སྟོང་གིས་ཕྲ་ཚོམ་བརྒྱན་པའི་མིས་བཟོས་རྫིང་བུ།ཁོད་ཡངས་རྩྭ་ཐང་གི་སྙེམས་པ་འཕྲོག་པའི་ལུས་རྩལ་ར་བ།ཤེས་རིག་གི་སྦྲང་རྩིས་བཞིན་རས་བྱུགས་པའི་སློབ་གྲོགས་སོགས་ཀྱིས་རྒྱབ་ལྗོངས་མཛེས་པར་བྱས་པའི་རིག་སྒྲོལ་གྱི་པར་རིས་དེ་དག་གཅིག་རྗེས་གཉིས་མཐུད་དུ་ཁོ་མོའི་མིག་ཀོང་ནས་སེམས་པའི་གཏིང་རིམ་དུ་འཛུལ་བའི་ཚེ་ན་སློབ་ཆེན་ལ་ཞུགས་འདོད་ཀྱི་འདུན་པ་དེ་སྔར་ལས་ཟབ་པར་གྱུར་ཞིང་།ཞོར་དུ་ཨ་ཕ་ལ་ཡང་བསྐྱར་འཁང་ར་དང་ལེ་བདའ་ཞིག་བྱེད་ཤོར་སོང་།དེ་ནི་ལོ་ངོ་བདུན་ཙམ་གྱི་ཡར་སྔོན་ཏེ།གཡང་སྐྱིད་དམའ་འབྲིང་གསུམ་པར་བསླེབ་ལ་ཉེ་བའི་སློབ་མ་ཞིག་ཡིན།མཚོ་འཕགས་ལ་རྨིད་སྟོང་གསུམ་ལྷག་ལ་སོན་པའི་དགེ་རྩེ་ཟླ་ཡུལ་རྩྭ་ཐང་ལ་མཚོན་ན།ས་བབ་དང་གནམ་གཤིས་གང་ལ་གཞིགས་ཀྱང་དབྱར་རྩྭ་དགུན་འབུ་སོགས་སྨན་རྩྭ་རིགས་སྣ་ཚོགས་འཛོམས་ཡོད་པའི་ས་ཁུལ་ཞིག་ཡིན།ས་སྔ་མོ་ནས་དྲོས་ཟིན་ལ་ཁུ་བྱུག་ཀྱང་ཐོན་ཟིན་པས་འབྲོག་ཁུལ་གྱི་སློབ་ཆུང་དག་འབུ་བརྐོའི་གུང་གསེང་ལ་བསླེབས་སོང་།རྒྱུ་ནོར་ལ་སྲེད་པ་གཞན་ལས་ཆེ་བའི་ཨ་ཁུ་བསོད་འཕེལ་གྱིས་རྫོང་ཐོག་ནས་དབྱར་རྩྭའི་རིན་གོང་ན་ནིང་ལས་ལྡབ་ཉིས་འགྱུར་གྱིས་ཆེ་བའི་ཁར་"མེ་འབར་ཁ་ལ་ཤིང་སྐམ་"ཞེས་པའི་དཔེ་ལྟར།གཉེན་ཉེ་ཚོས་ཀྱང་ནམ་རྒྱུན་"བུ་མོ་ལོ་བཅུ་བདུན་བར་སློབ་གྲྭར་བཞག་ཀྱང་གོ་ཟེར་བ་ར་མའི་རིལ་མ་འདྲ་མ་ཆོད་པའི་ཐོག་ལོ་རེར་སྒོར་མོ་དེ་འདྲ་མང་པོ་འགྲོ་སོང་གཏོང་དགོས་འདུགདེ་བས་སློབ་གྲྭ་ནས་བླངས་ཏེ་དབྱར་རྩྭ་རེ་རྐོ་རུ་འཇུག་པ་དང་འབྲོག་ལས་བསླབས་ནས་བག་མར་གཏོང་རྒྱུ་བྱས་ན་བཟང་"ཟེར་བ་སོགས་དྲན་པ་ན།སློབ་གྲྭར་སོང་ནས་བུ་མོ་གཡང་སྐྱིད་ཡུལ་ལ་ཁྲིད་རྒྱུའི་ཐག་བཅད། "ཨ་ཕ།ང་ཡུལ་ལ་མི་འགྲོ།རིག་སྒྲོལ་ངེད་གཉིས་ཀྱིས་སློབ་ལ་འབད་པ་བྱས་ནས་རྗེས་སུ་སློབ་ཆེན་ལ་རྒྱུགས་སྤྲོད་རྒྱུའི་ཁ་དན་བཞག་ཡོད་"ཅེས་མིག་ཆུ་བཏོན་རུང་།ཨ་ཁུ་བསོད་འཕེལ་གྱིས་ཡིད་སྐྱོ་བའི་ཚུལ་གྱིས་"མོ་བས་ཀྱང་ད་ལོ་ཁྱོད་ལ་ན་ངོ་བབ་འདུག་པས་སློབ་གྲྭ་ལས་ཁྱིམ་དུ་བསྡད་ན་བཟང་གི་ཟེར་"།ལྷིང་འཇགས་ཀྱི་རྨི་ལམ་ལ་འགྲིམས་པའི་བུས་པ་ཞིག་གློ་བུར་སྔངས་སྐྲག་གིས་སད་པ་འདྲ་བའི་རིག་སྒྲོལ་གྱིས་མིག་ཟུང་ཅེ་རེར་བགྲད་དེ་གཡང་སྐྱིད་ཀྱི་འགྲམ་དུ་དོགས་འདྲི་དང་བསམས་གཞིག་གི་ཀློང་ན་ལངས་འདུག་པའི་མོད་ལ་ཅི་ཞིག་དྲན་པ་བཞིན། "ཨ་ཁུ།ཁྱེད་ཀྱིས་དེ་འདྲ་མ་ཟེར་དང་།མོའི་རྩིས་མ་བཟང་རུང་བཅོས་ཐབས་ཡོད་རྒྱུ་རེད།ཨ་ཅེ་གཡང་སྐྱིད་ང་ཚོའི་འཛིན་གྲྭ་ལས་སྦྱངས་འབྲས་བཟང་གྲས་ན་ཡོད་པས་སློབ་གྲྭ་ལས་བུད་དུ་མ་འཇུག་དང་།གཞུག་ཕྱོགས་ཁྱེད་ཀྱི་རེ་བ་སྟོང་ཟད་མི་གཏོང་ཁོ་ཐག་ཡིན། "ཡིག་རྨོངས་ཙམ་དུ་མི་ཐེ་བའི་ཨ་ཁུ་བསམ་འཕེལ་ལོ་ན་ལྔ་བཅུར་བསླེབས་ཀྱང་ཟླ་ཆུའི་རྒྱུན་དང་འགྲོགས་ནས་བཞུར་ཟིན་པའི་ལོ་ཟླ་དེ་དག་ལ།ཁོའི་ཕ་ཡུལ་ན་སློབ་གྲྭ་རིམ་པ་ཁག་འགྲིམས་ཏེ་རང་མགོ་ཐོན་མཁན་ཕལ་ཆེར་མེད་ལ།ཉེ་བའི་ལོ་ཤས་རིང་རྒྱལ་ཁབ་ཀྱི་རྩ་ཁྲིམས་ཀྱིས་བཅིངས་པས།ནོར་རྫིར་འགྲོ་མི་ཐུབ་པ་དང་དབྱར་རྩྭ་རྐོ་འཚོལ་མི་ཤེས་པའི་འབྲོག་ཕྲུག་རེ་འགའ་སློབ་གྲྭར་བཞག་ཀྱང་།དེ་དག་གིས་ལས་གོ་ཆོད་ཙམ་དུ་སླེབས་སྐབས་རྐྱེན་འདྲ་མིན་སྣ་དགུ་ལ་ཁ་གཡར་ནས་ཕྱིར་ཡུལ་ལ་ཁྲིད་པའི་བག་ཆགས་ཟབ་མོ་ཞིག་རྩྭ་ཐང་འདིར་ཁྱབ་ཡོད་ཅིང་།ཁྱིམ་བདག་དེ་དག་གི་ངག་རྒྱུན་དུ་ལོབ་པའི་སྐད་ཆ་དུམ་བུ་དེ་སླར་ཡང་ཁོའི་ངག་ནས་ཁྲོལ་བྱུང་། "ངེད་ཚང་གི་བུ་རབས་ཚ་རྒྱུད་ལ་ཤེས་རིག་སྦྱངས་ནས་རང་མགོ་ཐོན་མཁན་ཞིག་དང་རྒྱལ་ཁབ་ཀྱི་ལས་བྱེད་པ་ཞིག་སྔོན་ཆད་བྱུང་མ་མྱོང་།ད་ཡང་མི་འབྱུང་ཁོ་ཐག་རེད།ངེད་རྒན་རྒོན་གཉིས་ཀ་ཡང་ལྔ་བཅུས་སྐྱེལ་མ་དང་དྲུག་ཅུས་བསུ་མ་བྱེད་ཡོད་ཀི།མོས་ཆུ་ཐབ་རེ་ལས་རོགས་བྱེད་ན་དེ་དྲིན་རེད་ལ་ངེད་གཉིས་ཀྱི་རེ་བའང་རེད།ད་འགྲོ་རྒྱུ་བྱོས།ངས་ཁྱོད་ཀྱི་འཛིན་བདག་ལ་ཨ་མ་གཟུགས་པོ་བདེ་འི་མེད་ཀི་ཞེས་དགོངས་པ་བླངས་ཡོད།ཉལ་ཆས་རྗེས་སུ་ལེན་སར་ཡོང་ "ཞེས་ཤ་རྩི་སྨུག་ནག་གི་གདོང་དེར་ཅུང་ཁྲོས་ཉམས་རྒྱས་ཏེ་དེ་ལྟར་བཤད་རྗེས་སྔོན་དུ་བུད་སོང་།རིག་སྒྲོལ་གྱིས་མིག་ཆུས་བཀྲུས་པའི་གཡང་སྐྱིད་ཀྱི་མཁུར་ཚོས་དེ་གཉིས་གཙང་ཤོག་གིས་ཇི་ལྟར་ཕྱིས་ཀྱང་།དེ་རུ་ན་གཞོན་བུ་མོ་ཞིག་གི་ཕུགས་བསམ་དང་རེ་སྙེགཡིད་ཆེས་དང་མི་ཚེའི་དམིགས་འདུན་སོགས་གང་མང་ཞིག་སིམ་ཡོད་པས་བཞུར་ཀྱང་ཚར་བའི་དུས་ཞིག་ག་ལ་ཡོད། "ཨ་གསར་ཆེ་བ་སོས་ཀའི་གནམ་ངོ་འདྲ་"ཟེར་བའི་དཔེ་ལྟར་ད་ནངས་ཞོགས་པར་སློབ་གྲྭའི་ཁོར་ཡུག་ཀུན་ཏུ་ཉི་འོད་ཡོངས་སུ་ཁྱབ་མོད།ད་ནི་གཡང་སྐྱིད་ཀྱི་སེམས་ཁམས་ལ་སྡུག་རོགས་བྱེད་པ་བཞིན་ཁ་ཆར་འདྲེས་མའི་ཡོལ་བ་འཐེན་གྱིན་འདུགགཡང་སྐྱིད་ཀྱིས་ཕུ་བོ་ཆུང་དུས་ནས་ཕ་མའི་འདོད་བློ་བཞིན་དགོན་པར་རབ་ཏུ་བྱུང་བར་བཏང་ཡང་དུས་རྒྱུན་མོའི་སློབ་གླིང་གི་འཚོ་བ་ལ་ཡིད་སྨོན་བྱེད་པ་དང་།ཤེས་ཡོན་ལ་འབད་པ་བྱེད་དགོས་པའི་བསླབ་བྱའང་གང་མང་གནང་མྱོང་བ་མ་ཟད་ད་ཐེངས་ཨ་མའི་གཟུགས་གཞི་ཡང་དེ་ཙམ་བདེ་རྒྱུ་མེད་པ་འདྲ་བས།སྔོན་ལ་ཨ་ཕས་གསུངས་པ་ལྟར་ཕྱིར་ཁྱིམ་དུ་ལོག་པ་དང་།རྗེས་སུ་ཕུ་བོ་ཁོང་ཨ་ཕ་སར་ཞུ་བ་བྱེད་དུ་བཏང་ན་འགྲིག་སྙམ་སྟེ་རིག་སྒྲོལ་ལ་འཛུམ་ཞིག་སྟོན་བཞིན་"དེ་རིང་ང་ཁྱིམ་དུ་ལོག་འགྲོ།འོན་ཀྱང་ཕྱིར་འོང་ངེས་ཡིན་པས་ཁྱོད་ཀྱིས་སེམས་ཁྲལ་མི་བྱེད་པར་སློབ་ལ་བརྩོན་པ་བྱོས་ཨཱ"ཞེས་བཤད་ཞོར་ཨ་ཁུ་བསོད་འཕེལ་གྱི་རྗེས་བསྙེགས་སོང་།ཡིད་ཕངས་པ་ཞིག་ལ་གཡང་སྐྱིད་ཀྱི་འཛུམ་མདངས་དེ་ནི་སློབ་གླིང་འདི་ལ་བཞག་པའི་ཆེས་མཐའ་མཇུག་གི་འཛུམ་མདངས་ཡིན་པ་སུ་ཡིས་རྟོགས།
ལོ་དེའི་དབྱར་ཁར་གཡང་སྐྱིད་ཀྱིས་ཕྱིར་སློབ་གླིང་ལ་ལོག་ཐུབ་པའི་སྐལ་བ་ཞིག་ལྡན་ཆེད།ཤི་འཐམ་རོ་འཐམ་དང་ཤ་ཟད་རུས་པ་ལ་ཐུག་ཀྱང་ཞོགས་སྐྱ་རེངས་ཀྱི་འོད་མདངས་དང་དགོང་མཚམས་སྤྲིན་གྱི་ཕྱིར་མིག་ལ་འགྲོགས་ཏེ་དབྱར་རྩྭ་དགུན་འབུ་སོགས་སྒོར་མོ་དང་བརྗེ་རེས་རྒྱག་ཆོག་པའི་རྩྭ་སྨན་རིགས་སྣ་ཚོགས་བརྐོས་པས་སྒོར་ཁྲི་དྲུག་ལྷག་གིས་ཨ་ཁུ་བསམ་འཕེལ་གྱི་སྒོར་ཁུག་གང་བར་བྱས།ཁོ་ལ་མཚོན་ན་དེ་དག་གིས་འབྲི་མོ་རྡང་ཐག་གང་ཉོ་ཆོག་ལ་ཆུང་མའི་སྐེ་རྒྱན་ཁྲོད་དུ་བྱུ་རུ་རྡོག་པོ་རེ་གཉིས་ཀྱང་ཇེ་མང་དུ་གཏང་ཆོག་པས་དགའ་སྤྲོའི་ངང་སང་ལོ་ཡང་འདི་འདྲ་ཞིག་འཐོབ་ན་སྙམ་པའི་ཧམ་སེམས་ཤིག་ལས།བུ་བསོད་ནམས་སྟོབས་ལྡན་ལ་ཁས་བླངས་པའི་སྟོན་མཚེར་སྤར་རྗེས་གཡང་སྐྱིད་ཡང་བསྐྱར་སློབ་གྲྭར་སྐྱེལ་རྒྱུའི་ཁ་དན་སྔ་མོ་ནས་བརྗེད།དེ་ལྟར་ལོ་ངོ་གཉིས་ཙམ་གྱི་རྗེས་སུ་ཡོང་ཁུངས་མི་གསལ་བའི་མག་པ་ཞིག་ཀྱང་བཞག་སོང་།ལྷས་རའི་འབྲི་མོས་ངུར་སྒྲ་དངལྷན་དུ་བྱིས་པ་ཞིག་གིས་"ཨ་མ་ཨ་མ་"ཞེས་འབོད་བཞིན་འདུགགཡང་སྐྱིད་གློ་བུར་དུ་གཉིད་ལས་སད་པ་ལྟར་ལག་གི་ཁ་པར་མྱུར་མོར་སྨད་ཤམ་གྱི་གློ་ཁུག་ཏུ་བཅུག་ནས། "ཨོ།ཨ་མའི་ཞི་ལུ་ཐོན་བཏང་ནས། ""ཡིན།ཨ་མ།ངས་དགོང་འབྲི་རྡང་ལ་བཏགས་ཚར།འུ་གཉིས་བཞོ་སར་འགྲོ་ཨེ་རེད"ཅེས་ཁྲ་རིག་རིག་གི་མིག་ཟུང་དང་ཤིང་ཏོག་ཁ་སུར་ལས་དམར་མདངས་ཆགས་པའི་ངོ་གདོང་ཆུང་ཆུང་དེ་མོའི་ཕྱོགས་སུ་ཅི་ཞིག་ལ་རེ་སྒུག་བྱེད་པ་བཞིན་གཏད་ནས་འདུགམཚམས་དེར་གཡང་སྐྱིད་ཀྱི་སེམས་ནས་མ་སྐུལ་རང་འགུལ་གྱིས་ཁོག་པའི་སྙིང་དང་དཔྲལ་བའི་མིག་ལྟར་དུ་གྱུར་པའི་གཅེས་ཕྲུག་ཁོ།མོའི་མི་ཚེའི་ལམ་དེར་ཞུགས་མི་དགོས་པར་ཤེས་བྱའི་ལམ་ཆེན་ཞིག་ལ་བགྲོད་པར་བགེགས་བར་ཆད་མེད་པའི་སྨོན་ལམ་ཞིག་འདེབས་པར་བརྩམས།
མཚམས་སྤྲིན་གྱིས་ནུབ་མཐའ་བརྒྱན་ཞིང་མུན་པས་རིམ་བཞིན་ལྷས་ར་བསྒྲིབས་ཀྱང་།འབྲི་བརྒྱའི་རྡང་མཐའ་ན་ཆུ་མིག་དགུ་མདུད་ཀྱི་སོ་ལ་སྐེད་ན་བརྫངས་བའི་གཡང་སྐྱིད་ད་དུང་ཐུལ་མ་རོག་རོག་ཅིག་གི་ལྟོ་བར་མགོ་བོ་སྔས་ཏེ་ཤག་ཤག་གི་སྒྲ་ཡིས་འོ་མ་འཇོ་བཞིན་འདུགཟད་མཐའ་མེད་པའི་ཤག་སྒྲ་འདི་ནི་གཡང་སྐྱིད་ཀྱི་མི་ཚེའི་སྐྱོ་གླུ་རུ་སྣང་ལ་རྩྭ་ཐང་གི་གཅེས་ཕྲུག་གང་མང་ཞིག་ལང་ཚོའི་སྟངས་སྟབས་འཐིམ་པའི་རོལ་དབྱངས་ཤིག་ཀྱང་ཡིན་ནོ༎
དོ་སྣང་ཆེ་བའི་རྩོམ།
རྩོམ་གསར། 10


text:
————སྐུ་ཞབས་ལིའུ་ཞའོ་པའོ་ཡི་དགོངས་རྫོགས་ལ་བྲིས་པ།
ལིའུ་ཞའོ་པའོ་ཞེས་བཏགས་པའི་གདོས་བཅས་ཤ་ཁྲག་གི་ཕུང་པོ་དེ་སྤྱི་ལོ ༢༠༡༧ ལོའི་ཟླ ༧ ཚེས ༡༣ ཉིན། ཚེ་ཡི་འཕེན་པ་རྫོགས་ཏེ་སྡུག་བསྔལ་ལས་ཐར་བའི་ཚུལ་བསྟན་པས་ན། སྨྲ་ཤེས་དོན་གོ་བ་ཚོས་མྱ་ངན་ལས་འདས་སོང་། འཁོར་བ་ལས་ཐར་སོང་། ལྷ་ཡུལ་ལ་འཕུར་སོང་། གཤེགས་སོང་། གྲོངས་སོང་། འདས་སོང་། ཤི་སོང་ཞེས་ང་ཚོ་དང་གཏན་ནས་བྲལ་བར་ངོས་འཛིན་བྱས་པ་རེད། ཡིན་ན་ཡང་། སྐུ་ཞབས་ལིའུ་ཞའོ་པའོ་ཡི་བསམ་བློའི་སྙིང་སྟོབས། བསམ་བློའི་རིན་ཐང་། བསམ་བློ་ཤུལ་རྫས། ད་དུང་ཁོང་གི་རླངས་ཆེན་གྱི་ཕུགས་བསམ་དེ་དུས་དང་ནམ་པ་ཀུན་ཏུ། འཇིག་རྟེན་ཉི་མའི་འོག གོ་ལ་ཟླུམ་པོའི་སྟེང་། ཀྲུང་ཡོན་ས་ཆེན་ཐོག བོང་རྒན་རྐང་གཉིས་རྒྱ་མི་ལས་གཞན་འགྲོ་བའི་ཁྲག་རྒྱུན་དུ། དུས་ནམ་ཡང་ཡལ་བ་མེད་པར་གསོན་པོར་གནས་ངེས་ཡིན།
ནོ་བྷེལ་ཞི་བདེ་གཟེངས་རྟགས་བཞེས་མྱོང་པའི་སྐུ་ཞབས་ལིའུ་ཞའོ་པའོ་རྒྱ་ནག་དམར་གཞུང་གི་བཙོན་འོག་དུ་སྐུ་གཤེགས་པ་དེས་རྒྱ་ནག་པེ་ཅིང་གཞུང་གི་གནས་རིམ་ཇེ་མཐོར་སོང་ནས། ནཱ་ཚི་འཇར་མན་ལས་ཀྱང་བརྒལ་ཡོད་ལ། ཞི་ཅིན་ཕེང་གི་གོ་གནས་དེ་ནུབ་གླིང་པ་ཚོས“བདུད་རྒན”ཞེས་འབོད་པའི་ཧེ་ཊི་ལིར(Hitler)ལས་ཀྱང་མཐོ། སྐུ་ཞབས་ལིའུ་ཞའོ་པའོ་རྒྱ་གཞུང་གིས་བཙོན་འོག་ནས་དམར་གསོད་བཏང་བ་དེས། རྒྱ་ནག་པེ་ཅིང་གཞུང་སྔར་བྱུང་གི་ལོ་རྒྱུས་སུ་གཅིག་ཀྱང་སླེབས་མྱོང་མེད་པའི་གོ་སར་བསླེབས་ཡོད་པས། ཁྱོད་ཀྱི་དཔེ་ནི་ཁྱོད་ཉིད་དོ་ཟེར་རྒྱུ་ལས་དོ་ཟླ་ཞིག་འགྲོ་བའི་བྱུང་རབས་ཁྲོད་བརྙེད་དཀའ།
སྐུ་ཞབས་ཁཱ་རོལ བོལ ཨོ་སི་ཚི་ཁེ(卡爾·馮·奧西茨基 ,德語:Carl von Ossietzky)ལགས་ལ ༡༩༣༦ ལོའི་ནོ་བྷེལ་ཞི་བདེ་གཟེངས་རྟགས་ཐོབ་ཀྱང་། སྐབས་དེའི་ནཱ་ཚི་ཧེ་ཊི་ལིར་གཞུང་གིས་ཁོང་བཙོན་ལ་བཅུགས་ཡོད་སྟབས་གཟེངས་རྟགས་འབུལ་བཞེས་མཛད་སྒོར་ཞུགས་ཐུབ་མེད། སྐུ་གཟུགས་བདེ་ཐང་གི་དབང་གིས ༡༩༣༦ ལོའི་ཟླ ༡༡ ཚེས ༠༧ ཉིན་གློད་བཀྲོལ་ཐོབ། ཟླ་དེའི་ཚེས ༢༣ ཉིན་ནོ་བྷེལ་ཞི་བདེ་གཟེངས་རྟགས་ཚོགས་ཆུང་གིས་ཁོང་བཞུགས་སའི་ནད་ཁང་དུ་ནོ་བྷེལ་ཞི་བདེ་གཟེངས་རྟགས་ཁོང་ལ་དངོས་སུ་འབུལ་བའི་མཛད་སྒོ་ཆུང་ཆུང་ཞིག་སྤེལ། ༡༩༣༨ ལོའི་ཟླ ༥ ཚེས ༤ ཉིན་སྐུ་གཤེགས།
༢༠༡༧ ལོའི་ཟླ ༦ ཚེས ༢༦ ཉིན། རྒྱ་ནག་ལོའོ་ཉིན་ཞིང་ཆེན་བཙོན་ཁང་དོ་དམ་ཁང་གི་གཞུང་འབྲེལ་དྲྭ་རྒྱའི་སྟེང་གསལ་བསྒྲགས་ཤིག་སྤེལ་ནས། སྨན་ཁང་གི་བརྟག་ཞིབ་ལ་གཞིགས་ན། སྐུ་ཞབས་ལིའུ་ཞའོ་པའོ་ལ་མཆིན་པའི་འབྲས་སྐྲན་བྱུང་ཡོད་སྟབས། ལོའོ་ཉིན་ཞིང་ཆེན་བཙོན་ཁང་དོ་དམ་ཁང་གིས “ལིའུ་ཞའོ་པའོ་ཁག་ཐེག་བཙུགས་ནས་བཙོན་ཁང་ཕྱི་རོལ་དུ་སྨན་བཅོས་བྱེད་ཆོག”པའི་བཀའ་འཁྲོལ་གནང་ཡོད་ཅེས་བཀོད་འདུག
དེ་བཞིན་དུ་ཧྲིན་ཡང་གསོ་རིག་ཚན་ཁག་ཡན་ལག་སྨན་ཁང་དང་པོས་ལིའུ་ཞའོ་པའོ་ཡི “མཆིན་པའི་འབྲས་སྐྲན་གྱི་ནད་གཞི་དེ་དུས་མཇུག་ལ་བསླེབས”ཡོད་ཚུལ་ཁྱབ་བསྒྲགས་བྱས་འདུག
དེ་ནས་ཉིན ༡༧ གྱི་རྗེས་ཏེ། ༢༠༡༧ ལོའི་ཟླ ༧ ཚེས ༡༣ ཉིན། སྐུ་ཞབས་ལིའུ་ཞའོ་པའོ་སྡུག་བསྔལ་ལས་ཐར་ནས་ཚེ་ཡི་འཕེན་པ་རྫོགས་ཏེ་གཏན་དུ་རང་དབང་ཐོབ་དུས་། དགུང་གྲངས ༦༡ རེད།
སྐུ་ཞབས་ལིའུ་ཞའོ་པའོ་མཆོག་སྐུ་གཤེགས་པའི་ཉིན་མོ་དེ་ནི་རྒྱ་ནག་ཀྲུང་ཡོན་ས་ཆེན་སྟེང་གི་ཆེས་མུན་ནག་གི་ཉི་མ་ཞིག་ལ་ངོས་འཛིན་བྱ་རུང་།
ཡང་དག་པར་བཤད་ན། ངའི་ཁྱོ་ག་ཤི་བ་མ་རེད་ལྕེབས་པ་རེད་ཅེས་པ་ནང་བཞིན། སྐུ་ཞབས་ལིའུ་ཞའོ་པའོ་རྒྱ་ནག་པེ་ཅིང་གཞུང་གིས་དམིགས་ཡུལ་ཡོད་པ། འཆར་གཞི་ཡོད་པ། གོ་རིམ་ཡོད་པའི་ངང་བཀྲོངས་པ་རེད་མ་གཏོགས། རང་བྱུང་གིས་གྲོངས་པར་ངོས་འཛིན་བྱ་མི་རུང་། གང་ཡིན་ཟེར་ན། སྐུ་ཞབས་ལིའུ་ཞའོ་པའོ་ཡི་མཆིན་པའི་འབྲས་སྐྲན་གྱི་ནད་གཞི་དུས་མཇུག་ལ་མ་སླེབས་པའི་སྔོན་དུ་རྒྱ་ནག་གཞུང་གིས་སྨན་བཅོས་བྱས་མེད་ལ་ཕྱི་བསྒྲགས་ཀྱང་བྱས་མེད། ཡོད་ཚད་དལ་དྲགས་ནས་རེ་ཐག་ཆད་རྗེས་ད་གཟོད་རྒྱ་ནག་གཞུང་གིས་བཅོས་མའི་ཟློས་གར་དེ་རིགས་འཁྲབ་པ་རེད།
སྐུ་ཞབས་ལིའུ་ཞའོ་པའོ་རང་དབང་གི་ས་སྟེང་དུ། རང་དབང་གི་མཁའ་དབྱིགས་འབྱིན་རྔུབ་ཁྲོད་གྲོངས་རྒྱུའི་སྐལ་བ་མ་ལྡན་པས། ཁོང་གི་རྣམ་ཤེས་ལའང་རང་དབང་མ་ཐོབ་པ་དེ། རྒྱ་རིགས་དུང་ཕྱུར་བཅུ་གསུམ་པོའི་ངོ་ཚ་ཡིན་ལ། རང་དབང་དམངས་གཙོའི་བདག་ཉིད་ཅན་དུ་འདོད་པའི་ནུབ་ཕྱོགས་རྒྱལ་ཁབ་དག་གི་ངོ་ཚ་ཞིག་དེ་བས་ཀྱང་ཡིན།
སྐུ་ཚེ་ལོ་རྒྱུས།
རླབས་ཆེན་གྱི་སྐྱེས་བུ་འདིའི་འཁྲུངས་ས་འཁྲུངས་ཡུལ་དང་། ཕ་ཁུངས་མ་རྒྱུད། མཛད་པ་འཕྲིན་ལས་སོགས་དགོས་དབང་གིས་ངོ་སྤྲོད་ཧ་ཅང་མདོར་བསྡུས་ཤིག་ཞུས་ན།
སྐུ་ཞབས་ལིའུ་ཞོ་ལོ་མཆོག་ནི། ༡༩༥༥ལོའི་ཟླ ༡༢ ཚེས ༢༨ ཉིན་རྒྱ་ནག་ཇི་ལིན་ཞིང་ཆེན་ཁྲང་ཁྲོན་གྲོང་ཁྱེར་དུ་འཁྲུངས་ཤིང་། སྐུ་ཚེའི་སྟོད་དུ་ན་གཞོན་ཤེས་ཡོན་ཅན(知识青年)བྱས་མྱོང་ཡོད་ལ། བཟོ་སྐྲུན་ལས་བཟོ་བའང་བྱས་མྱོང་ཡོད།
༡༩༧༧ ནས ༡༩༨༢ བར། ཇི་ལིན་སློབ་ཆེན་རྒྱ་ཡིག་སྡེ་ཚན་དུ་སློབ་སྦྱོང་གནང་ཞིང་ཤེས་རམས་པའི་ཡོན་ཐོབ་བླངས།
༡༩༩༦ལོར་པེ་ཅིང་དགེ་ཐོན་སློབ་ཆེན་གྱི་འབུམ་རམས་པའི་ཡོན་ཐོབ་བླངས་ནས་སློབ་ཆེན་དེར་དགེ་རྒན་ཆེན་མོའི་ཕྱག་ལས་གནང་།
༡༩༨༠འི་ནང་། རྒྱ་ནག་སྲོལ་རྒྱུན་རིག་གནས་ལ་དགག་སྒྲུབ་ཀྱི་སྐད་གྲགས་ཅན་གྱི་རྩོམ་ཡིག་མང་པོ་སྤེལ་ཞིང་། རྩོམ་རིག་སྡིངས་ཆ་རུ “རྟ་ནག” ཞེས་གྲགས་ནས། དེང་རབས་བསམ་བློའི་ཡངས་པའི་རྩྭ་ཐང་སྟེང་ང་རྒྱལ་གྱིས་རྒྱུགས་པའི་མཐུར་མེད་རྟ་ནག་དེ་དུས་རབས་དེའི་ཤེས་ལྡན་གཞོན་སྐྱེས་ཚོགས་ཀྱི་ཁ་མིག་ཡར་ལྟ་བྱེད་ས་དང་བསམ་པའི་དབུ་ཁྲིད་དུ་གྱུར།
༨༩ ལོར། ཨ་རི་ཀི་ལོན་བྷེ་ཡ་གཙུག་ལག་སློབ་ཆེན་དུ་གདན་ཞུས་ཆེད་མཁས་པའི་མཚན་ཐོག་རིག་གཞུང་བརྗེ་རེས་ཀྱི་ལས་དག་མཛད་དུས་སུ། པེ་ཅིང་གནམ་བདེ་སྒོ་མོའི་ཆེ་ཐང་ཆེན་དུ་གློ་བུར་དུ་སློབ་མའི་དམངས་གཙོ་ལས་འགུལ་ལངས་སྟབས། མི་རིགས་ཤིག་གི་མདུན་ལམ་སེམས་ལ་བཅངས་ཤིང་། ཤེས་ལྡན་གཞོན་སྐྱེས་ཤིག་གི་འོས་འགན་ཕྲག་ཏུ་ཁུར་ནས། སེམས་ཤུགས་དྲག་པས། ལྷག་བསམ་དག་པོས། རྒྱ་སྟག་དམར་པོ་ཁྲག་ལ་ངམ་ངམ། དཔའ་རྒོད་ཡ་མེད་གཡུལ་ལ་ངམ་ངམ། ཨ་རིའི་ཕྱག་ལས་ཡོད་ཚད་བཞག་ནས། དེ་མ་ཐག་གནམ་གྲུའི་འཛིན་བྱུང་ཉོས་ནས་ཕྱིར་རྒྱ་ནག་ཏུ་ལོག་ནས་དྲུག་བཞི་སློབ་མའི་ལས་འགུལ་གྱི་བློ་འདོད་པའི་ཚུལ་གྱིས་རྒྱ་ཆེ་ཡུན་རིང་གི་ལས་འགུལ་དེར་ཞུགས།
སྐུ་ཞབས་ལིའུ་ཞའོ་པའོ་དང་། ཥིག་ཏི་ཇན། ཀོ་ཞིང་། ཀྲུག་ཐོའུ་བཅས་ལ་གནམ་བདེ་སྒོ་མོ་ཆེའི “སྐྱེས་མཆོག་བཞི” ཞེས་གྲགས།
༡༩༨༩ ལོའི་ཟླ ༦ཚེས ༦ ཉིན། སྐུ་ཞབས་ལིའུ་ཞའོ་པའོ་ལ “གསར་བརྗེ་ངོ་ལོག་དང་ངན་སྐུལ་དྲིལ་བསྒྲགས་བྱས་པའི” ཉེས་མིང་བཙུགས་ནས་འཛིན་བཟུང་བྱས་ཤིང་། ལོ་དེའི་ཟླ ༩ བར། དགེ་རྒན་ཆེན་མོའི་ལས་གནས་ནས་གནས་དབྱུང་བཏང་།
༡༩༩༡ ལོའི་ཟླ ༢ པར་གློད་བཀྲོལ་བཏང་རྗེས། པེ་ཅིང་དུ་རྩོམ་ལས་དང་རྒྱ་ནག་དམངས་གཙོའི་ལས་འགུལ་སོགས་བྱ་འགུལ་སྤེལ།
༡༩༩༥ ལོའི་ཟླ ༥ བ་ནས ༡༩༩༦ལོའི་ཟླ ༡ པོའི་བར་པེ་ཅིང་དུ་བཀག་ཉར་བྱས།
༡༩༩༦ ལོ་ནས ༡༩༩༩ ལོའི་བར། “སྤྱི་ཚོགས་འགྲིག་ལམ་ལ་གཏོར་བརླག་བྱས་པའི” ཉེས་མིང་འོག་ངལ་རྩོལ་བསྒྱུར་བཀོད་ལོ ༣ ལ་བྱས། གློད་བཀྲོལ་ཐོབ་རྗེས་པེ་ཅིང་དུ་མུ་མཐུད་ནས་རང་དབང་རྩོམ་ལས་གནང་།
ལོ་ཟླ་དེ་དག་ཏུ་། སྐུ་ཞབས་ལིའུ་ཞའོ་པའོ་ཡིས་རྩོམ་ཡིག་སྤེལ་ནས་གཙོ་བོ་སྐབས་དུས་ཀྱི་ཆབ་སྲིད་ལ་དགག་རྒྱག་དང་། དམངས་ཁྲོད་ཐོབ་ཐང་སྲུང་སྐྱོབ་ལ་ཐུགས་ཁུར་ཆེན་པོ་གནང་། བྱ་སྤྱོད་དེའི་དབང་གིས་གང་ཉིད་རྒྱ་ནག་གཞུང་གི་ལྟ་ཞིབ་བྱེད་ཡུལ་གྱི་དམིགས་འབེན་དུ་གྱུར།
༢༠༠༨ ལོར། ལིའུ་ཞའོ་པའོ་སོགས་བསམ་བློ་ཅན་འགས་རྒྱ་ནག་གི་ལམ་ལུགས་ཀྱི་རྣམ་པ་འཕེལ་འགྱུར་ལ་དམིགས་པའི༼རྩ་འཛིན༠༨མ༽ ཞེས་པ་ཟིན་བྲིས་སུ་བཏབས་ནས་བཀྲམས། ༼རྩ་འཛིན༠༨ མ༽ རྒྱ་ནག་ཕྱི་ནང་གཉིས་སུ་སྐད་གྲགས་ཆེན་པོ་ཆགས་པ་མ་ཟད་ཤུགས་རྐྱེན་ཆེན་པོ་ཐེབས།
དུས་དེ་ནས་བཟུང་སྐུ་ཞབས་ལིའུ་ཞའོ་པའོ་རྒྱ་ནག་གཞུང་ལ་འགྲན་སློང་གི་ནུས་པ་འཛོམས་པའི་བསམ་བློའི་དབུ་ཁྲིད་དུ་གྱུར་ཞིང་། པེ་ཅིང་གཞུང་ལ ༨༩ ལོའི་རྗེས་སུ་བྱུང་མ་མྱོང་བའི་འཇིགས་སྐྲག་ཅིག་བསླངས་སྟབས། པེ་ཅིང་གཞུང་གིས་མིག་ནང་གི་ཚེར་མ་བཞིན་སེ་གོལ་གྱི་ཡུན་ཙམ་ལའང་མི་བཟོད་པར་རིངས་པ་རིངས་པར་རྩ་མེད་དུ་གཏོང་རྒྱུའི་ངན་ཇུས་འཐེན།
༢༠༠༩ ལོའི་ཟླ ༡༢ ཚེས ༢༥ ཉིན། པེ་ཅིང་མི་དམངས་འབྲིང་རིམ་ཁྲིམས་ཁང་དང་པོས “རྒྱལ་ཁབ་ཀྱི་སྲིད་དབང་མགོ་རྟིང་སློག་པའི” ཉེས་མིང་བཀལ་ནས་ལིའུ་ཞའོ་པའོ་ལ་ལོ ༡༡ གི་བཙོན་འཇུག་ཁྲིམས་ཐག་བཅད།
༢༠༡༠ ལོའི་ཟླ ༡༢ ཚེས ༢༦ ཉིན་ནས། སྐུ་ཞབས་ལིའུ་ཞའོ་པའོ་ཡིས་རྒྱ་ནག་ལོའོ་ཉིན་ཞིང་ཆེན་ཕན་ཆིན་བཙོན་ཁང་དུ་ཁྲིམས་ཆད་ཁུར།
སྐུ་ཞབས་ལིའུ་ཞའོ་པའོ་བཙོན་ལ་བཅུགས་པ་དང་དུས་མཚུངས་སུ། ཁོང་གི་སྐུ་ཟླ་ལྕམ་ལིའུ་ཞཱ་ཡང་པེ་ཅིང་ཧེ་ཏེང་ཁུལ་གྱི་རང་ཁྱིམ་དུ་བཟང་བཙོན་དུ་བཀག་ཡོད། འོན་ཀྱང་། རྒྱ་ནག་གཞུང་གིས་དུས་དེ་རིང་ད་དུང་ལྕམ་ལིའུ་ཞཱ་ལ་ལྟ་རྟོགས་ནན་མོ་བྱེད་དགོས་དོན་འགྲེལ་བཤད་ཚིག་གཅིག་ཀྱང་བརྒྱབ་མེད་པ་མ་ཟད། ལིའུ་ཞཱ་ནི “རང་དབང་གི་མི” ཡིན་ལུགས་བཤད་ཀྱིན་ཡོད།
གཟེངས་རྟགས་དང་བརྩམས་ཆོས།
༡༩༩༠དང༡༩༩༦ཐེངས་གཉིས་ལ་ཨ་རིའི་མི་ཐོབ་ལྟ་ཞིབ་ཀྱི་ཧེལ་མན (hellman)མི་ཐོབ་གཟེངས་རྟགས་ཐོབ།
༢༠༠༤ལོར་རྒྱལ་མཚམས་མེད་པའི་གསར་འགོད་པའི་མཐུན་ཚོགས་དང་ཧྥ་རན་སི་ཐེབས་རྩའི༢༠༠༤ལོའི་སྨྲ་བརྗོད་རང་དབང་སྲུང་སྐྱོབ་གཟེངས་རྟགས་ཐོབ།
༢༠༠༩ ལོར་ཨ་རི་སྨྱུག་ཚོགས་ཀྱི་ལོ་དེའི་བྷ་བྷ་ར གྷོལ་ཌི་སི་མི་ཐི་Barbara Goldsmithརང་དབང་རྩོམ་འབྲི་གཟེངས་རྟགས་ཐོབ་པ་སོགས་འཛམ་གླིང་ཁྱོན་ཡོངས་སུ་གྲགས་ཆེ་བའི་གཟེངས་རྟགས་བཅུ་གྲངས་ཤིག་ཐོབ་ཡོད།
ཁོང་གི་བརྩམས་ཆོས་འགའ་དྲངས་ན། ༼ གདམ་ཀའི་སྐྱོན་བརྗོད། ལི་ཙེ་ཥིག་དང་བགྲོ་གླེང༽ ། ༼ མཛེས་དཔྱོད་དང་མིའི་རང་དབང༽ ། ༼ གཅེར་བུ་སྦྱིག་མོར་ལྷ་མདུན་ལ་འགྲོ༽ ། ༼ དེང་རབས་རྒྱ་ནག་གི་ཆབ་སྲིད་དང་རྒྱ་ནག་གི་ཤེས་ལྡན་མི་སྣ༽ ། ༼ དགེ་སེམས་ལ་རྫུན་བཤད་པའི་མི་རིགས༽ ། ༼ མ་འོངས་པའི་རྒྱ་ནག་གི་རང་དབང་དེ་དམངས་ཁྲོད་ན་ཡོད༽ ། ༼ དུག་ཅན་རལ་གྲི་སོ་གཅིག་མ། དེང་རབས་རྒྱ་ནག་གི་མི་རིགས་རིང་ལུགས་ལ་སྐྱོན་བརྗོད༽ ། དེ་བཞིན་ཁོང་གི་དཔྱད་རྩོམ་ཕྱོགས་བསྒྲིགས༼ ང་ལ་དགྲ་བོ་མེད༽ སོགས།
ནོ་བྷེལ་ཞི་བདེ་གཟེངས་རྟགས།
༢༠༡༠ ལོའི་ཟླ ༡༠ ཚེས ༨ ཉིན། ནོ་བྷེལ་ཞི་བདེ་ཐེབས་རྩས་སྐུ་ཞབས་ལིའུ་ཞའོ་པའོ་ལ་ལོ་དེའི་ནོ་བྷེལ་ཞི་བདེ་གཟེངས་རྟགས་ཐོབ་པ་ཁྱབ་བསྒྲགས་བྱས། ཁོང་ནི་ལོ་རྒྱུས་སུ་ནོ་བྷེལ་ཞི་བདེ་གཟེངས་རྟགས་ཐོབ་མཁན་རྒྱ་རིགས་ཐོག་མ་དེ་ཡིན་ལ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་གྱི་མི་སེར་ཐོག་མ་དེའང་ཡིན།
ད་ལྟ་བོད་རྒྱ་ནག་གི་བཙན་དབང་འོག་ཡོད་སྟབས། རྒྱལ་སྤྱིའི་འགྲོ་ལུགས་ལྟར་ན་རྒྱལ་ཁབ་གཞན་གྱི་རྒྱལ་ཁོངས་སུ་ཞུགས་མེད་པའི་བོད་མི་ཡོངས་རྫོགས་རྒྱ་ནག་གི་མི་སེར་ཡིན་དགོས་མོད། འོན་ཀྱང་། ༧སྤྱི་ནོར༧གོང་རྒྱལ་བ་རིན་པོ་ཆེ་མཆོག་ལ ༡༩༨༩ ལོར་ནོ་བྷེལ་ཞི་བདེ་གཟེངས་རྟགས་ཐོབ་དུས། ཐོ་འགོད་ལྟར་ན། ༧གོང་ས་རྒྱལ་བ་རིན་པོ་ཆེ་མཆོག་གིས་རྒྱལ་ཁོངས་རེའུ་མིག་ནང“རྒྱལ་ཁོངས་མེད” ཅེས་བྲིས་ཡོད་པ་རེད།
དཔྱད་འདེམས་ཚོགས་ཆུང་གིས་ནོ་བྷེལ་ཞི་བདེ་གཟེངས་རྟགས་སྐུ་ཞབས་ལིའུ་ཞའོ་པའོ་ལ་ཕུལ་བའི་རྒྱུ་མཚན་དུ། ‘འགྲོ་བ་མིའི་ཐོབ་ཐང་གི་ཆེད་དུ་དུས་ཡུན་རིང་པོར་འཚེ་མེད་ཞི་བའི་ལམ་ནས་རྩོད་ལེན་གནང་བ། རང་དབང་གི་ཆེད་དུ་བཙོན་འཇུག་དཀའ་སྡུག་ཚད་མེད་མྱངས་པ། སྐུ་ཞབས་ལིའུ་ཞའོ་པའོ་ནི་རྒྱ་ནག་གི་མི་ཐོབ་འཐབ་རྩོད་ཀྱི་མཚོན་རྟགས་དང་རྡོ་རིང་ཡིན’ཞེས་བཀོད་འདུག
ལོ་དེའི་ཟླ ༡༢ ཚེས ༡༠ རྒྱལ་སྤྱིའི་ཞི་བདེའི་ཉིན་མོར། བཙོན་འོག་ན་ཡོད་པའི་སྐུ་ཞབས་ལིའུ་ཞའོ་པའོ་ནོར་ཝེའི་རྒྱལ་ས་ཨོ་སི་ལོ་རུ་བསྐོངས་པའི་ནོ་བྷེལ་ཞི་བདེ་གཟེངས་རྟགས་འབུལ་བཞེས་ཀྱི་མཛད་སྒོར་ཞུགས་ཐུབ་མེད་པ་མ་ཟད། ཁོང་གི་ནང་མིས་ཁོང་གི་ཚབ་བྱེད་རྒྱུའང་རྒྱ་ནག་གཞུང་གིས་བཀག་པ་རེད།
དེ་འདྲའི་གནས་སྟངས་འོག ནོ་བྷེལ་ཞི་བདེ་གཟེངས་རྟགས་ཚོགས་ཆུང་གིས་མཛད་སྒོའི་སྟེགས་བུའི་སྟེང“རྐུབ་སྟེགས་སྟོང་པ” ཞིག་བཞག་ནས་ཁོང་གི་ཚབ་བྱས་པ་རེད།
དུས་དེ་ནས“རྐུབ་སྟེགས་སྟོང་པ”དེ་རྒྱ་ནག་གཞུང་གི་ངོ་ཚ་དང་ཉེས་པའི་དཔང་རྟགས་སུ་གྱུར་ཡོད།
ལིའུ་ཞའོ་པའོ་ཉམ་ང་བས་གཤེགས་པ་དེ་ཀྲུང་ཧྭ་མི་རིགས་ཀྱི་ངོ་ཚ་ཡིན།
སྐུ་ཞབས་ལིའུ་ཞའོ་པའོ་ད་གཟོད་ང་ཚོ་དང་ཁ་གྱེས་སོང་། གང་ཉིད་དགའ་ཞིང་ཞེན་པའི་ས་ཆེན་དེ་དང་ཁ་བྲལ་ནས་བཞུད་སོང་། དེ་དང་ཆབས་ཅིག རྒྱ་ནག་གི་རང་དབང་གི་དཔལ་འབར་དེའང་གཟིམས་སོང་།
གང་གི་ཚེ་ཡི་འཕེན་པ་རྫོགས་ནས་གཤེགས་པ་དེ། གསལ་ཞིང་མྱུར་བའི་གློག་ཞག་ཞིག་ནང་བཞིན་རྒྱ་ནག་སྲིད་དབང་སྒེར་གཅོད་པའི་མུན་ནག་གི་མཚན་མོ་དེ་འཕྲེད་དུ་གཤགས་ཡོད།
སྐུ་ཞབས་ལིའུ་ཞའོ་པའོ་རྒྱ་ནག་གི་བཙོན་འོག་ཏུ་སྐུ་གཤེགས་པ་དེས་ང་རང་ཉིད་ཐེ་བའི་ལུས་སྟེང་ན་ཁྲག་དྲོད་མོ་བཞུར་བཞིན་པའི། སེམས་གཏིང་ན་སྙིང་རྗེ་ཡོད་པ། སྤྱོད་པར་འཚེ་བ་དང་བྲལ་བའི་གང་ཟག་མང་པོ་ཞིག་གི་སེམས་སུ་མི་བཟོད་པའི་སྡུག་བསྔལ་བསྐྲུན།
མཛའ་བརྩེས་ཁེངས་པའི། སྲ་བརྟན་གྱིས་གྲུབ་པའི། འཇིགས་པ་དང་བྲལ་བའི། རླབས་ཆེ་བའི་རང་དབང་གི་སྙིང་གསོན་པོ་ཞིག་གི་འཕར་རྩའི་ལྡིང་མཚམས་ཆད་སོང་།
སྐུ་ཞབས་ལིའུ་ཞའོ་པའོ་སྐུ་གཤེགས་པ་དེས་ཁོང་དང་འབྲེལ་བ་ཡོད་མེད་གང་ཟག་བགྲང་བྱ་ལས་འདས་པའི་སེམས་སུ་ན་ཟུག་བསྐྲུན་ཡང་། དེ་བས་ཀྱང་གལ་ཆེ་བ་ཞིག་ནི། སྐུ་ཞབས་ལིའུ་ཞའོ་པའོ་སྐུ་གཤེགས་པ་དེས་དུས་རབས་གསར་བ་ཞིག་བསླེབ་ལ་ཉེ་བ་མཚོན་ཡོད།
གལ་ཏེ་སྐུ་ཞབས་ལིའུ་ཞའོ་པའོ་ལ་དཔེ་མཚོན་ཞིག་འཚོལ་དགོས་པའི་དབང་དུ་སོང་ན། ཁོང་གི་དཔེ་རུ་འོས་པ་ཞིག་འཇིག་རྟེན་འདིའི་སྟེང་འཚོལ་དཀའ་མོད། ཉེ་ཤས་ཤིག་ནི ༡༩༧༥ ལོར་ནོ་བྷེལ་ཞི་བདེ་གཟེངས་རྟགས་ཐོབ་མཁན་ཨུ་རུ་སུའི་རྡུལ་ཕྲན་དངོས་ལུགས་རིག་པ་བ་སྐུ་ཞབས་སཱ་ཧ་རོ་ཧྥུ་ལགས་ཡིན་རྒྱུ་རེད། སྐུ་ཞབས་སཱ་ཧ་རོ་ཧྥུ་ལགས ༡༩༨༩ ལོའི་ཟླ ༡༢ བར་སྐུ་གཤེགས་པ་དང་། ལོ་གཉིས་ཀྱི་རྗེས་སུ། སུའུ་ལེན་བཙན་རྒྱལ་རིང་ལུགས་ཀྱི་རྒྱལ་ཁབ་དེ་ཞག་གཅིག་གི་རིང་གློ་བུར་ངང་འུར་འུར་དུ་འགྱེལ་ནས་ཚོགས་པ་འཐོར་ནས་རྒྱལ་ཁབ་སྟོངས་སོང་།
དེ་རིང་མི་རྣམས་པའི་མདུན་དུ་ལྷག་པའི་དྲི་བ་ཆེན་པོ་ཞིག་ནི། རྒྱ་ནག་ག་འགྲོ་འདི་འགྲོ་ཡི་གནད་དོན་དེ་ཡིན། དེ་རིང་གི་རྒྱ་ནག་དེ་འདུ་ཤེས་ཀྱི་སོ་ཁ་ན་ཡོམ་ཡོམ་དུ་གནས་ཡོད་ལ། ལིའུ་ཞའོ་པའོ་གཤེགས་པས་ཐེབས་པའི་ན་ཟུག་དང་སྡུག་བསྔལ་གྱིས་མི་རྣམས་ལ་རྒྱ་ནག་གི་མ་འོངས་པ་དང་མདུན་ལམ་ལ་དོ་སྣང་སྔར་མེད་པ་ཞིག་བྱེད་རྒྱུར་སྐུལ་ལྕག་ཐེབས་ངེས་ཡིན། དེ་དང་དུས་མཚུངས་སུ་རྒྱ་ནག་དེང་གཞུང་དང་ནང་སྒོས་སུ་ཞི་ཅིན་ཕེང་གི་འགྲོ་བ་མིའི་ཡོངས་ཁྱབ་རིན་ཐང་གི་ལྟ་བ་དང་ཡོངས་སུ་འགལ་བ། རྒྱ་ནག་མི་མང་གི་ལས་དབང་ལ་རྒོལ་ཞིང་རྡུང་བའི་ངན་པ་དགུ་འཛོམས་ཀྱི་སྤྱོད་ངན་གཤིས་ངན་བསམ་ངན་དེ་དམར་རྗེན་དུ་བཏོན་ཡོད་པས། རྒྱ་ནག་དེང་གཞུང་གི་ངོ་གདོང་ངོ་མ་དེ་མི་རྣམས་པའི་སྣང་ངོ་ན་ས་རས་ཐང་གསལ་ཡིན། དེ་བཞིན་དུ་འཛམ་གླིང་ནོ་བྷེལ་ཞི་བདེ་གཟེངས་རྟགས་ཐོབ་མཁན་ཞིག་དེ་ལྟར་ཉམ་ང་བར་གཤེགས་པ་དེས་འཛམ་གླིང་ཧྲིལ་བོའི་དོ་སྣང་བསླངས་ཡོད་པས། ལིའུ་ཞའོ་པའོ་སྐུ་གཤེགས་པའི་ཉི་མ་དེ་དུས་རབས་ཤིག་གི་ཀྱོག་མཚམས་ཤིག་ཅིས་ཀྱང་ཡིན་དགོས།
རྒྱ་ནག་གི་ང་རྒྱལ་ཁེངས་དྲེགས། ནུབ་གླིང་གི་ཉམས་རྒུད་དང་རང་དོན་ཚ་བོ།
སྐུ་ཞབས་ལིའུ་ཞའོ་པའོ་ལ་བཅོས་ཐབས་མེད་པའི་མཆིན་པའི་འབྲས་སྐྲན་གྱི་ནད་བྱུང་བའི་གནས་ཚུལ་ཕྱི་རུ་བསྒྲགས་མ་ཐག ལིའུ་ཞའོ་པའོ་རང་ཉིད་དང་སྐུ་ཟླ་ལིའུ་ཞཱས་གཙོས་རྒྱལ་སྤྱིའི་སྤྱི་ཚོགས་ཀྱིས་ལིའུ་ཞའོ་པའོ་ནུབ་ཕྱོགས་རྒྱལ་ཁབ་ཁག་ཏུ་སྨན་བཅོས་ཆེད་གཏོང་དགོས་པའི་རེ་འདུན་ཡང་ནས་ཡང་དུ་ཞུས་ཀྱང་། རྒྱ་ནག་ཞི་ཅིན་ཕེང་དེང་གཞུང་གིས་སྡིག་པ་མིག་བཙུམ་གྱིས་སྤྱིར་ན་འཛམ་གླིང་མི་དམངས་དང་བྱེ་བྲག་ལིའུ་ཞའོ་པའོ་ཡི་འཆི་ཁའི་རེ་བ་དེ་བསྐངས་མེད།
འོ་ན་རྒྱ་ནག་ལ་ང་རྒྱལ་ཁེངས་དྲེགས་དེ་འདྲ་ཞིག་གང་ནས་སྐྱེས་པ་རེད་དམ་ཟེར་ན། དེ་ལ་ལན་འདེབས་དགོས་ན་ངེས་པར་དུ་ཕྱོགས་གཉིས་ནས་བཤད་དགོས། གཅིག་ནི་རྒྱ་ནག་གུང་ཁྲན་གྱི་རྒྱལ་ཁབ་མཚན་ཉིད་རིག་པ་དང་། ཅིག་ཤས་ནི་ནུབ་གླིང་གི་ཉམས་རྒུད་དང་རང་དོན་ཚ་བོ།
ཞི་ཅིན་ཕེང་དང་ཞི་ཅིན་ཕེང་དཀྱིལ་འཁོར་ན་ཡོད་པའི་ཝ་ཚོགས་དེས་སྐུ་ཞབས་ལིའུ་ཞའོ་པའོ་ཁོང་ཚོའི་བཙོན་འོག་ཏུ་གྲོངས་ཚེ་མཇུག་འབྲས་ཅི་ཞིག་ཡོང་རྒྱུ་མ་ཤེས་པ་གཏན་ནས་མིན། དེ་རིང་གི་པེ་ཅིང་གཞུང་དང་དེ་སྔའི་པེ་ཅིང་གཞུང་གཉིས་བསྡུར་ཐབས་མེད། དེ་རིང་གི་རྒྱ་ནག་དེ་དཔལ་འབྱོར་གྱི་ཆ་ནས་འཛམ་གླིང་སྟོབས་ཆེན་རྒྱལ་ཁབ་གྱི་གྲལ་དུ་ཚུད་ཡོད་ལ། དམག་དོན་གྱི་ཆ་ནས་ཀྱང་ནུབ་ཕྱོགས་རྒྱལ་ཁབ་ཁག་ལ་ཁ་གཏད་དོ་ཟླར་གཅོག་ཐུབ་པའི་སར་བསླེབས་ཡོད། ཆོས་ཉིད་ལྟར་ན། རྒྱལ་ཁབ་སྟོབས་ཆེན། རྒྱལ་ཁབ་ཆེན་པོ་ཞིག་གི་གོ་སར་བསླེབས་དུས། རྒྱལ་ཁབ་ཆེན་པོ་ཞིག་གི་འོས་འགན་མ་བསྐུལ་ངང་གིས་ཁུར་ནས་འཛམ་གླིང་ཡོངས་ཁྱབ་རིན་ཐང་ལ་སྲུང་སྐྱོང་བྱེད་མཁན་འཐབ་མོ་བ་ཞིག་ཆགས་དགོས་མོད། འོན་ཀྱང་རྒྱ་ནག་པེ་ཅིང་གཞུང་དེ་ལས་རྦད་དེ་ལྡོག་ནས། དཔལ་འབྱོར་དང་དམག་དོན་གྱི་སྟོབས་ཤུགས་དེ་གཞན་ལ་འཇིགས་སྐུལ་དང་བཙན་དབང་བྱེད་པའི་ལག་ཆ་རུ་སྤྱད་ནས་འགྲོ་བ་མིའི་སྤྱི་སྲོལ་དང་། རྒྱལ་སྤྱིའི་འགྲོ་ལུགས་འདུག་སྟངས་ལ་གཏོར་བརླག་བཏང་དང་གཏོང་གིན་ཡོད། ལྷག་པར་དུ་དེ་རིང་གི་པེ་ཅིང་ཞི་ཅིན་ཕེང་གཞུང་གིས་བློ་ཐག་གཙང་བཅད་ཀྱིས་འཇིག་རྟེན་དཔལ་ཡོན་ལེགས་བྱང་གི་དགྲ་ཟླར་ལངས་ནས། རྒྱལ་ཁབ་མཚན་ཉིད་རིག་པ་ལྟར་དམར་པོའི་བཙན་རྒྱལ་རིང་ལུགས་ཀྱི་ལམ་ལ་ཞུགས་ནས་ནུབ་གླིང་གི་དོ་བསྡོ་བཞིན་ཡོད། འདི་རྒྱུ་མཚན་དང་པོ་ཡིན།
དུས་རབས་སྔོན་མའི་ལོ་རབས་དགུ་བཅུར་བྷེལ་ཁི་ལིན་ཊིན་ཨ་རིའི་སྲིད་འཛིན་ཆགས་པའི་དུས་དེ་ནི། ཨ་མེ་རི་ཀའི་སྟོབས་འབྱོར་འཛམ་གླིང་ཡང་རྩེར་སོན་པའི་དབང་དུ་བཏང་ན། ཆོས་ཉིད་ལྟར་ན་ཡང་རྩེར་སོན་རྗེས་རྩེ་རུ་གནས་མ་ཐུབ་ཚེ་མར་ཟགས་རྒྱུ་ལས་གདམ་ཀ་གཞན་མེད་པས། དུས་དེ་ནུབ་གླིང་རྒྱལ་ཁབ་ཉམས་རྒུད་ཀྱི་མགོ་ཚུགས་པའི་དུས་སུ་ངོས་འཛིན་བྱས་ཆོག ནུབ་ཕྱོགས་རྒྱལ་ཁབ་ཉམས་རྒུད་དུ་སོང་བ་དེ་རྒྱ་ནག་དར་རྒྱས་ཀྱི་མཐུན་རྐྱེན་མེད་དུ་མི་རུང་བ་ཞིག་ཡིན་ལ། ལྷག་པར་དུ་འདས་པའི་ལོ ༢༠འི་རིང་། ཨ་རི་བྷེན་ལ་ཊེན་གྱིས་བསླངས་པའི་འཇིགས་སྐུལ་འཐབ་འཁྲུག་ནང་ལྷུང་ནས་ཆུར་ཟགས་འཇིམ་སྐུས་རང་མགོ་མི་ཐོན་པའི་དུས་ཡུན་དེ། ཞི་བདེ་རྒྱ་མཚོའི་ཕ་རོལ་གྱི་རྒྱ་ནག་དམར་གཞུང་ལ་མཚོན་ལ་གནམ་རྒན་མས་གནང་བའི་དར་རྒྱས་དང་རྗེས་སྙེག་གི་གོ་སྐབས་ཤིག་ཏུ་གྱུར། ཨ་རིའི་སྲིད་འཛིན་བྷེལ་ཁི་ལིན་ཊིན་གྱིས་རྒྱ་ནག་ལ་དམིགས་བསལ་གཟིགས་སྐྱོང་རྒྱལ་ཁབ་ཀྱི་ཐོབ་ཐང་སྤྲད་ནས་འཛམ་གླིང་ཚོང་དོན་སྒྲིག་འཛུགས་སུ་ཞུགས་རྒྱུར་རྒྱབ་སྐྱོར་བྱས་ཏེ། རྒྱ་ནག་ལ་རྒྱལ་ཁབ་གཞན་ལས་ལྷག་པའི་མཐུན་རྐྱེན་མང་པོ་ཞིག་བསྐྲུན་པ་རེད། དེ་འདྲའི་ངང་བསམ་ན། རྒྱ་གར་པད་ཆེན་བོད་ལ་བཀའ་དྲིན་ཆེ་ཞེས་བ་ཇི་བཞིན། བྷེལ་ཁི་ལིན་ཊིན་དང་བྷེན་ལ་ཊེན་གཉིས་རྒྱ་ནག་པེ་ཅིང་གཞུང་ལ་མཚོན་ན། ལྷ་ཁང་བཞེངས་ནས་མཆོད་ཡུལ་དུ་བཀུར་འོས་པའི་བཀའ་དྲིན་མཛད་མེད་ཀྱི་མི་སྣ་གཉིས་ཡིན། འདི་རྒྱུ་མཚན་གཉིས་པ་ཡིན།
ཞི་ཅིན་ཕེང་གཞུང་གིས་ལིའུ་ཞའོ་པའོ་ཡི་ཤི་གསོན་དང་གློད་བཀག་ལ་དཔྱད་དཔག་ཅིག་བྱས་ཡོད་། གལ་ཏེ་ལིའུ་ཞའོ་པའོ་གསོན་པོར་གློད་ནས་ཕྱི་ནང་གང་དུ་བཞུགས་ཀྱང་། རྒྱ་ནག་གཞུང་ལ་སྒྲུན་ཟླ་སློང་ནུས་པའི་རྒྱ་རིགས་དེ་ཆགས་འགྲོ་བ་མ་ཟད། ཁོང་ནི་འཛམ་གླིང་ཞི་བདེ་གཟེངས་རྟགས་ཐོབ་པའི་རྒྱལ་སྤྱི་ཐུན་མོང་གི་ཡོངས་ཁྱབ་རིན་ཐང་སྲུང་སྐྱོབ་མཁན་ཞིག་ཡིན་པའི་མ་ཚད། གལ་ཆེ་ཤོས་དེ་རང་དབང་དམངས་གཙོའི་ལས་ལ་བརྩོན་པའི་གཞུང་དང་ལྟ་སྤྱོད་ཐ་དད་པའི་རྒྱ་རིགས་སྤྱི་ཚོགས་སུ། ཀུན་པོས་ངོས་ལེན་དང་གུས་བཀུར་ཞུ་སའི་ཐུན་མོང་གི་དབུ་ཁྲིད་དང་བསམ་བློ་དེའི་སྲོག་ཤིང་དུ་གྱུར་ཡོད་པས། ༨༩ ལོའི་ལས་འགུལ་ལྟ་བུ་དང་ཡང་ན་དེ་ལས་ཆེ་བའི་ལས་འགུལ་ཞིག་བྱུང་རྒྱུའི་ས་བོན་བཏབས་པ་དང་གཉིས་སུ་མ་མཆིས་ན། ལིའུ་ཞའོ་པའོ་གསོན་པོར་བཙོན་ཁང་ཕྱི་རོལ་དུ་གཏོང་ག་ལ་རུང་། གལ་ཏེ་ལིའུ་ཞའོ་པའོ་མེད་པར་བཏང་ཚེ། མིག་ནང་གི་ཚེར་མ་དེ་བཏོན་པ་རེད། མ་མཐའ་ཡང་འབྱུང་འགྱུར་ལོ ༢༠འི་ནང་པེ་ཅིང་གཞུང་ལ་སྒྲུན་ཟླ་སློང་ནུས་པའི་མི་སྣ་ཞིག་བྱུང་མི་ཐུབ་པའི་ཡིད་ཆེས་བྱས་ཆོག འདི་ནི་རྒྱུ་མཚན་གསུམ་པ་དེ་ཡིན།
གང་ལྟར་མི་མང་པོས་མི་རིགས་ཀྱི་དཔའ་བོ། རླབས་ཆེན་གྱི་རང་དབང་འཐབ་རྩོད་པ། མི་སེར་སྤྱི་ཚོགས་ཀྱི་མགྲིན་ཚབ་པ། དམངས་གཙོའི་ཀྲུང་གོའི་མི་སེར་དང་པོ། ཁྲིམས་སྲིད་ཀྲུང་གོའི་རང་སྲོག་འབུལ་མཁན། སེམས་དཔའ་ཆེན་མོ་ལ་སོགས་འབོད་པའི་སྐུ་ཞབས་ལིའུ་ཞའོ་པའོ་ལགས་ང་ཚོ་དང་དུས་གཏན་དུ་བྲལ་བ་རེད། སྐུ་ཞབས་ལིའུ་ཞའོ་པའོ་ལ་མི་རིགས་ཀྱི་དཔའ་བོ་ཞེས་གདེང་འཇོག་བྱས་པ་དེ་འོས་ཤིང་འཚམས་པ་ཞིག་རེད་བསམ་ཡོད། ལྟོས་དང་། རྒྱ་ནག་གི་ཉེ་རབས་ལོ་རྒྱུས་ལ་ཕྱིག་མིག་ཅིག་ལྟོས་དང་། འདས་པའི་ལོ་བརྒྱ་ལྷག་རིང་གི་ལོ་རྒྱུས་དེ་ཁ་ཆག་སྣ་རལ་རྒྱུན་མ་ཆད་པའི་ལོ་རྒྱུས་ཤིག་རེད། དུས་རབས་ཉེར་གཅིག་ལ་བསླེབས་པའི་དེ་རིང། རྒྱ་ནག་གི་ཐར་ལམ་དེ་གང་ན་ཡོད་པ་ད་དུང་ཡང་མི་མཐོང་མུན་ནག་གི་གནས་ཡིན། པེ་ཅིང་དམར་པོའི་གཞུང་འདི ༨༩ དམངས་གཙོའི་ལས་འགུལ་ལས་ཐར་ནས་གཅེན་རྒན་ཨུ་རུ་སུ་འཐོར་ཤུལ་ན་ད་དུང་གནས་མུས་སུ་ཡོད་པ་མ་ཟད། འདས་པའི་ལོ ༣༠འི་ནང་། རྒྱ་ནག་པེ་ཅིང་གཞུང་གིས་རང་ཉིད་འཇིགས་པ་དང་བྲལ་བའི་ཡ་ང་བའི་གཞུང་ཞིག་ཏུ་བཅོས་བསྒྱུར་བྱས་ཡོད་ལ། རྒྱབ་ཀྱི་དྲག་ཏུ་འཕྱུར་བཞིན་པའི་ཆུ་ལོག་དེའི་སྣ་རྡོལ་ཨེ་ཡོང་གི་སེམས་ཁྲལ་ཡང་མེད་པའི་སྲིད་དབང་ཞིག་ཏུ་གྱུར་ཡོད།
འདས་པའི་ལོ་ཤས་སུ་རྒྱལ་སྤྱིའི་སྡིངས་ཆའི་སྟེང་གི་ཞི་ཅིན་ཕེང་གི་ང་རྒྱལ་ཁེངས་དྲེགས་ལ་ལྟོས་དང་། འཇིགས་ས་དོགས་ས་མེད་པའི་སྲིད་དབང་ཞིག་ནི་ཅི་འདྲའི་འཇིགས་སུ་རུང་བ་ཞིག་རེད་ཨང་། རྒྱ་ནག་གི་ཆབ་སྲིད་ཐར་ལམ་སྟོན་ཐུབ་པའི་རེ་བ་ཉིན་མོའི་སྐར་མར་གྱུར་བའི་དེ་རིང། རེ་བ་སྟོངས་པའི་འདས་པའི་ལོ་ངོ་སུམ་ཅུའི་རིང་། སྐུ་ཞབས་ལིའུ་ཞའོ་པའོ་ཡིས་རང་གི་རྣམ་དཔྱོད། རང་གི་ནུས་ཤུགས། རང་གི་ཤུགས་རྐྱེན། ཐ་ན་ཚེ་སྲོག་ལའང་མ་འཛེམ་པར་རླབས་ཆེ་བའི་ལས་དོན་གསུམ་བསྒྲུབས་ཡོད། གཅིག༽ བཙན་བྱོལ་སྐྱབས་བཅོལ་ཆེད་ཕྱི་རྒྱལ་ཁག་ཏུ་མི་འགྲོ་ཞེས་དམ་བཅའ་བཞག་ནས། ཐེངས་གཅིག་མིན་གཉིས་མིན་རྒྱ་ནག་གིས་བཙོན་ལ་བཅུགས་ཀྱང་འདུག་རྐྱང་བྱས་པ་རེད། གཉིས༽ ཁྱོད་ཤི་ང་གསོན་གྱི་འཁྲུག་འཛིང་དང་བྲལ་བའི་ཞི་བདེའི་ལམ་ནས་ལམ་ལུགས་ལ་འགྱུར་བ་གཏོང་རྒྱུའི་ཞི་འཇམ་གྱི་ཐབས་ལམ་ཞིག་ལ་འཚོལ་སྙེག་བྱས་པ་རེད། གསུམ༽ དྲུག་བཞིའི་དོན་རྐྱེན་ཁྲོད་ཚེ་སྲོག་ཤོར་བའི་ལོ་ཆུང་རྣམ་ཤེས་དག་གི་ཆེད་དུ་འགྱོད་བཤགས་བྱས་པ་རེད། དོན་དངོས་སུ་ལིའུ་ཞའོ་པའོ་ཡི་དྲུག་བཞི་དོན་རྐྱེན་ལ་ཅི་ཡང་ཆད་མེད་པ་མ་ཟད། ད་དུང་ཁོང་གི་བཀའ་དྲིན་ལ་བརྟེན་ནས་ཏེང་ཞོ་ཕེང་གི་དྲག་པོའི་དམག་མིས་ཁྲང་ཨན་སྲང་ལམ་ཤར་ནུབ་གཉིས་ནས་དཔུང་འཇུག་གིས་དམར་གསོད་བྱས་དུས། སློབ་མ་མང་པོ་ཞིག་ལིའུ་ཞའོ་པའོ་ཡིས་སྣེ་ཁྲིད་འོག་བདེ་བླག་ངང་བྱོལ་ཐུབ་ཡོད་པས། ཚེ་སྲོག་མང་པོ་ཞིག་བསྐྱབས་ཡོད།
སྐུ་ཞབས་ལིའུ་ཞའོ་པའོ་ཡི་མཛད་རྗེས་དེ་གསུམ། ཀྲུང་ཧྭ་མི་རིགས་ལ་མཚོན་ན་གལ་གནད་ཤིན་ཏུ་ཆེ་བའི་ལས་དོན་ཞིག་ཡིན། ཁོང་གི་རེ་བ་དེ་འགྲུབ་མེད་ལ་ཐ་ན་རེ་སྣེ་ཞིག་ཀྱང་མི་མཐོང་མོད། ལིའུ་ཞའོ་པའོ་ཡིས་གང་ཐུབ་ཅི་ཐུབ་ཀྱི་འབད་བརྩོན་བྱས་ནས་མཐར་མཇུག་རང་སྲོག་ཀྱང་དེར་འཐིམས་པ་རེད།
རྒྱ་ནག་དར་རྒྱས་དང་ནུབ་ཕྱོགས་ཀྱི་ཉམས་རྒུད་གཉིས་ལ་འབྲེལ་བ་དམ་པོ་ཡོད། ཡང་དག་པར་བཤད་ན་ནུབ་ཕྱོགས་རྒྱལ་ཁབ་ཁག་གིས་ཀྱང་རང་ཉིད་ཀྱི་ཐར་ལམ་ཐག་གཅོད་བྱེད་རྒྱུའི་རེ་བ་མི་མཐོང་པའི་ཚུལ་ཡིན། དེ་ལས་ཀྱང་ཆེ་ས་ནས་བཤད་ན། འགྲོ་བ་མིའི་རིགས་ཆེས་དཀའ་ཁག་ཆེ་བའི་གནས་སུ་ལྷུང་ཡོད་པ་མ་ཟད། རང་དོན་ཚ་བའི་དུས་སྐབས་ཤིག་ལ་བསླེབས་ཡོད། དེ་ལྟ་བུའི་རྒྱབ་ལྗོངས་འོག་རྒྱ་ནག་ཀྲུང་ཡོན་ས་ཆེན་དེ་མུན་ནག་གིས་ཡོངས་སུ་བཀླུབས་པའི་དུས་སྐབས་ཤིག་ཏུ་གྱུར་ཡོད།
འོད་སྣང་ཏིལ་ཙམ་ཡང་མི་མཐོང་བའི་སྤྱི་ཚོགས་ཤིག་ཏུ་སྐུ་ཞབས་ལིའུ་ཞའོ་པའོ་ཡིས་དུས་དང་རྣམ་པ་ཀུན་ཏུ་འཚེ་མེད་ཞི་བའི་ངང་། རྒྱ་ནག་སྲིད་དབང་སྒེར་གཅོད་ལ་ཁ་གཏད་བཅགས་ནས་འཐབ་རྩོད་གནང་བ། སྐུ་ཞབས་ལིའུ་ཞའོ་པའོ་ཡིས་ཧ་ཅང་ཁེངས་སྐྱུང་དང་རང་འགུལ་གྱིས་གནོད་འཚེའི་འོག་གི་མི་རྣམས་ལ་རོགས་རམ་གནང་བ། སྐུ་ཞབས་ལིའུ་ཞའོ་པའོ་ཡིས་ངལ་བ་འཛེམ་མེད་ཀྱིས་དྲག་ཤེད་རེས་འཁོར་མ་དགོས་པའི་ཆབ་སྲིད་ལམ་ལུགས་ཤིག་འཚོ་སྙེག་གནང་བ། འདི་ནི་སྐུ་ཞབས་ལིའུ་ཞའོ་པའོ་ཡིས་རླབས་ཆེན་གྱི་མཛད་རྗེས་གཙོ་བོ་དག་ཡིན་ལ། ཀྲང་ཙུ་ཧྭས(张祖桦)ཟིན་བྲིས་སུ་བཏབས་ནས། ལིའུ་ཞའོ་པའོ་སོགས་ཀྱིས་བཟོ་བཅོས་དང་སྤྱི་ཚོགས་སུ་བཀྲམས་པའི༼ རྩ་འཛིན ༠༨ མ༽ ཡི་སྙིང་བོའང་ཡིན།
རིགས་རྒྱུད་དེ་དང་དེའི་རིག་གཞུང་གི་དབང་གིས།
ནུབ་གླིང་གི་མཱ་ཁི་སི་རིང་ལུགས་ཞེས་པའི་རིག་གཞུང་དེས་ལོ་ངོ ༧༠ ཙམ་ལ་དབང་བསྒྱུར་བྱེད་ཐུབ་པ་དེ། ཕྱི་ཡོང་རིག་གཞུང་དེའི་ཁྱད་འཕགས་ཀྱི་ནུས་པ་མིན་ལ། མི་རིགས་དེ་དང་དེའི་རིག་གཞུང་ལས་བྱུང་བའི་གཤིས་ཀའི་ཤན་ཆ་ཞིག་ལ་ངོས་འཛིན་བྱས་ཆོག བཀས་བཀོད་རྒྱུད་འཛིན་ལམ་ལུགས་ཀྱིས་མི་ལོ ༢༠༠༠ ལྷག་ལ་ཁ་ལོ་བསྒྱུར་བའི་ལོ་རྒྱུས་ལ་གཞིགས་ན། མི་རིགས་དེ་དང་དེའི་རིག་གཞུང་ལ་རང་དབང་དམངས་གཙོའི་ལམ་ལུགས་དེ་འོས་འཚམས་ཤིག་ཡིན་མིན་ད་དུང་དཔྱད་བྱའི་གནས་ཡིན། ཕྱི་ཡོང་དམར་པོའི་ལྟ་བས་ཀྲུང་ཡོན་ས་ཆེན་ལ་དབང་བསྒྱུར་ནས་ལས་འགུལ་གྱི་རྗེས་སུ་ལས་འགུལ་སྤེལ་ནས་དོན་མེད་མི་དམངས་བྱེ་བ་ལྔ་དྲུག་ཅིག་གི་ཚེ་སྲོག་འཕྲོག་ཀྱང་ད་དུང་མཐེ་བོང་གྱེན་ལ་བསྒྲེངས་ནས“གུང་ཁྲན་ཏང་མེད་ན་ཀྲུང་གོ་གསར་བ་མེད”ཅེས་བསྟོད་གླུ་འུར་འུར་དུ་ལེན་པའི་མི་རིགས་དེ་ནི། སྒལ་ཚུགས་ཆད་པའི་མི་རིགས་ཤིག་ཡིན་ལ། སྐྲག་ནས་བླ་ཆད་པའི་མི་རིགས་ཤིག་ཡིན་ངེས། དེ་མིན་ན་འཛམ་གླིང་ནོ་བྷེལ་ཞི་བདེ་གཟེངས་རྟགས་ཐོབ་པའི་རང་རིགས་ཀྱི་སྐྱེས་ཆེན་ཞིག་བཙོན་ལ་བཅུགས་དུས་ཁ་གྲགས་མཁན་མེད་ལ། དེ་རིང་བཙོན་འོག་ཏུ་གྲོངས་དུས་ཀྱང་ཁ་གྲགས་མཁན་གཅིག་ཀྱང་བྱུང་མེད། ད་དུང “ཏང་དང་སྲིད་གཞུང་གི་མི་ཆོས་རིང་ལུགས་ཀྱི་ལྟ་སྐྱོང་ལ་ཐུགས་རྗེ་ཆེ” ཞུས་ཡོད་པ་མ་ཡིན་ནམ། སྨྲ་བརྗོད་ཀྱི་རྐྱེན་གྱིས་བཙོན་ལ་བཅུགས་ནས་དེ་མུར་བཙོན་འོག་ཏུ་སྨན་བཅོས་ཀྱི་གོ་སྐབས་མ་སྤྲད་པར་དམར་གསོད་བྱས་ན། ད་དུང་བཀའ་དྲིན་ཞུ་དགོས་པ་དེ་མི་རིགས་དེའི་ལས་དབང་ཡིན་ནམ་ངོ་ཚ་ཡིན།
གང་ལྟར་དྲུག་བཞི་དོན་རྐྱེན་རྗེས་སུ། ཀུན་སྤྱོད་ཀྱི་ཐོན་ཁུངས་ཡལ་ཞིང་བརླག་པ་དང་། རྒྱ་རིགས་སྤྱི་ཚོགས་སུ་ཀུན་སྤྱོད་དང་དྲང་བདེན་འཛིན་པའི་སྐྱེས་ཆེན་ཞིག་མ་བྱུང་པ་དེ། མི་རིགས་དེ་དང་མི་རིགས་དེའི་རིག་གཞུང་དང་འབྲེལ་བ་དམ་པོ་ཡོད་པར་སྙམ། ཡིན་ན་ཡང་སྐུ་ཞབས་ལིའུ་ཞའོ་པའོ་ཡིས་བཱ་ཁི་ལ་བ་ཧཱ་བོལ(Václav Havel)དང་། རྒྱ་གར་གྱི་རྒྱལ་ཡབ་གྷན་དྷི་ལྟ་བུའི་ཀུན་སྤྱོད་དང་དྲང་བདེན་འཛིན་པའི་སྐྱེས་ཆེན་ཞིག་གམ། རྒྱ་ནག་གི་འཚེ་མེད་ཞི་བའི་ཐར་ལམ་ཞིག་འཚོལ་སྙེག་གི་བསམ་བློའི་དབུ་ཁྲིད་དེ་བྱེད་འདོད་ཀྱི་འདུན་པ་བཅངས་ནས། འོས་འགན་ཁུར་ནས། དམ་བཅའ་བརྟན་པོས་ཕྱི་རྒྱལ་དུ་མ་སོང་བར་རང་ས་རང་ཡུལ་ནས། རང་གི་མི་རིགས་དང་དཔུང་གདང་ལག་སྦྲེལ་གྱིས་འཐབ་ར་གཅིག་གི་ནང་དུ་འབད་བརྩོན་ལྷོད་མེད་གནང་ཡང་། མཐར་ཁོང་གི་དགོངས་པ་དེ་འགྲུབ་མེད་པ་མ་ཟད་རེ་བའི་འོད་སྣང་ཙམ་ཡང་མི་མཐོང་ཞིང་། དེང་གཞུང་གི་བཙོན་འོག་ཏུ་སྐུ་ཚེའི་འཕེན་པ་རྫོགས་དུས་ཀྲུང་ཡོན་ས་ཆེན་དེ་ད་དུང་ཡང “གུང་ཁྲན་ཏང་མེད་ན་ཀྲུང་གོ་གསར་བ་མེད”ཅེས་པའི་བསྟོད་གླུས་ཁེངས་པ་ལས། མི་རིགས་ཤིག་གི་མ་འོངས་པ་དང་། མི་རིགས་ཤིག་གི་བུ་རབས་ཚ་རྒྱུད། རང་དབང་དང་དམངས་གཙོའི་ཆེད་དུ་རང་སྲོག་བློས་བཏང་བའི་སྐྱེས་ཆེན་ཞིག་ཕུགས་བསམ་གྱི་ལམ་ཁར་སར་འགྱེལ་བ་མཐོང་མེད། ཐོས་མེད། གཅིག་བགྱིས་ན་མཐོང་འདོད་མེད། ཐོས་འདོད་མེད། མཐོང་ཡང་ཚོར་བ་མེད། ཐོས་ཀྱང་ཚོར་བ་མེད། གྲངས་ཀ་ལས་སྤུས་ཀ་མི་དགོས། ལྟོ་འགྲངས་ན་ཐོབ་ཐང་མི་དགོས་པའི་རིགས་ཚོགས་ཞིག་ལ་མཚོན་ན་མགར་བ་རང་གི་རལ་གྲིས་བསད་པའི་དོ་ཟླ་ཡིན།
སྐབས་འདིར་བསླེབས་དུས།་ཅི་ཡང་བཤད་འདོད་མ་བྱུང་ལ། ཅི་ཡང་བཤད་མི་ཤེས་པར་གྱུར་། སྐུ་ཞབས་ལིའུ་ཞའོ་པའོ་ཡི་ཚེ་སྲོག་བློས་བཏང་བ་དེ་འཕྲོ་བརླག་མིན་པའི་སྨོན་ལམ་འདེབས།
ལིའུ་ཞའོ་པའོ་གསུམ།
སྐུ་ཞབས་ལིའུ་ཞའོ་པའོ་ཡི་མཛད་རྗེས་དང་བསམ་བློ། ཕུགས་བསམ་སོགས་གླེང་དགོས་ཚེ་ཉིན་ཞག་བཅོ་བརྒྱད་ལ་གླེང་ཡང་མི་རྫོགས། ཡིན་ན་ཡང་སྐུ་ཞབས་ལིའུ་ཞའོ་པའོ་ཡི་སྐུ་ཚེ་ལ་གདེང་འཇོག་དང་ཁོང་གི་མཛད་རྗེས་ཤེས་འདོད་ཡོད་མཁན་ཞིག་ལ་མཚོན་ན། སྐུ་ཞབས་ལིའུ་ཞའོ་པའོ་ཡི་མི་ཚེའི་ནང་གི་འགྱུར་ལྡོག་གསུམ་ཡང་ལིའུ་ཞའོ་པའོ་གསུམ་དེ་ངེས་པར་དུ་ཤེས་དགོས་བསམ་བྱུང་།
“ལོ་སུམ་བརྒྱའི་མི་སེར་སྤེལ་ཡུལ”ནས “ལོ་བཅུ་བདུན” བར་ནི། རྩོམ་རིག་གླེང་སྟེགས་ཁྲོད་ཀྱི “རྟ་ནག” སྟེ་ང་རྒྱལ་དང་སྤོབས་པ་ཚ་བའི་ལིའུ་ཞའོ་པའོ།
“ལོ་བཅུ་བདུན” ནས “ང་ལ་དགྲ་བོ་མེད” བར་ནི། ཆབ་སྲིད་ལྟ་ཡངས་འཛིན་པའི་ཁེངས་སྐྱུང་དང་སྤྱི་ཕན་གྱི་ལིའུ་ཞའོ་པའོ།
“ང་ལ་དགྲ་བོ་མེད” ནས “ཕྱི་རྒྱལ་དུ་འགྲོ”བའི་བར་ནི། བཟའ་ཟླ་ལིའུ་ཞཱའི་བདེ་སྡུག་བསམ་པའི་ལིའུ་ཞའོ་པའོ། བཅས་གསུམ་མོ།
སྐུ་ཞབས་ལིའུ་ཞའོ་པའོ་ཡི་སྐུ་ཚེ་ནི་རྒྱལ་ཁ་དང་ཕམ་ཁ། དགའ་སྐྱོ་དང་དུང་སྡུག ཕུག་བསམ་དང་སེམས་ཤུགས་ཀྱིས་བརྒྱུས་པའི་འོད་སྟོང་འབར་བའི་མི་ལོ ༦༡ཡིན།
སྐྱེས་པ་རླབས་ཆེ་ཡང་། ཤི་བ་ཉམ་ང་བ་ཞེས་བརྗོད་འདོད་བྱུང་།
མཆན:མི་ཐོབ་ནི། འགྲོ་བ་མིའི་ཐོབ་ཐང་གི་བསྡུས་ཚིག་ཡིན།


text:
ཚེ་རིང་ལྷ་སྒྲོན།
དུས་རབས་གསར་པའི་ཚན་རྩལ་དང་དཔལ་འབྱོར་གྱི་འཕོ་འགྱུར་རླབས་པོ་ཆེས་བྱིན་གྱིས་བརླབས་པས་རང་རེ་རྣམས་ཀྱང་རྟ་རྒན་དྲིན་ལ་བོང་རྒན་དབུས་སུ་སོང་ཟེར་བའི་ཁ་དཔེ་ལྟར་ཕྱི་དངོས་པོའི་ལོངས་སྤྱོད་ཁོ་ནར་གང་ལ་གང་འཚམས་ཀྱི་འཕེལ་རྒྱས་ཅུང་ཟད་བྱུང་ཡོད་ཀྱང་། དངོས་པོ་དང་བསམ་པའི་རིག་གནས་ཁོ་ན་གནས་ཤིང་ལྷག་པར་དུ་རིགས་རང་གི་རོ་དྲི་མ་ཡལ་བའི་རིག་གནས་ཀྱི་སྣང་ཚུལ་རིན་ཐང་ཅན་མང་པོ་ཞིག་རྒྱུད་འཛིན་དང་དུས་མཐུན་དར་སྤེལ་གྱིས་ཁེགས་པས་རྐྱེན་བྱས་ཏེ་ད་ཆ་མི་མངོན་པའི་དབྱིངས་སུ་འཐིམས་དང་ཐིམ་བཞིན་པ་དེ་དག་མཐོང་ནས་ཁོ་མོ་ལྟ་བུའི་བློ་དམན་རིག་འཆལ་ཞིག་གི་ལས་སུ་མ་བབས་ནའང་རྗེས་རབས་པའི་ངོས་ནས་རྒྱུད་འཛིན་གྱི་ཁུར་འཆང་བ་ཙམ་དང་སྒོས་སུ་གཞས་རང་སྟེང་གི་ཐུན་མོང་མ་ཡིན་པའི་ཁྱད་ཆོས་དང་དེ་དག་ངག་བཟོ་བྱེད་མཁན་གྱི་མི་དམངས་རྣམས་ཀྱི་བློ་གྲོས་ཀྱི་རྩལ། དེས་མཚོན་པའི་རྩོམ་རིག་རིན་ཐང་གི་སྐོར་སྔར་སྦྱངས་ཟིན་པའི་རྩོམ་རིག་གཞུང་ལུགས་སྐོར་བེད་སྤྱོད་ནས་ཤེས་ཚོད་ཀྱིས་དཔྱད་བརྗོད་ཅུང་ཟད་རེ་བྱ་ཁུལ་བྱས་པ་ཙམ་མོ། ། སྐབས་སུ་བབས་པ་ནི་ཁམས་ལྷ་སྒང་གི་གཞས་ཀྱི་སྐོར་ཡིན་པས་ཐོག་མར་གཞས་ཞེས་བའི་ཐ་སྙད་དེར་གོ་བ་ཡང་དག་ཅིག་ལེན་པར་བྱེད། གཞས་ནི་རྩོམ་པ་པོའི་རྩོམ་རིག་དང་མི་འདྲ་བར་རྒྱ་ཆེའི་ངལ་རྩོལ་མི་དམངས་ཀྱི་ཐུན་མོང་གི་བློ་གྲོས་ཀྱི་རྩལ་ལས་བསྐྲུན་པ་ཞིག་ཡིན་ཡང་། དེས་གཏིང་ཟབ་པའི་བསམ་བློའི་ནང་དོན་ཕུལ་དུ་བྱུང་བའི་སྒྱུ་རྩལ་རྣམ་པར་བརྟེན་ནས་མཚོན་པར་བྱེད་པ་དང་། རྩོམ་རིག་སྤྱི་དང་མཐུན་པ་མ་ཟད་སྒྱུ་རྩལ་མཚོན་ཐབས་དེ་དག་མི་རིགས་རང་གི་སྐད་བརྡའི་འགྲོ་ལུགས་དང་མཐུན་པར་འོས་ཤིང་འཚམས་པ་དང་སྙན་ལ་གནད་དུ་ཁེལ་ཞིང་བརྗོད་བྱའི་དོན་གང་ཡིན་པ་དེ་ཕ་རོལ་བོའི་བློ་ངོར་མ་ལུས་པར་ལེགས་པར་འགོད་ནུས་པའི་སྙན་ངག་གི་ཉམས་འགྱུར་གྱིས་གཏམས་ཡོད། ཚིག་རྒྱན་རིག་པའི་སྒོ་འབྱེད་ལས་རྒྱ་ཆེའི་ངལ་རྩོལ་མི་དམངས་རྣམས་སྙན་ངག་གི་རིག་པའི་གཞུང་ལུགས་ལ་སྦྱང་མ་མྱོང་ཡང་ཉམས་འགྱུར་ལྡན་ཞིང་ཚིག་སྦྱོར་ཡིད་འཕྲོག་པའི་གླུ་གཞས་མང་པོ་རྩོམ་ཤེས་ཞེས་གསུངས་པ་ལྟར་གཞས་ཀྱི་ཕུན་སུམ་ཚོགས་པའི་སྒྱུ་རྩལ་ཉམས་འགྱུར་གྱིས་མི་རྣམས་ལ་བརྗོད་དུ་མེད་པའི་མཛེས་ཚོར་ཞིག་སྟེར་ཞིང་རྒྱ་ཆེའི་མི་དམངས་མང་ཚོགས་ཀྱི་བསམ་པའི་ལོངས་སྤྱོད་དམ་སེམས་ཀྱི་ཟས་སུ་གྱུར་ཡོད། གཞས་ནི་ལྷ་སྒྲུང་སོགས་དང་མི་འདྲ་བར་ངེས་ཅན་གྱི་ལུས་དང་རྒྱན། སྲོག་བཅས་ཡོད་པ་གཤམ་དུ་དཔྱད་རྒྱུར།
གཅིག གཞས་ཀྱི་ལུས།
གཞས་ཀྱི་ལུས་ནི་བརྗོད་འདོད་ཀྱི་དོན་གང་ཡིན་པ་དེ་རྗོད་བྱེད་ཚིག་གི་ཕྲེང་བར་སྤེལ་བ་ལ་ཟེར་ཞིང་གཞས་མང་ཆེ་བ་ནི་བཅད་མའི་རྣམ་པ་ཅན་གྱི་རྩོམ་སྟངས་ཡིན་ཏེ་ཤོ་ལོ་ཀའི་གྲངས་ལའང་ངེས་པ་མེད་པར་བརྗོད་བྱའི་དོན་ལྟར་མང་ཉུང་ཅི་རིགས་སྣང་ཞིང་སྤྱི་ཁྱབ་ནས་བཅད་མ་དང་ལྷུག་པ་གཉིས་སུ་འདུ་ལ་བཅད་མ་ལའང་བརྗོད་བྱ་དང་དབུགས་ཀྱི་གཅོད་མཚམས་ཀྱི་དབང་གིས་ཚེག་བར་དོ་མཉམ་མི་མཉམ་གང་རུང་ཡོད་པས་བབ་ཆགས་ཤིང་རང་དབང་ལྡན་པ་དཔེར་ན། བྲོ་གཞས“ཨོ་ཨ་ཧོ་ཡ། མི་རྗེ་སེང་ཆེན་ལྷ་ཡི་ནོར་བུ།། དགྲ་ལྷ་ཝེར་མའི་དཔུང་དང་བཅས་ཏེ།། བག་བྲོ་གཟི་བྱིན་ཐེབས་སེ་བྱོན་ནས།། གཡས་གྲལ་ལྷ་ཡི་བྲོ་ལ་བཞུགས་ཤོག ། ཕོ་རྒྱུད་དཔའ་བོའི་བྱིན་ཆེན་ཕོབ་ཤོག ། ཨ་ཧོ་ཡ། བུ་ཡིས་ཕ་ཆེན་བརྗེད་པ་མི་སྲིད།། ངས་ནི་མི་བརྗེད་གསོལ་བ་འདེབས་སོ།། ཡིད་ལ་སེང་ཆེན་རྒྱལ་པོ་དྲན་ནས།། རྐང་བའི་བྲོ་དང་ལག་པའི་གར་སྟབས།། བག་གི་གདུང་དབྱངས་ལྷང་ལྷང་སྒྲོག་ན།། མཁྱེན་པའི་ཉི་མ་གསལ་བའི་ལྷ་སྲས།། བརྩེ་བའི་ཟླ་བ་རྒྱས་བའི་མི་རྗེ།། བྱིན་རླབས་གློག་ལྟར་མྱུར་བའི་སེང་ཆེན།། སྐུ་རྗེ་དོན་འགྲུབ་ཝེར་མ་དཀར་པོ།། འཛུམ་པའི་ཞལ་རས་སྟོན་ལ་བྱོན་ཤོག ། སྙན་པའི་གསུངས་དབྱངས་སྒྲོག་ལ་བྱོན་ཤོག ། དགྱེས་བའི་ཐུགས་རྗེ་དགོངས་ལ་བྱོན་ཤོག ། བྱིན་རླབས་བརྡ་རྟགས་སྟོན་ལ་བྱོན་ཤོག ། ཕྲིན་ལས་བྱིན་ཆེན་ཕོབས་ལ་བྱོན་ཤོག ། …… ཨེ་མ་ཧོ། ཨེ་མ་ཧོ། གནས་འདི་མཁའ་སྤྱོད་མཐོང་བ་ཀུན་སྨོན།། འདིར་ཚོགས་དཔའ་ཐུལ་དང་སྨན་རིག་འཛིན།། མི་འབྲལ་ཚོམ་བུ་གཅིག་ཏུ་འཚོགས་ནས།། བདེན་ཚིག་འགྲུབ་པའི་བཀྲ་ཤིས་ཤོག་ཅིག ། ཨེ་མ་ཧོ ཨེ་མ་ཧོ”ཞེས་དང་། ངལ་རྩོལ་གྱི་གཞས“དགོ དགོ དགོ གཡང་ལྷ་མ། དགོ དགོ དགོ གཡང་ཟོག་མ། གཡང་ཛམྦྷ་ལྷ་ཡིས་སྲུང་རྒྱུ་མ”དང་། ཆང་གཞས“སྐྱེམས་ཆང་བདུད་རྩི་འདི།། ལྷ་ཡི་བཏུང་བ་ཡིན།། བག་བྲོ་གཟི་བྱིན་རྒྱས།། བདེ་སྐྱིད་ཕུན་ཚོགས།། མཆོད་ཡ་བཞེས་ཡ། དང་པོ་ལྷ་ལ་མཆོད་ཅིག་ཕུལ།། གཉིས་པ་ཕ་མར་མཆོད་ཅིག་ཕུལ།། གསུམ་པ་ན་ཟླ་མཆོད་ཅིག་ཕུལ།། དེ་ནས་ང་ཚོས་མཉམ་དུ་འཐུང།། འདི་རུ་འཛོམས་པའི་གྲོགས་པོ་ཚོར།། བཀྲ་ཤིས་བདེ་ལེགས་ཕུན་སུམ་ཚོགས།” ལ་གཞས“གཞས་དང་ལས་ཀ་འགྲིག་ན།། དཀའ་ལས་ཁག་རྒྱུ་མི་འདུག ། ང་དང་ཆུང་འདྲིས་འགྲིག་ན།། ཉི་མ་འགྲོ་བར་མི་ཚོར།” ཞེས་སོགས་རྗོད་བྱེད་ཀྱི་ཚིག་སྙན་ཞིང་མི་རིགས་སྐད་ཆ་རྣལ་པའི་རོ་བྲོ་ལྡན་པ་མ་ཟད་བརྗོད་བྱའི་དོན་དེ་གསོན་ཉམས་དོད་པོར་བཞེངས་བསྐྲུན་བྱས་ནས་མི་རྣམས་ལ་བསམ་པའི་ལོངས་སྤྱོད་ཕུན་སུམ་ཚོགས་པ་ཞིག་རྩོལ་ཐུབ་པ་དེས་ཀྱང་རང་རེའི་རྩོམ་སྟེགས་སུ་སྔར་བས་ཀྱང་མཛེས་སྡུག་ལྷག་མ་ཞིག་བསྣན་ཡོད་དོ།།
གཉིས། གཞས་ཀྱི་རྒྱན།
གཞས་དེ་དག་ལ་བརྗོད་བྱའི་ནང་དོན་ངོ་མཚར་ཞིང་ཕུན་སུམ་ཚོགས་པ་ཞིག་ཡོད་པའི་ཁར་གོ་དཀའ་བའི་བརྡ་རྙིང་དང་མངོན་བརྗོད་མང་པོ་འདྲེས་མེད་ལ། ཁྱད་པར་དུ་བོད་མི་རིགས་ཀྱི་སེམས་ཁམས་དང་འཚོ་བའི་གོམས་གཤིས། སྐད་ཆའི་ཁྱད་ཆོས་སོགས་དང་མཐུན་པའི་ཚིག་རྒྱན་སོགས་ཐུན་མོང་དང་ཐུན་མོང་མ་ཡིན་པའི་རྒྱན་སྣ་ཚོགས་ཀྱིས་རྒྱན་ཡོད་པས་རྩོམ་པ་པོའི་རྩོམ་རིག་གཞན་དང་མི་མཚུངས་བའི་ཚིག་རྒྱན་གྱི་ཁྱད་ཆོས་ཕུལ་དུ་བྱུང་བ་ལྡན། དེའང་མདོར་བསྡུས་ན་རྒྱན་རིགས་མི་འདྲ་བ་གཉིས་སུ་བསྡུས་ཆོག་སྟེ། གཅིག་ནི་གླིང་སྒྲུང་ལས་རྒྱུན་པར་འབྱུང་བ་ལྟར་གྱི་རྒྱན་མེ་ལོང་མ་ལས་དངོས་སུ་མ་བསྟན་པའི་རྒྱན་དང་ཅིག་ཤོས་ནི་མེ་ལོང་མའི་རྒྱན་ནོ། དང་པོ་མི་རང་གིས་བརྗོད་པར་འདོད་པའི་དངོས་པོ་དེའི་ཁྱད་ཆོས་དང་ཡོན་ཏན་བརྗོད་ཚེ། ཚིག་གི་སྦྱོར་བ་འདྲ་བ་དང་ནང་དོན་ཆིག་རྐྱང་ཡིན་པའི་ཚིག་གི་ཕྲེང་བ་དབུགས་ཐེངས་གཅིག་གིས་འཕྲོ་རིམ་འཕྲོར་བསྟར་ནས་ནན་ཏན་དུ་བརྗོད་པའི་ཚིག་རྒྱན། དཔེར་ན།“མི་རིགས་མི་སྣ་མ་འཛོམས།། མི་རིགས་མི་སྣ་འཛོམས་ཡོད།། མི་རིགས་མི་སྣ་འཛོམས་ས།། ལྷ་སའི་ཇོ་ཁང་ཁྲ་མོ།། ཇོ་བོ་འདི་ཡིས་བཀའ་དྲིན།། མི་རིགས་མི་སྣ་འཛོམས་བྱུང་།། ཤིང་རིགས་ཤིང་སྣ་མ་འཛོམས།། ཤིང་རིགས་ཤིང་སྣ་འཛོམས་ཡོད།། ཤིང་རིགས་ཤིང་སྣ་འཛོམས་ས།། ལྷ་སའི་བསང་ཁང་ཁྲ་མོ།། བསང་ཁང་འདི་ཡིས་བཀའ་དྲིན།།ཤིང་རིགས་ཤིང་སྣ་འཛོམས་བྱུང་།། ཆུ་རིགས་ཆུ་སྣ་མ་འཛོམས།། ཆུ་རིགས་ཆུ་སྣ་འཛོམས་ཡོད།། ཆུ་རིགས་ཆུ་སྣ་འཛོམས་ས།། ལྷ་སའི་དངུལ་གསར་བུམ་པ།། ཆུ་རིགས་ཆུ་སྣ་འཛོམས་བྱུང་།།” ཞེས་པ་དང་། གྲངས་དང་འབྲེལ་བའི་རྒྱན་གྱིས་མཛེས་བར་སྤྲས་པ་ལ་དཔེར་ན།“གསེར་གྱི་བུམ་པ་རྡུང་འཛུགས་ཡག་དང་གཅིག ། གོས་ཆེན་དམར་པོའི་བུམ་ཁེབ་ཡག་དང་གཉིས།། རྨ་བྱའི་སྒྲོ་མདོངས་ཁ་བརྒྱན་ཡག་དང་གསུམ།། འཛོམས་ས་ཡག་མོ་བླ་མའི་ཕྱག་ལ་འཛོམས།། ལུག་ཆུང་ཚ་རུ་གོས་འཛུགས་ཡག་དང་གཅིག ། གོས་ཆེན་ནམ་མཁའ་རྒྱབ་ཤད་ཡག་དང་གཉིས།། ཆུ་སྲམ་པགས་པ་མཐའ་ཁྱོན་ཡག་དང་གསུམ།། འཛོམས་པ་ཡག་མོ་དཔོན་ལུའི་ལུས་ལ་འཛོམས།།”ཞེས་ཤོ་ལོ་ཀ་རེའི་ཚིག་རྐང་སྔོན་མ་གསུམ་གྱི་མཐར་གཅིག་ནས་གསུམ་བར་གྱི་གྲངས་ཀ་བཀོད་པ་དེས་ཁ་ནས་བརྗོད་བདེ་ཞིང་འཛིན་སླ་བར་བྱས་བཏང་ཡོད་ཅིང་གལ་ཏེ་དེ་ལྟར་དུ་གྲངས་ཀ་མ་སྦྱར་ན་དེ་ལྟ་བུའི་སྒྱུ་རྩལ་གྱི་ནུས་པ་ཞིག་མེད་པས་གཞས་ཀྱི་ནང་དུ་དོན་སྔ་ཕྱི་ཕྱོགས་གཅིག་ཏུ་སྡུད་པ་དང་རྣམ་གྲངས་སོ་སོར་འབྱེད་པ་ལ་སོགས་པའི་སྐབས་སུ་རྟག་ཏུ་གྲངས་ཀ་སྦྱར་ཡོད།། འདི་དག་ནི་བོད་མི་རང་གི་བློ་གྲོས་ཀྱི་རྩལ་ལས་བྱུང་བ་ཁོ་ན་ཡིན་པར་འདོད། གཉིས་པ་ཐུན་མོང་གི་རྒྱན་ཏེ་མེ་ལོང་མའི་རྗེས་སུ་མཐུན་པའི་རྒྱན་གྱིས་སྤྲས་པ་ལ་དཔེར་ན།“རྒྱ་བྱུར་དམར་པོ་སྐེ་རྒྱན་ཡག་དང་གཅིག ། རྒྱ་ནག་དུང་སྐུད་རྒྱུན་ལུང་ཡག་དང་གཉིས།། རྒྱ་གཡུ་གྲོ་དཀར་རྒྱན་ཆ་ཡག་དང་གསུམ།། འཛོམས་ས་ཡག་མོ་ཕ་མའི་ལུས་ལ་འཛོམས།།” ཞེས་རྐང་བ་སོ་སོའི་ཐོག་མ་ན་རྒྱ་ཞེས་སྦྱར་ཡོད་པས་ཚིག་སྐང་ཐོག་མར་ཡོད་པའི་བར་ཆོད་པའི་ཟུང་ལྡན་དང་། ཡང“སྟོང་ཉིད་ལྷ་མོ་ཆོས་ཀྱི་མཚོ་མོ།། མ་ཚོགས་མཁའ་འགྲོའི་འཁོར་དང་བཅས་ཏེ།། བག་བྲོ་གཟི་བྱིན་ཐེབས་སེ་བྱོན་ཤོག །གཡོན་གྲལ་ལྷ་ཡི་བྲོ་ལ་བཞུགས་ཤོག ། མོ་རྒྱུད་མཛེས་བའི་བྱིན་ཆེན་ཕོབས་ཤིག ། ཨ་ཧོ་ཡ ཨ་ཧོ་ཡ བུ་མོའི་ཨ་མ་བརྗེད་པ་མི་སྲིད།། ངས་ནི་མི་བརྗེད་གསོལ་བ་འདེབས་སོ།། དགྱེས་ཡུམ་བཀྲ་ཤིས་གསང་བའི་ལྷ་མོ།། འཛུམ་པའི་ཞལ་རས་སྟོན་ལ་བྱོན་ཤོག ། སྙན་པའི་གསུང་དབྱངས་སྒྲོག་ལ་བྱོན་ཤོག ། ” ཞེས་རང་གི་མངོན་པར་འདོད་པའི་དོན་དེ་བསྲུང་བའམ་བདེ་བླག་ཏུ་འགྲུབ་དང་བར་ཆད་སོགས་མི་འབྱུང་བའི་ཕྱིར་སྨོན་པ་འམ་ལྷག་པའི་ལྷ་སོགས་ལ་ཤིས་པ་བརྗོད་པ་སྟེ་ཤེས་བརྗོད་ཀྱི་རྒྱན་དང་། དེ་བཞིན་རང་བཞིན་བརྗོད་པའི་རྒྱན་དང་གཟུགས་རྒྱན། དཔེ་རྒྱན་སོགས་ཀྱི་མེ་ལོང་མའི་རྒྱན་བགྲང་གིས་མི་ལང་བ་མང་པོ་ཡོད་པ་སོགས་གཞས་ཀྱི་རྒྱན་ལའང་ཐུན་མོང་ཐུན་མིན་གྱི་བྱེ་བྲག་ཕུན་སུམ་ཚོགས་པ་ཞིག་ཡོད་དོ།།
གསུམ། གཞས་ཀྱི་སྲོག
རྩོམ་རིག་གི་སྲོག་གི་ཐད་ལ་གནའ་དེང་ཕྱི་ནང་གི་མཁས་པ་ཚོར་བཞེད་པ་མི་མཐུན་པ་མང་བོ་ཡོད་ལ་ལུས་ལ་ཚིག་དོན་གཉིས་སུ་འབྱེད་པ་ལས་སྲོག་ཅེས་བའི་ཐ་སྙད་གཏན་ནས་མི་འདོད་ལ། སྨོན་འགྲོ་ལོ་ཙཱ་བ་དང་ཀུན་གཟིགས་ལྔ་པ་སོགས་ཀྱིས་མེ་ལོང་མའི་རྩ་བར་ལུས་དང་རྒྱན་ཡང་རབ་ཏུ་བསྟན་ཞེས་བའི་ཤུགས་ལ་སྲོག་བསྟན་པར་བཞེད་པ་དེ་ལྟར་ན་ཀུན་མཁྱེན་འཇམ་དབྱངས་བཞད་པས་སྔོན་བྱུང་གཏམ་དང་སྡེ་བཞི་ལ་སོགས་པ། བརྗོད་བྱའི་དོན་ནི་སྲོག་ཡིན་ཞེས་གསུང་བ་བཞིན་སྔོན་བྱུང་གི་གཏམ་སྐྱེས་རབས་སམ་རིག་བྱེད་ཀྱི་གཏམ་སོགས་དང་ཆོས་ནོར་ཐར་འདོད་དེ་སྡེ་བཞི་ལ་སོགས་པའི་སྙན་ངག་གི་བརྗོད་བྱའི་དོན་ལ་སྲོག་ཟེར། ཀོ་ཨར་ཅིས་བརྗོད་བྱའི་སྲོག་ནི་རྩོམ་པ་པོའི་ལག་ལེན་ནང་བྱུང་ཞིང་འཚོ་བ་དངོས་ཀྱིས་ཁོ་ལ་ལྐོག་བརྡ་སྤྲད་པ་ལས་བྱུང་བའི་བསམ་བློ་ཞིག་གོ་ཞེས་བ་གསུངས་བ་སོགས་ཀྱི་སྲོག་ལ་ངོས་འཛིན་ཚུལ་མི་འདྲ་བ་ཡོད་ཀྱང་ངས་ནི་རང་རེའི་མཁས་པ་རྣམས་ཀྱི་བཞེད་པ་ལྟར་འཇོག་རྒྱུ་ཡིན་ལ་རྒྱུ་མཚན་ནི་རྩོམ་རིག་གི་སྲོག་ཀྱང་མིའི་སྲོག་དང་འདྲ་བར་འདི་ཡིན་དེ་མིན་གྱི་དབྱེ་བ་མེད་པར་སྲོག་ནི་མིའི་ལུས་པོ་ཡོངས་ལ་ཁྱབ་པ་ལྟར་རྩོམ་གྱི་མགོ་འཇུག་བར་གསུམ་ཀུན་ཏུ་ཁྱབ་ཡོད་པས། བརྗོད་བྱའི་དོན་དང་འདྲ་བར་ཚིག་འབྲུ་རེ་རེ་ན་གནས་བའི་དོན་གྱི་བྱེ་བྲག་མང་པོ་འདུས་པའི་ཕུང་པོ་ཞིག་ཡིན། དེ་བས་གཞས་མི་གཅིག་པ་སོ་སོར་སྲོག་ཐ་དད་པ་རེ་ཡོད་ཅིང་གཞས་ཀྱི་རིགས་མི་གཅིག་པ་སོ་སོར་ཀྱང་སྲོག་སོ་སོ་བ་རེ་ཡོད་པ་ཡིན། དཔེར་ན་ཆང་གཞས་ལ་ཆང་ལས་བྱུང་བའི་ནང་དོན་ཆེ་ཆུང་ཕྲ་རགས་མང་པོ་ཞིག་ཡོད་པ་དེའི་སྲོག་དང་བྲོ་གཞས་ལ་བཀྲ་ཤིས་གཡང་འགུགས་སོགས་གཙོ་བྱས་པའི་བརྗོད་བྱ་ཕུན་སུམ་ཚོགས་པ་ཞིག་ཡོད་པས་ཆང་གཞས་ལས་ཡན་གར་དུ་ཡོད་པ་དེ་དེའི་སྲོག་ཡིན་པ་སོགས་མིའི་སྲོག་ལྟར་སྤྱི་ཚོགས་མི་འདྲ་བའི་ལོ་རྒྱུས་ཀྱི་དུས་རིམ་རིང་མོ་བརྒྱུད་ནས་གྲ་ཆག་གྲུ་ཉམས་སུ་མ་སོང་བར། དུས་ད་ལྟའང་ང་ཚོས་འཚོ་བའི་གྲ་ཟུར་ན་གསོན་སྟོབས་ཀྱིས་འགྱིང་ཐུབ་ཡོད་པ་འདི་ནི་གཞས་ཀྱི་བརྗོད་བྱའི་དོན་ནམ་མིའི་སྲོག་དང་ཆ་མཚུངས་བའི་སྲོག་དེའི་རྒྱུ་བ་མ་འགགས་བའི་དན་རྟགས་ཡིན་པ་སུས་ཀྱང་སྨྱོན་དུ་མེད་པས་ངས་འདི་ལ་གཞས་ཀྱི་སྲོག་ཞེས་བརྗོད་པ་ཡིན་ནོ།།
སྔར་ནས་ལྷ་སྒང་གི་གཞས་དེར་གཞིར་བཞག་ནས་རྩོམ་རིག་གཞུང་ལུགས་ལག་ཆ་བྱས་ཏེ་གཞས་འདི་ལ་དཔྱད་པ་ཞིག་འབྲི་འདུན་སྐྱེས་ཡོད་ནའང་དེ་འབྲི་བའི་རྣམ་དཔྱོད་དབེན་པས་ད་ཐེངས་ཀྱང་གོང་དུ་བརྗོད་པ་དེ་ཙམ་ལས་གཞས་ཀྱི་དབྱེ་བ་དང་དབྱངས་རྟ། བྲོ་ཡི་སྟངས་སྟབས་སོགས་འབྲི་བའི་སྤོབས་པ་མེད་སོང་ལ། གལ་ཏེ་དབྱངས་དང་བྲོ་ཡི་ཤེས་བྱ་དང་དེ་ལ་སྦྱངས་བ་གནང་མཁན་ཞིག་ཡིན་ཚེ་དེར་དཔྱད་རིན་བརྗོད་ཀྱིས་མི་ལང་བ་ཞིག་ཡོད་པ་བསྙོན་དུ་མེད། འདི་ནི་རང་རེ་རྣམས་ཀྱི་དམངས་སྲོལ་སོགས་ཀྱི་རིག་གནས་ཞིབ་འཇུག་དང་དཔྱད་འཇོག་གི་སྟོང་ཆ་ཞིག་ཀྱང་རེད་འདུག སྤྱི་ཚོགས་ཀྱི་ཆ་ཤས་སུ་གྲུབ་རྐྱེན་གཙོ་བོ་རུ་གྱུར་བའི་མི་ནི་འཚོ་བའི་སྤྱི་འདུས་ཀྱི་ཕུང་པོ་ཞིག་ཡིན་པས་དེ་བསྐྲུན་པའི་རིག་གནས་ལའང་ཕྱོགས་སོ་སོའི་ཆ་ནས་དཔྱད་པར་ཞུགས་ཚེ་དོན་དམ་གྱི་དཔྱད་པའི་གོ་བ་ཆོད་པ་ལས་ཟུར་ཕྱོགས་རེ་བ་ཙམ་ཀྱི་དཔྱད་པ་ནི་དེ་འདྲའི་ཚུགས་ཐུབ་པ་ཞིག་ག་ལ་ཡིན། །


text:
མི་དམངས་དྲ་བའི་འཕྲིན། ཟླ་4ཚེས་19ཉིན་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཞལ་ཆད་ལྟར་དབྱིན་ཇིའི་དབུ་བཞུགས་བློན་ཆེན་ཐེ་ལེ་ཧྲ·མའེ་དང་ཞལ་པར་ཐོག་ནས་བཀའ་མོལ་གནང་བ་རེད།
ཞི་ཅིན་ཕིང་གིས་མཁྱེན་ལྡན་མ་དབུ་བཞུགས་བློན་ཆེན་འདི་ལོའི་ལོ་འགོར་ཀྲུང་གོར་འཚམས་འདྲིར་ཕེབས་རིང་ང་ཚོས་ཀྲུང་དབྱིན་གྱི་འབྲེལ་བའི“དུས་སྐབས་ཡག་ཤོས”ལ་སྐུལ་འདེད་གཏིང་ཟབ་གཏོང་རྒྱུར་ངོས་འཛིན་གཅིག་མཐུན་གལ་ཆེན་བྱུང་བ་དང་། རྒྱལ་ཁབ་གཉིས་པོའི་འབྲེལ་བའི་འཐབ་ཇུས་རང་བཞིན་དང་། དངོས་སྒྲུབ་རང་བཞིན། གོ་ལ་ཧྲིལ་པོའི་རང་བཞིན། ཁོང་ཡངས་རང་བཞིན་བཅས་སྔར་བས་ཆེ་རུ་གཏོང་རྒྱུ་དང་ཀྲུང་དབྱིན་གྱི་འབྲེལ་བ་རྒྱུན་ཆད་མེད་པར་འཕེལ་རྒྱས་འགྲོ་རྒྱུར་ཐུན་མོང་ཐོག་ཁྲིད་སྟོན་བྱེད་པའི་མོས་མཐུན་གཅིག་གྱུར་བྱུང་། ཀྲུང་གོ་ཕྱོགས་ནས་དབྱིན་ཇི་ཕྱོགས་དང་མཉམ་དུ་སྤྱི་ཁོག་གི་སྲིད་ཇུས་མཐུན་སྦྱོར་དང་འབྲེལ་མཐུད་ལ་ཤུགས་སྣོན་རྒྱག་པ་དང་། མཐོ་རིམ་དབར་གྱི་སྤེལ་རེས་དང་ལམ་སྲོལ་ཅན་གྱི་སྤེལ་རེས་མཐའ་འཁྱོངས་བྱེད་པ། “རྒྱུད་གཅིག་ལམ་གཅིག”གི་སྒྲོམ་གཞིའི་འོག་དངོས་སྒྲུབ་མཉམ་ལས་ལ་སྐུལ་འདེད་བཏང་སྟེ་ཀྲུང་དབྱིན་གྱི་འབྲེལ་བའི“དུས་སྐབས་ཡག་ཤོས”ཀྱི་སྤུས་སྤོར་མགྱོགས་གཏོང་ལ་གོ་སྐབས་དེ་བས་མང་བ་སྤྲོད་འདོད་ཡོད། དབྱིན་ཇི་ཕྱོགས་ནས་ཕྱོགས་གཉིས་ཀྱི་འབྲེལ་བ་འཕེལ་རྒྱས་གཏོང་ཆེད་དྲང་ནུས་དེ་བས་མང་བ་ལེགས་སྐྱེས་འབུལ་རྒྱུའི་རེ་བ་ཡོད། ཀྲུང་དབྱིན་གཉིས་ཀ་མཉམ་འབྲེལ་རྒྱལ་ཚོགས་བདེ་འཇགས་ལས་འཛིན་ལྷན་ཚོགས་ཀྱི་ལས་འགན་རྒྱུན་འཛིན་བྱེད་མཁན་རྒྱལ་ཁབ་ཡིན་པས་ཕྱོགས་གཉིས་པོས་རྒྱལ་སྤྱིའི་མཉམ་ལས་མུ་མཐུད་ཟབ་ཏུ་བཏང་སྟེ་ཕན་ཚུན་བརྩི་འཇོག་དང་། འདྲ་མཉམ་དྲང་བདེན། མཉམ་ལས་གཉིས་ཁེ་བཅས་ཀྱི་རྒྱལ་སྤྱིའི་འབྲེལ་བ་གསར་པ་འཛུགས་རྒྱུ་དང་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་སྐྲུན་པར་སྐུལ་འདེད་གཏོང་རྒྱུར་ལེགས་སྐྱེས་དེ་བས་ཆེ་བ་འབུལ་དགོས་ཞེས་གསུངས་ཡོད།
ཐེ་ལེ་ཧྲ·མའེ་ཡིས་ལོ་འགོར་ཀྲུང་གོར་འཚམས་འདྲིར་ཡོང་རིང་དབྱིན་ཀྲུང་ཕྱོགས་གཉིས་ཀྱིས་རྒྱལ་ཁབ་གཉིས་ཀྱི་འབྲེལ་བ་ཟབ་ཏུ་གཏོང་བའི“དུས་སྐབས་ཡག་ཤོས”སླར་ཡང་གཏན་འཁེལ་བྱས་པར་ང་ཧ་ཅང་དགའ་པོ་བྱུང་། ཀྲུའུ་ཞི་ཞི་ཅིན་ཕིང་གིས་པོ་ཨའོ་ཨེ་ཤེ་ཡའི་གླེང་སྟེགས་2018ལོའི་ལོ་ཚོགས་ཀྱི་འགོ་ཚུགས་མཛད་སྒོའི་ཐོག་ཀྲུང་གོས་སྒོ་དབྱེ་སྔར་བས་རྒྱ་ཆེར་གཏོང་རྒྱུའི་བྱ་ཐབས་གསར་པ་ཁྱབ་བསྒྲགས་གནང་བར་དབྱིན་ཇིས་གདེང་འཇོག་ཆེན་པོ་བྱེད་ཀྱི་ཡོད། ཀྲུང་གོ་ཕྱོགས་ནས“ཧྲང་ཧའེ་ལོན་ཏོན་འབྲེལ་མཐུད”དངུལ་འཛིན་སྤྱོད་འགོ་འཛུགས་རྒྱུར་དགའ་བསུ་ཞུ་རྒྱུ་དང་དབྱིན་ཇི་ཕྱོགས་ནས་ཀྲུང་གོ་དང་མཉམ་དུ་མཐོ་རིམ་དབར་དང་ཁྱབ་ཁོངས་ཁག་གི་སྤེལ་རེས་དམ་ཟབ་དང་ཁྱབ་ཁོངས་ཁག་གི་མཉམ་ལས་རྒྱ་ཆེར་བཏང་སྟེ“རྒྱུད་གཅིག་ལམ་གཅིག”གི་འཛུགས་སྐྲུན་ལ་མུ་མཐུད་འཚོལ་ཞིབ་བྱས་ནས་རྒྱལ་ཁབ་གཉིས་ཀྱི་འབྲེལ་བའི“དུས་སྐབས་ཡག་ཤོས”ལ་སྐུལ་འདེད་ཧུར་ཐག་གཏོང་འདོད་ཡོད་ཅེས་གསུངས།
རྒྱལ་ཁབ་གཉིས་པོའི་འགོ་ཁྲིད་ཀྱིས་ད་དུང་སི་རི་ཡའི་དུས་བབ་དང་རྒྱལ་སྤྱིའི་ཚོང་དོན་གྱི་གནད་དོན་སོགས་ལ་དགོངས་ཚུལ་བརྗེ་རེས་གནང་བ་རེད། ཞི་ཅིན་ཕིང་གིས་ཀྲུང་གོ་ཕྱོགས་ནས་སི་རི་ཡའི་དུས་བབ་འཕེལ་རྒྱས་ལ་དོ་ཁུར་ཆེན་པོ་བྱེད་པ་དང་། རྒྱལ་སྤྱིའི་འབྲེལ་བའི་ཁྲོད་འགྲིག་མ་འགྲིག་ལ་དྲག་ཤུགས་སྤྱོད་པར་ང་ཚོས་སྔར་ནས་མོས་མཐུན་བྱེད་ཀྱི་མེད། རྒྱལ་ཁབ་ཁག་གི་བདག་དབང་རང་བཙན་དང་མངའ་ཁོངས་ཆ་ཚང་ལ་བརྩི་བཀུར་བྱས་ཏེ་རྒྱལ་སྤྱིའི་སྤྱི་ཚོགས་ཚང་མས་ཁས་ལེན་བྱེད་པའི་རྩ་དོན་ལ་གཞིགས་ནས་བྱ་བ་བསྒྲུབ་རྒྱུའི་འདོད་ཚུལ་འཛིན་གྱི་ཡོད། མིག་སྔར། དུས་བབ་གང་མགྱོགས་ཞི་ལྷོད་དུ་གཏོང་བ་དང་གདོང་གཏུག་ཛ་དྲག་དང་རྒྱ་ཆེ་རུ་མི་འགྲོ་བ་བྱེད་དགོས། སི་རི་ཡར་ཕོག་པའི་རྫས་འགྱུར་མཚོན་ཆ་འདྲ་བའི་འཇབ་རྒོལ་གནད་དོན་ལ་ཕྱོགས་ཡོངས་དང་། དྲང་བདེན། དོན་དངོས་དང་མཐུན་པ་བཅས་ཀྱི་བརྟག་དཔྱད་བྱས་ཏེ་ལོ་རྒྱུས་ཀྱི་བརྟག་བཤེར་ཐུབ་པའི་བློས་འཁེལ་སྡོམ་ཚིག་གཅོད་དགོས་པ་དང་འབྲེལ་ད་དུང་སི་རི་ཡའི་གནད་དོན་ཆབ་སྲིད་ཐད་ནས་ཐག་གཅོད་བྱེད་པར་ཕན་འབྲས་མགྱོགས་ཙམ་ཐོན་རྒྱུར་སྐུལ་འདེད་ཧུར་ཐག་གཏོང་དགོས་པའི་ནན་བཤད་གནང་བ་རེད།


text:
གསར་འགྱུར་གལ་ཆེན།
སྐད་ཡིག་ཙམ་བདག་པོ་བརྒྱབ་ཐུབ་ན་བསམ་པ་མ་གཏོགས་གཞན་བསམ་བློ་དེ་ཙམ་མེད།
༧པཎ་ཆེན་སྐུ་ཕྲེང་༡༡ པ་དགེ་འདུན་ཆོས་ཀྱི་ཉི་མ་རིན་པོ་ཆེ་མཆོག་གསོན་པོ་དང་ལུས་སེམས་བདེ་ཐང་ངང་ཁོང་གི་གནས་སྟངས་ས་ཕྱོགས་གང་སར་གསལ་སྟོན་བྱེད་དགོས།
ཕྱི་ལོ་ ༢༠༡༨ ཟླ་བ་ ༥ ཚེས་ ༡༥ ཉིན་བྱང་ཨ་རིའི་སྐུ་ཚབ་དོན་གཅོད་དངོས་གྲུབ་ཚེ་རིང་ལགས་ཀྱིས་མིང་བྱང་ལ་  >ཞེས་པའི་བོད་ཀྱི་ཁོར་ཡུག་སྐོར་གྱི་རྒྱ་ཡིག་གི་འཕྲུལ་དེབ་(E-Book)ཅིག་དབུ་འབྱེད་གནང་ཡོད་འདུག
དེ་ཡང་ཕྱི་ལོ་༢༠༡༨་ཟླ་༥་ཚེས་༡༤་ཉིན་ཏེ་ས་ག་ཟླ་བ་ཚེས་མ་ཐག་ཆབ་མདོ་གྲོང་ཁྱེར་གྱི་བྱིས་གསོ་ཁང་གཉིས་པ་ཞེས་པའི་བྱིས་གསོ་ཁང་ཞིག་གིས་བྱིས་པའི་ཁྱིམ་བདག་བོད་པ་རྣམས་ལ་དོན་ཚན་ལྔ་ཅན་གྱི་བཀའ་རྒྱ་ཞིག་བསྒྲགས་ཏེ། དེ་དག་སྒྲིག་འགལ་བྱུང་ཚེ་སྒྲིག་འགལ་ཆད་པ་གཅོད་པའི་སུན་གཙེར་བཟོ་བཞིན་ཡོད་འདུག བསྒྲགས་ཡིག་བཀའ་རྒྱ་གཤམ་གསལ་པར་རིས་ལམ་དུ་གསལ་བ་ལྟར་བཅས།
དེ་ཡང་ཉེ་སྔོན་ཏེ་ཕྱི་ཟླ་བཞི་བའི་ནང་ནས་ལི་ཐང་དགོན་སྡེ་ཁག་ཏུ་རྒྱ་གར་ནས་ཕེབས་པའི་དགེ་བཤེས་རྣམས་ཕྱིར་ཕུད་དང་མང་ཚོགས་ལ་གསུང་ཆོས་གནང་མི་ཆོག་པ་བཟོས་འདུག
དེ་ཡང་ཕྱི་ལོ་ ༢༠༡༨ ཟླ་ ༥ ཚེས་ ༡༥ ཉིན་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་གིས་འཇར་མན་གྲོས་ཚོགས་(German Bundestag)ཀྱི་འགྲོ་བ་མིའི་ཐོབ་ཐང་རྟོག་ཞིབ་ཚོགས་ཆུང་(Human Rights Subcommittee of the German Parliament) ནང་བོད་དོན་ཉན་ཞིབ་སྐབས་བོད་ནང་གི་ཛ་དྲག་གནས་སྟངས་ཞིབ་ཕྲ་ངོ་སྤྲོད་གནང་ཞིང་། ཉན་ཞིབ་ཚོགས་གཙོ་གྲོས་ཚོགས་འཐུས་མི་ལྕམ་སྐུ་ཇེ་སེན་(MP Jesen)མཆོག་ཡིན་འདུག དེ་ཉིན་སྲིད་སྐྱོང་མཆོག་གིས་ཐོག་མར་འཇར་མན་བརྙན་འཕྲིན་གསར་འགྱུར་ཚན་པ་གྲགས་ཆེ་བ་(Deutsche Welle) ཞེས་པའི་གསར་འགོད་པའི་དྲི་བར་ལན་འདེབས་གནང་འདུག
དེ་ཡང་ཕྱི་ལོ་ ༢༠༡༨ ཟླ་ ༥ ཚེས་ ༡༤ རེས་གཟའ་ཟླ་བའི་སྔ་དྲོ་ཆུ་ཚོད་ ༩།༣༠ ཙམ་ལ་རྒྱ་གར་གྲོས་ཚོགས་གོང་འོག་གི་ཆབ་སྲིད་ཚོགས་པ་འདྲ་མིན་ལས་གྲུབ་པའི་གྲོས་ཚོགས་འཐུས་མི་ཁག་བཞུགས་སྒར་ངྷ་རམ་ས་ལར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་གཟིམ་ཆུང་མཇལ་ཞུར་བཅར་འདུག
དབུས་བོད་མིའི་སྒྲིག་འཛུགས་ཀྱི་སྲིད་སྐྱོང་འཇར་མན་ཧེ་སེ་མངའ་སྡེའི་སྤྱི་ཁྱབ་བློན་ཆེན་དང་མཇལ་འཕྲད་གནང་འདུག
དེང་སྐབས་འཛམ་གླིང་ས་ཕྱོགས་གང་སར་འཚེ་བའི་ལས་འགུལ་རྡོལ་བཞིན་པའི་སྐབས་འདིར་བོད་མི་ཚོས་རྒྱུན་སྐྱོང་བྱེད་བཞིན་པའི་དབུ་མའི་ལམ་གྱི་སྲིད་བྱུས་གཞི་ལ་བཞག་སྟེ་འཚེ་མེད་ཞི་བ་གྲོས་མོལ་གྱི་ལམ་ནས་དཀའ་ངལ་སེལ་ཐབས་བྱེད་བཞིན་པའི་ཐབས་ལམ་འདི་ཉིད་མིག་དཔེ་བཟང་པོ་ཞིག་ཏུ་གྱུར་ཐུབ་རྒྱུ་ཡིན་ཞེས་སྲིད་སྐྱོང་གིས་གསུངས་ཡོད་འདུག
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་སྐུ་ཞབས་མ་ཧ་ཐོར་མོ་ཧ་མཌ་མཆོག་སླར་ཡང་ཡུལ་དེའི་སྲིད་བློན་དུ་འོས་འདེམས་བྱུང་བར་འཚམས་འདྲི་བསྩལ་དོན།
ཕྱི་ལོ་ ༢༠༡༨ ཟླ་ ༥ ཚེས་ ༡༡ རེས་གཟའ་པ་སངས་ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་སྐུ་ཞབས་མ་ཧ་ཐོར་མོ་ཧ་མཌ་ (Dr. Mahathir Mohamad) མཆོག་སླར་ཡང་ཡུལ་དེའི་སྲིད་བློན་དུ་འོས་འདེམས་བྱུང་བར་འཚམས་འདྲི་མཛད་དོན།
འཛམ་གླིང་འདིར་བོད་ཅེས་པ་ཇི་འདྲ་ཞིག་ཡིན་པ་ངོ་སྤྲོད་ཆ་ཚང་བྱེད་ཐུབ་ཡོད་པ་རེད།
གསར་འགྱུར་གལ་ཆེན་གཞན།
-
ཕྱི་ལོ་ ༢༠༡༨ ཟླ་ ༥ ཚེས་ ༡༤ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྡ་རམ་ས་ལའི་བཞུགས་སྒར་ཕོ་བྲང་དུ་བོད་ཀྱི་བུད་མེད་ལྷན་ཚོགས་ཀྱི་ཚོགས་ཆེན་ལ་ཕེབས་པའི་ཚོགས་བཅར་བ་ ༡༩༠ ལ་བཀའ་སློབ་སྩལ་ཡོད་པ་རེད། དེ་ཡང་ཞོགས་པ་ཆུ་ཚོད་བདུན་པ་ཙམ་ནས་བོད་རིགས་དང་ཧི་མ་ལའི་རི་རྒྱུད་མི་རིགས། རྒྱ་གར་བ་སོགས་མི་མང་དག་ཅིག་ལ་མཇལ་ཁ་གནང་བ་སོགས་མཛད་འཕྲིན་བསྐྱངས་ཡོད་པ་དང་། ཆུ་ཚོད་ ༩།༣༠ ཙམ་ལ་རྒྱ་གར་གྲོས་ཚོགས་གོང་འོག་གི་ཆབ་སྲིད་ཚོགས་པ་འདྲ་མིན་ལས་གྲུབ་པའི་གྲོས་ཚོགས་འཐུས་མི་ཁག་བཞུགས་སྒར་དྷརྨ་ཤཱ་ལར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་གཟིམ་ཆུང་དུ་མཇལ་ཞུར་བཅར་ཞུས་ཡོད་པ་དང་། སྐབས་དེར་༸གོང་ས་མཆོག་གིས་ཐུགས་དགྱེས་ཚོར་ཆེན་པོས་གྲོས་ཚོགས་འཐུས་མི་རྣམས་དྷ་སར་ཕེབས་པར་འཚམས་འདྲི་དང་འབྲེལ། ཆབ་སྲིད་ཚོགས་པ་གང་ནས་ཡིན་མིན་ཐུགས་ཞིབ་མཛད་སྐབས་གྲོས་ཚོགས་འཐུས་མི་རྣམས་ཀྱིས་གུས་བརྩི་དང་སྦྲགས་དགའ་སྣང་གི་ཚོར་བ་ཆེན་པོས་བཀའ་ལན་ཕུལ། དེ་ཡང་ཁོང་རྣམས་ནི་གྲོས་ཚོགས་འོག་མའི་ Lok Sabha བྷི་ཇེ་པི་ BJP ཆབ་སྲིད་ཚོགས་པའི་འཐུས་མི་ལག་ཤི་མི་ན་ར་ཡན་ཡ་ཌབ་ Laxmi Narayan Yadav མཆོག་དང་། གྲོས་ཚོགས་འོག་མའི་འཐུས་མི་སྐུ་ཞབས་པྲ་སནནཱ་པ་ཏ་ས་ནི་ Dr. prasanna Patasani མཆོག མ་ཧཱ་རཱཤཊ་ Maharashtra མངའ་སྡེའི་ལ་ཏུར་ Latur གྲོང་ཁྱེར་ནས་གྲོས་ཚོགས་འོག་མའི་འཐུས་མི་སྐུ་ཞབས་སུ་ནིལ་གྷེཀ་ཝཌ་ Sunil Gaikwad མཆོག དེ་བཞིན་ཤིབ་སེ་ན་ཆབ་སྲིད་ཚོགས་པའི་གྲོས་ཚོགས་འཐུས་མི་སོགས་ཡོད་འདུག་པ་དང་། སྐབས་དེར་༸གོང་ས་མཆོག་གིས་བཀའ་སློབ་སྩལ་དོན་དུ་ཕྱི་ལོ་ ༡༩༦༠ ལོར་རྒྱ་གར་གཞུང་གིས་མགོན་པོ་མཆོག་ལ་བཞུགས་སྒར་དྷརྨ་ཤཱ་ལར་བཞུགས་གནས་ཕོ་བྲང་འབུལ་ལམ་ཞུས་པ་ནས་བཟུང་ད་བར་གཏན་འཇགས་བཞུགས་གནས་ལྟ་བུ་ཆགས་ཡོད་སྟབས་ཕ་ཡུལ་གཉིས་པར་བརྩི་བཞིན་ཡོད་སྐོར་སོགས་བཀའ་སློབ་སྩལ།
ཆུ་ཚོད་༡༡།༣༠ ཙལ་མ་བཞུགས་སྒར་ཕོ་བྲང་གི་མཇལ་འཕྲད་ཁང་དུ་ཕེབས་ཏེ་བོད་ཀྱི་བུད་མེད་ལྷན་ཚོགས་ཀྱི་ཚོགས་བཅར་བ་རྣམས་ལ་བཀའ་སློབ་སྩལ་དོན། ཕྱི་ལོ་ ༡༩༥༩ ལོར་ང་ཚོ་རྒྱ་གར་ལ་ཡོང་བ་རེད། སྐྱབས་བཅོལ་བ་དང་པོ་དེ་ལྟར་ཆགས་པ་རེད། ང་ཚོ་བཙན་བྱོལ་བ་ཆགས་ནས་ལོ་དྲུག་ཅུ་ཙམ་འགྲོ་བཞིན་ཡོད་པ་རེད། ཕྱོགས་གཅིག་ནས་བསམ་བློ་བཏང་ན་ང་ཚོ་རྒྱ་གར་དུ་བཙན་བྱོལ་ལ་སླེབས་ནས་འཛམ་བུ་གླིང་འདིར་བོད་ཀྱི་ཆོས་དང་རིག་གཞུང་མི་འདྲ་བ་ཞིག་ཡོད་པ་དང་། དེ་སྔ་ཕྱི་རྒྱལ་གྱི་མི་ཁ་ཤས་ཀྱིས་བླ་མའི་ཆོས་ལུགས་ཞེས་མིང་བཏགས་ཡོད་པ་ལ་བར་སྐབས་ནས་འགྱུར་བ་ཐེབས་ཏེ། བོད་ཀྱི་ནང་ཆོས་ཀྱི་ལྟ་གྲུབ་ཐོག་ནས་འགྲེལ་བཤད་བརྒྱག་སྐབས་ཚན་རིག་པ་ཚོས་དོ་སྣང་བྱེད་པ་ཞིག་དང་། ཚན་རིག་དང་མཉམ་དུ་འགྲོ་ཐུབ་པ་ཞིག་ཆགས་བསྡད་ཡོད་པ་རེད། ཚན་རིག་དང་མཐུན་པའི་ཆོས་བརྒྱུད་ཅིག་ཆགས་ཡོད་པ་ཧ་ཅང་གསལ་བོ་རེད། བོད་མི་རིགས་ཟེར་དུས་དམིགས་བསལ་གྱིས་མ་འདྲ་བ་ཞིག་ཡོད་པ་དང་། ང་ཚོ་བཙན་བྱོལ་ལ་སླེབས་ནས་འཛམ་གླིང་འདིར་ངོས་འཛིན་གསར་བ་ཞིག་བྱུང་ཡོད་པ་རེད། དེ་ཕལ་ཆེར་ང་ཚོའི་བྱས་རྗེས་རེད། མཁྱེན་སོང་ངམ།
ང་ཚོ་བོད་མི་བཙན་བྱོལ་བ་མང་པོ་མེད་ཀྱང་བོད་མི་རིགས་ཀྱི་སྐད་ཡིག་གིས་རྩ་བ་བྱས་ཏེ་ཆོས་དང་རིག་གཞུང་ཟུར་གསལ་ཞིག་དང་། སྐད་དང་ཡི་གེ ཆ་ལུགས་སོགས་མང་པོ་ཞིག་རྒྱ་དང་ཐ་དད་ཡིན་པའི་རྣམ་པ་ཧ་ཅང་གསལ་བོ་ཞིག་འཛམ་གླིང་འདིར་མཐོང་ཡོད། དེ་དང་ཆབས་ཅིག་བོད་མི་རིགས་ནི་བཟང་པོ་དང་ཡ་རབས་བྱས་ཏེ་སྡོད་མཁན་ཞིག་རེད། ངོས་རང་ཕྱི་རྒྱལ་གྱི་མི་མང་པོ་ཐུག་བཞིན་ཡོད། མང་པོ་ཞིག་གིས་རྡ་རམ་ས་ལར་བདུན་ཕྲག་གཅིག་གཉིས་སྡོད་རིང་སྐྱིད་ཤོས་བྱུང་། བོད་པའི་དཀྱིལ་ལ་འདྲིས་ནས་སྡོད་དུས་བོད་པ་ཚོ་རང་བཞིན་གྱིས་འཛུམ་ཤིག་ཤིག་དང་བྱམས་བརྩེ་ལྡན་པ་མ་འདྲ་བ་ཞིག་འདུག་ཅེས་ཟེར་གྱི་འདུག དེ་བཞིན་ཉེ་ཆར་ངོས་རང་རྒྱ་ནག་ནས་ཡོང་བའི་རྒྱ་མི་ཞིག་ལ་ཐུག་བྱུང་། ཁོས་བཤད་རྒྱུར་ཐོག་མར་རྡ་རམ་ས་ལར་ཡོང་སྐབས་བོད་པའི་དཀྱིལ་དུ་འགྲོ་བཞིན་ཡོད་པ་རེད། རྣམ་འགྱུར་ག་འདྲ་ཞིག་སྟོན་གྱི་ཡོད་ན་བསམ་བྱུང་། འདིར་སླེབས་ནས་ཉིན་བཅུ་གྲངས་ཤིག་གི་རིང་ལ་བོད་པ་རྣམས་གྲོགས་པོའི་རྣམ་འགྱུར་ཡོད་པ་དང་། འཛུམ་ཤིག་ཤིག་ཧ་ཅང་ཡག་པོ་འདུག་ཅེས་ཟེར། ཁོ་རང་གི་བསམ་བློའི་ནང་དུ་བོད་པས་རྣམ་འགྱུར་ངན་པ་བསྟན་མི་ཡོང་ངམ་བསམ་བྱུང་ཡང་དེ་འདྲ་ཁྱོན་ནས་མི་འདུག་ཅེས་ཧ་ཅང་དགའ་བོ་བྱེད་ཀྱི་འདུག གང་ལྟར་བོད་མི་རིགས་ཟེར་དུས་མ་འདྲ་བ་ཞིག་ཡོད་པ་དང་། དེང་སང་རྒྱ་རིགས་ཀྱི་ནང་དུའང་དོ་སྣང་ཤུགས་ཆེ་རུ་ཆེ་རུ་འགྲོ་བཞིན་འདུག
ཉེ་སྔོན་ལན་ཀྲིག་སློབ་གྲྭ་ཆེན་མོའི་དགེ་རྒན་ཞིག་ངོས་ལ་ཐུག་སོང་། ཁོང་གིས་བཤད་ན་རྒྱ་ནག་གི་སློབ་གྲྭ་ཆེན་མོ་ཁ་ཤས་ཀྱི་ནང་དུ་རྒྱ་གར་ནས་བཟོས་པའི་དེབ་སླེབས་ཀྱི་ཡོད་འདུག་པ་དང་། མཁས་དབང་རེ་གཉིས་ཀྱིས་བོད་ཀྱི་སངས་རྒྱས་པའི་ཆོས་དེ་ཚན་རིག་དང་མཉམ་དུ་འགྲོ་མཁན་ཞིག་རེད་འདུག་ཅེས་དམིགས་བསལ་གྱིས་དོ་སྣང་བྱེད་པ་དང་། བོད་ཀྱི་ཆོས་ལ་དོ་སྣང་སླེབས་པ་དང་བོད་ཡིག་སྦྱོང་རྒྱུར་ཐབས་ཤེས་བྱེད་ཀྱི་འདུག་ཅེས་ཟེར། དེ་དག་ནི་གཙུག་ལག་སློབ་གྲྭ་ཆེན་མོའི་མཁས་དབང་ཡིན་འདུག ང་ཚོ་བཙན་བྱོལ་བ་ཆགས་ཏེ་རང་གི་ལུང་པར་བྲལ་ནས་ཡོད་ཀྱང་། འཛམ་གླིང་འདིར་བོད་ཅེས་པ་ཇི་འདྲ་ཞིག་ཡིན་པ་ངོ་སྤྲོད་ཆ་ཚང་བྱེད་ཐུབ་ཡོད་པ་རེད། ཆོས་རྒྱལ་མེས་དབོན་རྣམ་གསུམ་གྱི་རིང་ནས་བཟུང་སྔོན་གྱི་ཆོས་རྒྱལ་ལོ་པཎ་དག་གིས་བོད་ཀྱི་རིག་གཞུང་མི་འདྲ་བ་ཞིག་ཚུགས་ཡོད་པ་དེ་ང་ཚོས་འཛམ་གླིང་འདིར་སྟོན་ཐུབ་པ་ཞིག་དང་། ངོས་འཛིན་གསར་བ་ཞིག་ཡོང་ཐུབ་པ་བྱུང་ཡོད།
ཆབ་སྲིད་ཀྱི་ཐོག་ནས་བཤད་པ་ཡིན་ན་ཕྱི་ལོ་༡༩༥༩ ལོར་རྒྱ་གཞུང་གིས་དྲག་གནོན་བྱས་པ་རེད། ཕྱི་ལོ་ ༡༩༥༦ ནས་ཟ་ངེ་ཟིང་ངེ་མགོ་ཚུགས་པ་རེད། དྲག་གནོན་ཤུགས་ཆེ་རུ་ཕྱིན་ནས་བོད་ས་ཁུལ་ཡོངས་སུ་ཁྱབ་ནས་མཐའ་མ་ ༡༩༥༩ ལོར་ལྷ་སར་ངོ་རྒོལ་གྱི་རྣམ་པ་ཤུགས་ཆེན་པོ་ཐོན། རྒྱ་མི་ལ་མཐའ་གཅིག་ཏུ་དྲག་གནོན་བྱེད་རྒྱུ་མ་གཏོགས་བསམ་བློ་གཞན་མེད་པ་དང་། མཐར་ངོས་རང་གི་སྲོག་ཡང་ག་རེ་བྱེད་ཡོང་བསམ་པ་ཞིག་བྱུང་།
དེ་ཡང་ཕྱི་ལོ་ ༡༩༥༩ ཟླ་ ༣ ཚེས་ ༡༠ ལ་ལྷ་སར་ཟང་ཟིང་བྱུང་བ་རེད། ཚེས་ ༡༠ ནས་ ༡༧ བར་ཉིན་ཁ་ཤས་རིང་ངོས་ནས་འབད་བརྩོན་ཆེན་པོ་བྱས་པ་ཡིན། ལྷ་སའི་མི་མང་དང་ཆུ་བཞི་སྒང་དྲུག་གི་ཁུངས་བྱས་པའི་མི་ཧ་ཅང་མང་པོ་ཞིག་ནོར་བུ་གླིང་གར་འབྱོར་བ་རེད། ཕྱི་ལོ་ ༡༩༥༦ ལ་ཁམས་ལ་ཟང་ཟིང་བྱུང་བ་དང་། ཕྱི་ལོ་ ༡༩༥༧ ལ་མདོ་སྨད་དུ་ཟང་ཟིང་བྱུང་བའི་རྐྱེན་གྱིས་མདོ་སྟོད་སྨད་ནས་བོད་པ་མང་པོ་ཞིག་ལྷ་སར་འབྱོར་བསྡད་ཡོད་པ་རེད། ཟླ་ ༣ ཚེས་ ༡༠ ཉིན་རྒྱ་མིའི་བཅིངས་འགྲོལ་དམག་མིའི་དམག་སྒར་དུ་ཟློས་གར་འཁྲབ་རྒྱུ་བྱས་ཏེ་ངོས་རང་དེར་འགྲོ་རྒྱུ་གཏན་འཁེལ་ཡོད། ཡིན་ནའང་། ༸རྒྱལ་བ་རིན་པོ་ཆེ་བཅིངས་འགྲོལ་དམག་མིའི་དམག་སྒར་དུ་སླེབས་རྗེས་ག་རེ་བྱས་ཡོང་ཞེས་བོད་པ་ཚོས་ཞེད་སྣང་བྱས་པ་རེད། དེ་དུས་མི་འདྲ་བ་ཞིག་ཀྱང་བྱུང་ཡོད། སྐུ་སྲུང་དམག་མི་དང་མདའ་དཔོན་ཕུན་ཚོགས་བཀྲ་ཤིས་སོགས་ངོས་རང་ནམ་རྒྱུན་ཡར་མར་འགྲོ་དུས་མཉམ་དུ་འགྲོ་བཞིན་ཡོད། མདའ་དཔོན་ཉིན་ཤས་སྔོན་ལམ་ཁ་གཡས་གཡོན་ལ་བལྟ་རུ་ཕྱིན་འདུག སྐབས་དེར་རྒྱ་མིས་མདའ་དཔོན་ལ་པོ་ཏཱ་ལའི་ཉེ་ཁུལ་དུ་ཡོད་པའི་ཟམ་པ་དེ་བརྒལ་ནས་སྐུ་སྲུང་དམག་མི་ཡོང་ཆོག་གི་མ་རེད་ཅེས་བཤད་འདུག ནམ་རྒྱུན་སྐད་ཆ་དེ་འདྲ་ཡོད་པ་མ་རེད། སྐབས་དེར་སྐད་ཆ་དེ་འདྲ་ཞིག་བྱུང་བ་རེད། ཟམ་པ་དེའི་ཚུན་ནས་འགན་ང་ཚོས་འཁུར་གྱི་རེད། བོད་པའི་སྐུ་སྲུང་ཡོང་ན་འགྲིག་གི་མ་རེད་ཅེས་བཤད་པ་རེད། དེ་ལ་མདའ་དཔོན་ཡ་མཚར་ནས་ག་རེ་ཡིན་ན་ཟེར་གྱི་འདུག དེ་གཅིག་རེད། དེ་ནས་ཚེས་ ༡༡ དང་ ༡༢ ཚེས་ ༡༣ བཅས་ཀྱི་དགོང་མོ་རེ་བཞིན་མཚོ་བོད་རླངས་འཁོར་འགྲོ་ལམ་ཞེས་པ་དེ་ནས་རྒྱ་མིའི་དམག་མི་དབོར་བ་དང་། རླངས་འཁོར་ཆེན་པོ་ཡོང་བ་དང་། མེ་སྒྱོགས་དབོར་བ་སོགས་མང་པོ་བྱུང་སོང་། ཞེས་སོགས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བཙན་བྱོལ་དུ་མ་ཕེབས་གོང་གི་ལྷ་སའི་གནས་ཚུལ་དང་། བཙན་བྱོལ་དུ་ཕེབས་པའི་རིམ་པ། བཙན་བྱོལ་ནས་སློབ་གྲྭ་དང་གཞིས་ཆགས་ཁག དགོན་སྡེ་སོགས་རིམ་པར་བཙུགས་ཏེ་ད་ལྟ་ཧ་ཅང་ཧྲ་ཐག་ཧྲ་ཐག་ཡོད་པའི་སྐོར་དང་། བུད་མེད་རྣམས་ལ་བྱམས་བརྩེ་ཆེ་བ་ཡོད་པ་དང་དེ་བཞིན་འགན་ཁུར་དགོས་པ་སོགས་སོགས་བཀའ་སློབ་སྩལ་བ་དང་།
གཞན་ཡང་། ང་ཚོ་བཙན་བྱོལ་བ་ཆགས་ནས་བོད་མི་རིགས་ཆགས་འཇིག་གི་མཚམས་ལ་སླེབས་པའི་སྐབས་སུ་ང་ཚོའི་མི་རབས་འདིས་དཀའ་ལས་བརྒྱབ་ཡོད་པ་རེད། ཁ་སང་ལས་བྱེད་རྒན་པ་མང་པོ་ཞིག་ལ་ཐུག་དུས་བཤད་རྒྱུ་བྱུང་། བོད་གངས་ཅན་འཕགས་པ་སྤྱན་རས་གཟིགས་ཀྱི་གདུལ་ཞིང་ཡིན་ཟེར་གྱི་ཡོད་པ་རེད་ལ་དམིགས་བསལ་གྱིས་འབྲེལ་བ་ཡོད་པ་ཧ་ཅང་གསལ་བོ་རེད། དེར་བརྟེན་ང་ཚོའི་མི་རབས་འདིས་བོད་གངས་ཅན་ལྗོངས་ཀྱི་ཆོས་དང་རིག་གཞུང་ཐོག་ལ་ཞབས་འདེགས་སྒྲུབ་མཁན་ཚོས་ལས་བཟང་པོ་བསགས་ཡོད། ང་ཚོས་ཚེ་འདི་ལ་ལས་བཟང་པོ་བསགས་པ་དེ་ཚེ་རབས་ནས་ཚེ་རབས་སུ་འཕགས་པ་སྤྱན་རས་གཟིགས་ཀྱིས་རྗེས་སུ་འཛིན་པ་ཞིག་གི་ལས་བསགས་ཡོད། ངོས་རང་གིས་ཀྱང་དེ་ལྟར་དྲན་གྱི་ཡོད། ངོས་རང་ཨ་མདོ་ཟི་ལིང་གི་གྲོང་གསེབ་ཅིག་ནས་སྐྱེས་པའི་ཕྲུ་གུ་ཞིག་ལ་༸རྒྱལ་བ་རིན་པོ་ཆེའི་མིང་ཐོགས་ཏེ་ཆོས་རྒྱལ་གོང་མ་ཚོའི་ཞབས་འདེགས་སྒྲུབ་ཀྱི་ཡོད། དེ་ཡིས་ཚེ་རབས་ནས་ཚེ་རབས་སུ་འཕགས་པ་སྤྱན་རས་གཟིགས་ཀྱིས་རྗེས་སུ་གཟུང་གི་ཡོད་བསམ་པ་ཞིག་ལ་ངོས་རང་ལ་སྤོབས་པ་ཡོད། ཁྱོད་རང་ཚོ་ཡང་དེ་དེ་བཞིན་རེད། ངོས་དང་མཉམ་དུ་བོད་བསྟན་སྲིད་ཀྱི་དོན་དུ་དཀའ་ལས་བརྒྱབ་པའི་གྲས་རེད། དམིགས་ཡུལ་གཙོ་བོ་བོད་བསྟན་སྲིད་ཀྱི་ཆེད་ཡིན་པས་འཕགས་པ་སྤྱན་རས་གཟིགས་དང་ཐུན་མོང་མ་ཡིན་པའི་ལས་ཀྱི་འབྲེལ་བ་བསགས་ཡོད་པ་རེད། བློ་བདེ་བོ་བྱོས། མུ་མཐུད་ཧུར་ཐག་འབད་ཐག་བྱེད་དགོས་པ་རེད། བོད་ནང་དུ་ཡོད་པའི་རྒྱ་ཆེའི་མི་མང་གིས་ཐ་ན་སོ་སོའི་སྲོག་དེའང་རང་དབང་མེད་པར་བསྡད་ཡོད་ཀྱང་། ལྷག་བསམ་དང་སྙིང་སྟོབས་ཧ་ལས་པ་རེད་འདུག དེར་བརྟེན་ང་ཚོ་འདིར་བོད་རྒྱ་ཆེའི་མི་མང་གི་ཚབ་བྱེད་མཁན་ལྟ་བུ་ཆགས་ཡོད་པ་རེད། བོད་རྒྱ་ཆེའི་མི་མང་ལ་རང་དབང་བྲལ་ཡོད་པ་དང་། ང་ཚོས་རང་དབང་ལུང་པའི་ནང་དུ་ཁོང་ཚོའི་ཚབ་བྱེད་ཀྱི་ཡོད་རེད། ད་སྔ་ཧུར་ཐག་བྱས་པ་རེད་ལ་ད་དུང་ཡིན་ནའང་ཧུར་ཐག་བྱེད་དགོས། ཞེས་བཀའ་སྩལ་རྗེས་སྐུ་པར་ལྷན་སྒྲོན་གནང་ཡོད་པ་བཅས།།
-
༢༠༡༨ ཟླ་ ༠༣ ཚེས་ ༠༢ ཉིན་སྤེལ། བོད་ཆོལ་ཁ་གསུམ་ལ་དངོས་གནས་ཐུགས་མཐུན་ཁྲིམས་གཙང་དགོས་རྒྱུ་ཧ་ཅང་གལ་ཆེན་པོ་རེད། ཤེས་སོང་ངམ། ཅེས་བཀའ་སྩལ་སོང་།
དེ་རིང་སྔ་དྲོའི་ཆུ་ཚོད་ ༨།༣༠ ཐོག བཞུགས་སྒར་ངྷ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་གི་ཆོས་རེའི་ནང་དུ། ༧སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གིས་མཆོལ་འཕྲུལ་སྨོན་ལམ་ཆེན་མོ་དང་སྟབས་བསྟུན་གྱིས་སྐྱེས་རབས་དང་རྟེན་འབྲེལ་སྟོད་པའི་བཤད་ལུང་རང་རིགས་སེར་སྐྱ་མི་མང་གཙོས་ཡུལ་གྲུ་གཞན་ནས་ཕེབས་པའི་དད་ལྡན་ཆོས་ཞུ་བ་ ༣༠༠༠ ལྷག་ལ་ཆོས་འབྲེལ་སྩལ་སོང་།
དེ་ཡང་༧རྒྱལ་བའི་དབང་པོ་མཆོག་གིས་ཐོག་མར་བཀའ་སློབ་ལམ་སྟོན་སྩལ་དོན། "ལྷ་དང་གནོད་སྦྱིན། ལྷ་མ་ཡིན། འབྱུང་བོའི་རོ་ལངས་ནག་པོའི་ཕྱོགས་དང་བཅས་པས་བདེ་སྐྱིད་འདོད་ཀྱི་ཡོད་ཅིང་། བདེ་སྐྱིད་ཡོང་བའི་རྩ་བ་ནི་སེམས་ལ་རག་ལས་པ་དང་། སྲིད་པའི་འཁོར་བ་ལས་ཐར་སྟེ་ཐར་བའི་གོ་འཕང་ཐོབ་ཟེར་བ་ནི་དུས་ངེས་ཅན་ཞིག་འགོར་དགོས་པས་ན་ལས་སླ་བོ་མ་རེད། ཡིན་ནའང་། ཉིན་རེའི་བསམ་བློ་གཏོང་སྟངས་ཀྱིས་སེམས་སུ་ཞི་བདེ་བསྐྲུན་པར་ཐབས་ཤེས་ཡོད་པ་རེད། ཆོས་ཁས་ལེན་མཁན་དང་མི་ལེན་མཁན་གང་ཡིན་ཀྱང་སེམས་ཀྱི་བདེ་སྐྱིད་འདོད་ཀྱི་ཡོད་པ་ཡིན་དུས། སེམས་ནང་གི་འཇིགས་སྣང་། ཁོང་ཁྲོ། དོག་པ་སོགས་ཀྱིས་མ་སྐྱིད་པ་བཟོ་ཡི་ཡོད་ཅིང་། མ་སྐྱིད་པ་བཟོ་མཁན་ནི་སོ་སོའི་སེམས་རྒྱུད་མ་བཏུལ་བའི་དབང་གིས་རེད། དེ་ལ་ཉོན་རྨོངས་ཞེས་མིང་བཏགས་ཡོད་པ་དང་། ལོ་ངོ་སྟོང་ཕྲག་གསུམ་ལྷག་གི་སྔོན་ནས་རྒྱ་གར་དུ་བདེ་བ་ནི་སེམས་ཀྱི་ཞི་བདེ་གཙོ་བོར་བརྩིས་ཏེ། ཕྱི་དངོས་པོའི་ཡར་རྒྱས་གཙོ་བོར་མ་བཟུང་པར་ནང་སེམས་རྒྱུད་འདུལ་བར་ཉོན་རྨོངས་དམིགས་བཟུང་ཡོད་ཅིང་། ཉོན་མོངས་པའི་ཉེས་པ་སེལ་བར་བྱེད་སྟངས་དེ་རང་རྒྱུད་ལ་ཉོན་མོངས་མི་ཡོང་བར་བཅོམ་ལྡན་འདས་ཀྱིས་བྱིན་རླབས་གནང་རོགས་གནང་ཞེས་ཟེར་རྒྱུ་ཡོད་པ་མ་རེད། ཅེས་སོགས་ནང་པའི་གཞུང་ལས་གསུངས་པའི་ཞི་བདེའི་སྐོར་དང་། དེང་རབས་ཚན་རིག་པས་བརྟག་དཔྱད་བྱས་པའི་གྲུབ་དོན་ཡོད་པ་རེད།" ཅེས་དང་།
ཡང་སྐྱེས་རབས་དང་རྟེན་འབྲེལ་སྟོད་པའི་བཤད་ལུང་གྲུབ་རྗེས། "ཡུལ་ལུང་གི་ཆ་ནས་བོད་ཆོལ་ཁ་གསུམ་དམ་ཚིག་འོ་ཆུ་གཅིག་འདྲེས་དགོས་པ་ཧ་ཅང་གལ་ཆེན་པོ་རེད། ཆོས་བརྒྱུད་ཀྱི་ཆ་ནས་ས་དགེ་བཀའ་རྙིང་བོན་ཇོ་ནང་དང་བཅས་པ་ཚང་མ་དམ་ཚིག་འོ་ཆུ་གཅིག་འདྲེས་དགོས་པ་ཧ་ཅང་གལ་ཆེན་པོ་རེད། རྒྱ་གར་ལ་བར་སྐབས་ཡག་ཐག་ཆོད་ཟེར་དགོས་པ་རེད། གཙོ་ཆེ་ཤོས་ཆོས་བརྒྱུད་ཁག་གི་དབུ་ཁྲིད་ཚོ་དུས་དུས་ལ་མཇལ་ནས་ནང་ཚགས་ཆགས་འགྲོ་བཞིན་ཡོད་པ་རེད། དེ་བཞིན་སློབ་གཉེར་རྒྱག་མཁན་ཚོའི་འབྲེལ་བ་ཡང་དེ་སྔ་བོད་ལ་ཡིན་ན་ཁ་བྲལ་ནས་སྡོད་ཀྱི་ཡོད་པ་རེད། རྒྱ་གར་ལ་དུས་དང་དུས་སུ་འབྲེལ་བ་ཐག་ཉེ་རུ་སོང་ནས་ཧ་ཅང་ཕན་ཡོད་པ་རེད། དེ་བོད་ནང་ལ་ཡིན་ནའང་ཤུགས་རྐྱེན་ཐེབས་ཀྱི་འདུག་ལ། བོད་ནང་གི་རྒྱ་ཆེའི་མི་མང་ཚོས་ཀྱང་ཆོལ་ཁ་གསུམ་རྡོག་རྩ་གཅིག་སྒྲིལ་བྱེད་པ་དང་། ཆོས་ལུགས་ཁག་སྟོན་པ་གཅིག་གི་རྗེས་འབྲང་ཡིན་པའི་གཅིག་གྱུར་གྱི་འདུ་ཤེས་ཐོག་ནས་ཚང་མ་ཐུགས་མཐུན་ཁྲིམས་གཙང་དག་སྣང་ནོར་བུའི་འོད་ཀྱིས་ཁྱབ་པ་ཞིག་དགོས་རྒྱུ་དེ་ཧ་ཅང་གལ་ཆེན་པོ་རེད། ཤེས་སོང་ངམ། " ཞེས་སོགས་བཀའ་སློབ་སྩལ་བ་བཅས།།
-
-
༄༅། །ཕྱི་ལོ་ ༢༠༡༧ ཟླ་ ༡༢ ཚེས་ ༢༢ ཉིན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་རྒྱ་གར་ལྷོ་ཕྱོགས་སྔ་འགྱུར་མཐོ་སློབ་མདོ་སྔགས་རིག་པའི་འབྱུང་གནས་གླིང་དུ་ཆིབས་བསྒྱུར་དང་བཀའ་སློབ་བཀའ་དྲིན་སྩལ་བའི་བརྙན་འཕྲིན་དགེའོ།།
གངས་ཅན་སྐྱིད་གཤོང་དུ་བོད་ཀྱི་འགྲེམས་སྟོན་ཁང་གསར་རྒྱག་ལས་གཞི་འགྲོ་མུས་ཡིན་སྟབས་དེར་དམིགས་ནས་དཔལ་འབྱོར་འདུ་འགོད་ཀྱི་ལས་གཞི་སྤེལ་ཆེད་ཐེངས་འདིར་པར་རིས་འགྲེམས་སྟོན་གནང་བ་ཞིག་ཡིན་འདུག
རྒྱལ་སྤྱིའི་འགྲེམས་སྟོན་གྱི་ཉིན་མོ་ཟེར་བ་དེ། འཛམ་གླིང་དམག་ཆེན་དང་པོ་དང་གཉིས་པ་བརྒྱབ་རྗེས། རྒྱལ་སྤྱིའི་འགྲོ་བ་མི་ཚང་མ་གང་ས་ཅི་ཐད་ནས་གཅིག་མཚུངས་ཡིན་པ་རེད།
དེ་ཡང་ཕྱི་ལོ་ ༢༠༡༨ ཟླ་ ༥ ཚེས་ ༡༧ཉིན་ཀུན་གཟིགས་པཎ་ཆེན་སྐུ་ཕྲེང་༡༡དགེ་འདུན་ཆོས་ཀྱི་ཉི་མ་མཆོག་གར་སོང་ཆ་མེད་དུ་གྱུར་ནས་ལོ་ངོ་༢༣འཁོར་བར་བརྟེན། བོད་མིའི་སྒྲིག་འཛུགས་ཕྱི་དྲིལ་ལས་ཁུངས་ཀྱིས་ >ཅེས་པའི་སྐར་མ་གསུམ་ཅན་གྱི་བརྙན་ཐུང་ཞིག་དབུ་འབྱེད་གནང་ཡོད་འདུག
དེ་ཡང་བོད་ཀྱི་བུད་མེད་ལྷན་ཚོགས་ཀྱི་ཚོགས་ཆེན་ཐེངས་༡༢ པ་མཇུག་བསྒྲིལ་ནས་གྲོས་ཆོད་ཁག་ཅིག་བཞག་ཡོད་པ་དང་། རྒྱུན་ལས་གསར་འདེམས་བྱས་ཡོད་པ་རེད། ཟླ་༥ པའི་ཚེས་༡༡ ནས་ཉིན་གྲངས་༦ རིང་བོད་ཀྱི་བུད་མེད་ལྷན་ཚོགས་ཀྱི་ཚོགས་ཆེན་ཐེངས་༡༢ པ་དེ་འཚོགས་ནས་རྒྱུན་ལས་༡༡ གསར་འདེམས་བྱས་ཡོད་པ་དང་། ཚོགས་གཙོ་སྒྲོལ་མ་དབྱངས་ཅན་དང་ཚོགས་གཞོན་སྐལ་བཟང་གཡུ་སྒྲོན། དྲུང་ཆེ་ཚེ་རིང་ཆོས་འཛོམས་བཅས་ནི་སྐབས་སྔོན་མའི་རྒྱུན་ལས་བསྐྱར་དུ་འདེམས་ཐོན་བྱུང་ཡོད་པ་རེད། ཚོགས་ཆེན་ཐོག་གྲོས་ཆོད་ཁག་༡༠ བཞག་ཡོད་འདུག་པ་དང་། དེའི་ཁོངས་སུ་བུད་མེད་ལྷན་ཚོགས་ཀྱིས་ཟླ་༣ པའི་ཚེས་༡༢ ནི་འགྱུར་བ་མེད་པའི་ཐོག་ནས་བོད་ཀྱི་བུད་མེད་སྒེར་ལངས་ཉིན་མོར་སྲུང་བརྩི་ཞུ་རྒྱུ་དང་། དེ་བཞིན་༧གོང་ས་མཆོག་གི་སྐུ་ཕྱ། བོད་ནང་གི་ཛ་དྲག་གནས་སྟངས་ཐོག་གི་ལས་འགུལ། བོད་མིའི་མི་འབོར་འཕེལ་རྒྱས་དང་འབྲེལ་བའི་ལས་གཞི། དབུ་མའི་ལམ་གྱི་སྲིད་ཇུས་གོ་རྟོགས་སྤེལ་ཕྱོགས། དབུས་ས་གཉིས་བར་འབྲེལ་ལམ་གཏིང་ཟབ་ཏུ་གཏོང་རྒྱུ། བོད་ཀྱི་སྐད་ཡིག་སྲུང་སྐྱོབ་སོགས་ཀྱི་ཐད་ལ་གྲོས་ཆོད་བཞག་ཡོད་པ་རེད་འདུག ཐེངས་འདིའི་ཚོགས་ཆེན་ཐོག་ས་གནས་ཡན་ལག་ཁག་༣༧ ནས་ཚོགས་མི་༡༩༢ ཀྱིས་མཉམ་ཞུགས་བྱས་ཡོད་པ་རེད་འདུག །
ཉེ་ཆར། མཚོ་སྔོན་ཞིང་ཆེན་ཡུལ་ཤུལ་བོད་རིགས་རང་སྐྱོང་ཁུལ་ཁྲི་འདུ་རྫོང་རྩོམ་རིག་སྒྱུ་རྩལ་ལས་རིགས་མཉམ་འབྲེལ་ལྷན་ཚོགས་ཀྱི་ལས་བྱེད་མི་སྣས་རྫོང་ཁོངས་ཀྱི་ས་ཆ་མི་འདྲ་བ་ནས་བྲག་བརྐོས་རི་མོ་ཁག་བརྒྱ་ལྷག་གསར་དུ་རྙེད་པ་ཡོད་འདུག
སྤྱིར་བོད་ཟས་གཙོ་བོ་རྩམ་པ་ནི་བཟའ་བཏུང་དུ་སྤྱད་དེ་ལྟོ་བ་འགྲང་བྱེད་གཅིག་པུ་མ་ཡིན་པར། དེར་མི་ལུས་ལ་ཤིན་ཏུ་མཁོ་བའི་སྤྲི་དཀར་རྫས་དང་། ཐན་ཆུའི་འདྲེས་སྦྱོར་དངོས་པོ། ཨན་གཞི་སྐྱུར་རིགས་སྣ་བཅུ་བདུན། དེ་བཞིན་ལྕགས་དང་ཀེ། ཞིན་སོགས་ཚད་ཉུང་མ་རྒྱུ་དང་།འཚོ་བཅུད་(Bl)སོགས་འདུས་པས། གཟུགས་གཞིའི་འབྱུང་ཁམས་གསོ་བ་དང་ནད་རིགས་ཀྱང་མང་པོ་ཞིག་སེལ་བའི་ཕན་ནུས་ཐོན་གྱི་ཡོད་པ་སྟེ། དཔེར་ན་གོང་གི་བརྙན་དུ་གསལ་བ་ལྟར།
མུ་མཐུད་དུ་ཆང་མང་པོ་འཐུང་ནས་ཚོར་བ་དེ་མ་རྙེད་བར་དུ་འཐུང་བ་རེད།
ལྷག་ཏུ་མི་ནད་ཅན་ཞིག་གི་གྱོན་ཆས་ལས་ནད་འགོས་ཚད་ནི་བརྒྱ་ཆའི་༦༠ ཡན་ཡིན།
གཅིག་བྱས་ན་མིད་པར་འབྲས་སྐྲན་ཕོག་པའི་ཉེན་ཁ་ཆུང་དུ་ལྡབ་གཉིས་ལྷག་ཙམ་གཏོང་ཐུབ་ཀྱི་རེད།
ཉི་ཟླ་དབྱིབས་ཅན་གྱི་གསེར་དངུལ་རྒྱན་ཆ་དེ་མི་ཉག་བུ་མོའི་སྐྲའི་ལན་བུར་བརྒྱན་ཚེ་ལྷག་པར་མཛེས་ཞིང་ལྟ་ན་སྡུག འཛམ་གླིང་ཡང་རྩེར་གནས་པའི་མཐོ་སྒང་བོད་ཀྱི་ར་བར། གངས་དཀར་རི་བོའི་སྙན་གྲགས་མདོ་ཁམས་ཀུན་ལ་ཁྱབ་ཅིང༌། སྔོ་ལྗང་གཡུ་ཡི་མེ་ལོང་འདྲ་བའི་རྩྭ་ཐང་སྟེང་དུ་གནས་རི་བཞག་བྲ་མགོན་པོས་བརྗིད་ཉམས་སྟོན།
ཕྱེ་མར་འདི་བོད་རིགས་ཀྱི་གོམས་སྲོལ་དུ་ཇི་ལྟར་འབྱུང་བའི་ལོ་རྒྱུས་ཀྱང་བོན་གྱི་ལྷ་གསོལ་དང་། ཕྱྭ་གཡང་འགུགས་པ་སོགས་ལ་སྤྱོད་པའི་ཆོ་གའི་མཐུན་རྐྱེན་ཞིག་ཡིན་པར་གསུངས་ལ། དེ་ཡང་བོད་རྒྱལ་སྲོང་བཙན་སྒམ་པོའི་དུས་ཙམ་ནས་སྤྱོད་སྲོལ་ཡོད་པས་དེའི་གོང་སྔ་མོ་ཞིག་ལ་དར་ཡོད་པར་མངོན་ཞིང་།
རྗེ་མཉམ་མེད་ཤེས་རབ་རྒྱལ་མཚན་ནི་ཤར་ཕྱོགས་རྒྱལ་མོ་རོང་གི་ས་གནས་གབ་ཏོག་ཤ་བ་རིའི་འགྲམ་སྟེགས་སྐྱོགས་ཞེས་པར་ཡབ་དབྲ་རིགས་ཀླུ་རྒྱལ་དང་ཡུམ་རིན་ཆེན་སྨན་གཉིས་ཀྱི་སྲས་སུ་འཁྲུངས།སྐུ་ཆུང་དུས་ནས་ཡིག་འབྲུ་སུམ་ཅུ་མ་བསླབས་པར་མཁྱེན་པས་ཡབ་ཀྱི་དྲུང་དུ་རྒྱུའི་བོན་རྣམས་སྦྱངས་ཚུལ་མཛད།
ཟླ་ ༡༢ པའི་ཚེས་ ༡༠ ཉིན་ནི་༸གོང་ས་མཆོག་ལ་ནོ་སྦེལ་ཞི་བདེའི་གསེར་གྱི་གཟེངས་རྟགས་ཕུལ་བའི་ཤིན་ཏུ་སྐལ་བཟང་གི་དུས་སྟོན་ཁྱད་པ་ཅན་ཞིག་རིད། ཉིན་དེའི་ཞོགས་པ་ནས་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་གི་གསུང་ཆོས་ར་བའི་ནང་དུ་གྲ་རྒྱས་ཕུན་སུམ་ཚོགས་པའི་མཛད་སྒོའི་ཐོག བཙན་བྱོལ་བོད་གཞུང་གི་མང་གཙོ་ཀ་བ་གསུམ་གྱི་མཛད་གཙོ་རྣམ་པས་རང་རང་གི་འོས་བབས་ཀྱི་གསུང་བཤད་རྒྱས་ཤིང་རྒྱས་པ་གནང་སྲོལ་ཡོད།
ཤམ་བྷ་ལའི་ཕོ་ཉ། ཕྱི་ལོ་༢༠༡༠ཟླ་༣ཚེས་༢༤ཉིན། གླེང་གཞི། ཚང་མས་ཤེས་གསལ་ལྟར་གནའ་ནས་ད་བར་འཛམ་གླིང་འདིར་འགྲོ་བ་མིའི་རིགས་ཀྱི་ཞི་བདེ་བཅོམ་མཁན་བཙན་པོའི་བྱེད་ལས་རྫོགས་མྱོང་མེད་ཅིང༌། སེམས་ཅན་གྱི་བདེ་རྩ་བཅོམ་མཁན་དྲག་པོའི་གཉའ་གནོན་ཡང་སྟོང་མྱོང་མེད།
ཤམ་བྷ་ལའི་ཕོ་ན། ཕྱི་ལོ་༢༠༡༡ཟླ་༢༥ཉིན། སྐུའི་གཅེན་པོ་སྟག་འཚེར་རིན་པོ་ཆེ་མཆོག་གི་སྲས་འཇིགས་མེད་ནོར་བུ་དམ་པ་དེ་ཉིད་ཀྱིས་ཁོང་གི་ཡབ་དམ་པའི་དགོངས་དོན་བཞིན་སླར་ཡང་༼རང་བཙན་དང་རང་སྲིད་རང་སྐྱོང་གི་བདམས་ཁ་༽འོག རང་བཙན་དོན་དུ་གཉེར་ནས་འཐབ་རྩོད་བྱས་ཡོད།
བོད་གངས་ཅན་པའི་མི་རིགས་དང༌། རྒྱལ་ཁབ། རིག་གཞུང་ལ་ཧ་ཅང་ཞེན་པ་དཀར་བས་ཤིན་ཏུ་གཅེས་པའི་རང་ལུས་ཀྱང་མེ་ཡི་ཕུང་པོར་བསྒྱུར་བའི་གངས་ཅན་པ་དག་གི་ཕོད་པ་ནི་གཞལ་བར་དཀའ་བ་ཞིག་སྟེ། ང་ཚོའི་ལུས་ལ་མེ་སྟག་ཆུང་ངུ་བབས་པའི་ཚོར་བས་གསལ་པོ་ཤེས་ཐུབ།
ཕྱི་ ལོ་ ༢༠༡༣ ཟླ་ ༦ ཚེས་ ༢༨ ཉིན་སྤེལ། རྒྱ་ནག་ཆབ་སྲིད་འཚུབ་སྤྱོད་ལ་དོ་སྣང་མི་བྱ་ཀ་མེད་ཡིན་དུས། ཐོག་མར་ང་ཚོས་ད་ལྟའི་རྒྱ་ནག་གི་གཞི་རྩའི་ཁ་ཕྱོགས་དེ་ངེས་པར་དུ་མཐོང་དགོས། རྒྱ་ནག་གི་ཚོགས་ཆེན་གཉིས་བདུན་ཕྲག་གཉིས་ནས་འཇུག་སྒྲིལ་བ་དང་། སྲིད་འཛིན་གསར་པ་ཞི་ཅིན་ཕིན་གྱིས། ཏིན་ཞའོ་ཕིན་གྱི་རིག་པའི་གཞུང་ལུགས། ཅང་ཙེ་མིན་གྱི་མཚོན་བྱེད་གསུམ།
དང་པོ། དཔེ་ཀློག་དང་ང་ཚོ། ཀོར་ཅིས་དཔེ་ཆ་ནི་མིའི་རིགས་ཡར་རྒྱས་གོང་འཕེལ་དུ་འགྲོ་བའི་ཐེམ་སྐས་རེད་ཅེས་གསུངས་པ་ལྟར་དཔེ་ཀློག་ནི་ཐེམ་སྐས་རེ་རེ་བཞིན་འཛེགས་ནས་དར་རྒྱས་གོང་འཕེལ་གྱི་ལམ་བུར་བསྙེགས་པ་དང་མཚུངས། རླབས་ཆེན་གྱི་མི་སྣ་མང་པོ་ཞིག་དཔེ་ཆ་ཀློག་ནས་བྱུང་བ་དང༌། དར་རྒྱས་ཆེ་བའི་རྒྱལ་ཁབ་མང་པོ་ཞིག་ཀྱང་དཔེ་ཀློག་ལ་དགའ་བའི་སྤྱི་དམངས་ཚོས་སྐྲུན་པར་བསམ།
སྤྱིར་འགྲོ་བ་མིའི་རིགས་སུ་གྱུར་བ་གང་དང་གང་ཡིན་རུང་ཚང་མ་ཟས་སྐོལ་གཡོས་སྤྱོར་ལ་བརྟེན་ནས་འཚོ་གནས་བྱེད་དགོས་ལ།མིའི་འགྲོ་བ་དེ་ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་རིམ་གྱིས་འཕེལ་རྒྱས་སོང་བ་དང་། བསྟུན་ནས་བཟའ་བཅའི་རྣམ་པ་ལའང་འགྱུར་ལྡོག་མང་པོ་བྱུང་ཡོད།
༡. བོད་རྒྱ་དབྱིན་གློག་རྡུལ་ཚིག་མཛོད་ཀྱི་བྱེད་ནུས། བོད་རྒྱ་དབྱིན་ཚིག་མཛོད་ཆ་ཚང་34ཡི་ནང་དོན་བསྡུ་རུབ་བྱས་ཡོད་པ་དང༌། སྤྱིར་བཏང་གི་རིགས། ཚན་རྩལ་གྱི་རིགས། ཆོས་ལུགས་ཀྱི་རིགས་གསུམ་དུ་དབྱེ་ཡོད། བོད་རྒྱ་དབྱིན་ཡིག་རིགས་གསུམ་གྱི་མིང་ཚིག་ཕན་ཚུན་ཡིག་བསྒྱུར་བྱེད་ཐུབ་པ་དང༌། ཚིག་མཛོད་མི་འདྲ་བའི་ནང་ནས་མིང་ཚིག་ཁེར་འཚོལ་བྱེད་ཐུབ་པ་དང༌། ཚིག་མཛོད་མང་པོའི་ནང་མཉམ་འཚོལ་བྱེད་པའི་ནུས་པའང་ཡོད།
༡)ཐོག་མར་ཁྱེད་རང་ངོ་སྤྲོད་ཞིག་གནང་རོགས།
ལན༽ ངའི་མིང་ལ་བསྟན་འཛིན་ཆོས་སྒྲོན་ཡིན་། ངའི་སྐྱེས་ཡུལ་ཁམས་ལི་ཐང་ཡིན་པ་དང་ཆུང་དུས་ནས་རྒྱ་གར་ལ་སློབ་སྦྱོང་བྱེད་དུ་ཡོང་བ་ཡིན། ངའི་སློབ་སྦྱོང་གི་རྒྱུད་རིམ་མདོར་ཙམ་ཞུ་ན་ཕྱི་ལོ་༢༠༠༨་ལོར་སུ་ཇ་བོད་ཁྱིམ་དུ་གོ་སྐབས་འཛིན་གྲྭ་ནས་འཛིན་རིམ་བཅུ་བའི་བར་སློབ་སྦྱོང་བྱས་པ་དང་ལོ་རིམ་བཅུ་གཅིག་དང་བཅུ་གཉིས་ཏེ་ལོ་གཉིས་རིང་སྦེལ་ཀོབ་བོད་ཁྱིམ་དུ་ཚན་རིག་སློབ་སྦྱོང་བྱས་པ་ཡིན།
940
ཤོག་དྲིལ་དང་པོའི་དབུ་ཤོག་བཞུཊ་སོ།།
༦༣ བཙོནཿདངཿརྟཿམནཿཆད།། ཕྱུགསཿརྐང། འགྲོསཿདང།། ནོརཿརྐམཿརྫསཡན་ཆད།
མནངསཿསོཿའཚལཿཅིགཿལ།། ལཿཞིགཿགིས